text:
29 五月 Jill Stuart香水
嘻嘻﹐又係Jill Stuart﹐無法啦﹐佢除咗包裝靚之外﹐D嘢都真係幾好用㗎.但我諗今次會係近期內我買嘅最後一次Jill Stuart喇.同上兩次唔同﹐今次唔係同個日本賣家買.點解﹖之前咪話過台灣岩岩開咗兩間Jill Stuart嘅專櫃嘅﹐咁佢哋係4月25日首次公開發售呢支香水嘅時候會限量送出同款迷你4ml版香水.其實係日本岩岩出嘅時候都有送過㗎﹐但當然係N年前就已經送晒囉.台灣方面都好勁﹐聽講話係發售兩個鐘頭後就已經送完.就係因為同台灣嘅賣家訂會有呢個迷你版送﹐所以今次就冇幫襯個日本賣家喇.
支香水嘅樽身係呈八角形﹐周圍鑲咗仿水晶﹐而個蓋就整到好似粒鑽石咁.佢嘅design就係話『總有一日﹐我會收到真正的大鑽石(いつか,本物の大きなダイアモンドを手に入れられるように)』.哈哈﹐個概念就係有D搞笑﹐但個design就真係好靚囉.至於香味方面﹐唔知點解﹐我覺得係一隻好熟悉嘅香味﹐唔知係邊到聞過咁﹖我覺得好﹐麥包都好鍾意.講到詳細嘅香味分釋﹐可以睇JILL STUART網頁(連結係最後).
以下就係送嘅迷你4ml版喇~﹗睇相好似好大咁﹐真實size仲短過我隻尾指呀.雖然冇鑲到仿水晶﹐冇咁sharp﹐但細細支﹐去旅行岩晒.


c: text/html

text:
2016年7月22日 星期五
成班白痴去旅行,爽!!!!
我身邊既朋友有好多種:文静系,文青系,不理世事系,輕鬆系,樂天系,懶洋洋系.每一個旅程,有唔同既人既組合,都會發生好唔同既化學反應,可以係爆炸,亦可以係出現奇蹟.
而我,成日都會係瘋瘋癲癲個個,例如一路行一路唱歌加埋跳舞,又或者俾人呃既時候發哂脾氣,又或者坐到好似爛佬咁既款.其實係咁既,只係我平日連著得花少少都俾公司同事問候我做咩著到去飲咁既款,笑得太大聲又俾人側目,所以一有機會逃出呢度,我梗係鐘意做番自己啦!!! 而朋友有時都係投訴我好煩,好嘈,但如果我唔係厚面皮隨便你話,個旅程又點會咁熱鬧高興~~? (哈哈!!) 而我自己都好喜歡呢一班陪我一齊顛既朋友,做下D傻事,擺下D傻pose,見到新事物會好興奮開心share,就算成班人趕時間咁怒跑去趕車都可以好搞笑.成日都文青mode上身多愁善感,都要心情轉換一下.咁樣一齊Happy既旅行,真係好爽~~!!
我經常同身邊既朋友講,「做人唔洗太認真,低能一下好開心」.有時太過理性,心入面已經有一把尺去量度人地既文化,行為,可能反而會框住我地既思考模式.若然有機會用一顆樂天童心看世界,就好似一塊海綿咁吸收新事物,咁我地見既野都會闊d,呢一顆好奇心,特別重要.帶番個頭盔先,我唔係叫大家冇批判性思考,必要時都要做番個大人成熟咁諗野既! OK?

robotstxt: allowed

filter: keep


text:
終於嚟到一連三星期青島遊記嘅尾聲啦,雖然講完酒廠講完風景,但作為山東首屈一指嘅旅遊城市,又點止咁少野睇呢,今次繼續帶大家周圍去睇下!
青島的海
臨近膠洲灣嘅青島,其實有唔少景點都係位於海邊,甚至零八年嘅北京奧運會當中,青島亦係水上運動嘅協辦城市之一,更加令沿海地區喺依幾年有一個好大嘅轉變.
講到同奧運有關首先要講下奧帆中心附近,由於當時風帆比賽就喺依度舉行,沿海一帶亦發展出唔少針對遊客嘅景點.
其中一個係五四廣場一帶嘅海濱公園,有唔少雕塑,噴泉同埋開揚嘅海景,一個好適合散步嘅地點,甚至天氣好嘅時候你亦都會發現唔少人喺度放風箏.
沿海地區亦有一排賣手信嘅店鋪,好多貝殼,乾貨有關嘅手信可以喺依度買到.當然我唔建議大家為買而買,講真依類「當地特色」嘅手信買完可能自己都後悔……
當年嘅比賽場地附近亦都起左唔少購物中心以及同水上活動有關嘅設施,但始終海同夏天都係最配搭,可能我黎得唔岩時間,所以當時好多都仲未有得玩.
理想與現實真係相差非常大嘅奧運火炬,好可惜我去果時只有光禿禿嘅旗桿……附近嘅情人壩酒吧街亦都比較冷清.
除左上面提到新發展嘅地方,其實唔少原有景點好似八大關同埋棧橋都係位於海灘附近,每到夏天亦都有非常多遊客嚟到戲水.
每日都係人山人海嘅棧橋.
八大關花石樓對出嘅石灘亦係青島嘅婚攝熱點.
除咗游水之外,你亦都可以考慮水上單車,水上電單車等等嘅活動,甚至去到某啲地區你仲可以玩潛水,算係其中一樣同其他內陸城市唔同嘅地方.
除咗以上提到嘅幾個地方,不得不提當然仲有號稱「海上第一仙山」嘅嶗山.除左大量同佛道兩教有關嘅寺廟,亦都有好多少見嘅地質風景,係當地熱門嘅風景區之一,雖然有部分評論覺得依度嘅景點已經發展得太過公式化,但我因為時間關係就冇去到,所以就唔作太多評價.
食在青島
去旅行當然唔可以忽略飲食,除左第一篇我同大家提到幾乎每餐都可以試到唔同款嘅啤酒之外,食方面其實亦有唔少特別得稱讚嘅地方.
靠山吃山,靠水吃水,作為一個沿海城市,青島嘅海產真係平到你唔信!幾乎每一間中式餐廳都係以海鮮作為主打,如果對依啲野食敏感嘅朋友我真係唔知你點算.
好似上圖嘅扇貝同炒蜆都係廿幾蚊港紙,平得非常誇張!
https://www.youtube.com/watch?v=V4J9N9K00Rk
其中一個你平時唔會見到嘅生物:海腸.雖然切粒煮完好似冇乜特別,但佢活生生嘅樣子真係十分令人吃驚……(以上影片搜自youtube,並非本人拍攝)
北方嘅飲食文化同香港好唔同,比起我地幾乎一定要有飯,依度會更多係包,麵或者餃之樣做主食.
而另一個方別就係好似好多菜式都偏濃味,尤其山東菜喺調味方面就更加重手.
返大陸食辣亦都比平時我哋食到嘅過癮好多!其中一晚喺間連鎖食店食到嘅夫妻肺片.
發展多年嘅特色小食街劈柴院亦係大部分遊客熱點之一,雖然非常出名,但我個人就覺得佢名過其實,環境幾特別,但野食真係不敢恭維……
在戶外長期擺放的食物,我試左個蟹同海膽蒸蛋,兩樣都好腥.
似乎上面果籠其中一款點心係扮緊喜羊羊……
昆蟲盛宴
反而有時街邊見到嘅小食更為吸引,好似通向棧橋地下隧道一帶嘅小食攤.
街邊嘅串燒檔,依棵由鐵籤組成嘅樹真係令人嘆為觀止.
後記
雖然我只係住左三晚,但今次住嘅酒店 - 青島老轉村公社文化藝術酒店我個人極之推薦!
雖然唔算好豪華,但古典風格嘅佈置令人感覺好舒服,酒店入面甚至仲有唔少藝術品嘅展覽,而每日嘅晚飯時間餐廳更加有文化表演,房內仲每日提供水果以及之後一日嘅天氣提示
如果日後大家會去青島的話,不妨考慮下依個位於浮山所文化街嘅酒店!
Article 017 原載於主場新聞 2014.7.11


text:
今年冬天真係太凍太凍, NY長時間停係0℃以下, 想凍C人咩!
仲要落咁多雪, 嚟緊後日又話落啦! 啲雪山幾時至溶得晒.
其實今年冬天全世界都咁凍, 連HK都話凍都得幾度, 真係凍到儍咗.
天氣冷, 飲番杯熱飲就最正.
今日下午茶時間, 係公司冲咗杯黑糖薑茶補補佢, 我怕辣, 所以自己再加一茶匙brown sugar落去, 辣辣地又甜甜地, 飲完即時成身暖晒, 冇得頂啊!
但lunch時曳曳, 走咗出村, 終於輪到細妹有啲作病, 所以就佢吃粥啦! 買咗白粥, 蝦腸牛腸各一碟再加碟油菜一齊share.冬天~~~真係會易啲失守架.
放心, 我dinner乖番, 跑番入村唔敢出嚟, 雖然外食, 但我楝咗菜加海鮮啊!
仲有係我架車終於整番好, 真係個電池C咗.
仲有兩個幾星期就新年啦!
送虎迎兔, 希望兔年順順利利, 黑氣全消.
明天Monday係美國嘅公眾假期, 小朋友唔使返學, 原本小公主同小王子要比姑媽湊一日, 但細妹想帶囝囝去滑雪, 所以唔開工, 家陣我可以連放兩日, 自己湊番對寶貝.小王子聽見我明日陪佢, 笑到鬼咁開心.呢位哥仔仲係未習慣阿媽返工的日子.
都好呀, 放兩日假可以執吓屋, 準備過新年嘛! 諗吓有乜年貨要買, 仲要去銀行換定新銀紙封利是.其實呢邊過年唔熱鬧, 係得年初一叫有d 新年feel, 初二巳經同平日冇分別, 最多一家人食餐飯.
其實最重要係擺好個流年風水陣, 化晒啲病符是非, 咁就大吉啦!


text:
澳門航空去首爾嘅航班時間真係麻麻,去程冇得訓已經好慘,回程要晨早起身仲慘.由首爾至澳門嘅航班朝早8:00起飛,6:00要到機場check-in,所以一定要坐第一班由首爾市區開出嘅機場巴士到機場.
» 閱讀全文
同尋日一樣今日又係訓到好晏,十一點先離開酒店.今日嘅行程係去位於首爾江南嘅鷺梁津水產市場食海鮮.
» 閱讀全文
南山係位於明洞南面嘅一座山,而首爾塔就係座落於山上.上南山一般會坐纜車上去,以前由明洞去纜車站需要行一段10幾分鐘嘅斜路,而家起左一條南山傾斜電梯,可以坐上去纜車站,舒服好多.
» 閱讀全文
遊覽完古蹟,下午嘅行程又返回現代都市行街shopping啦.首先搭地鐵去會賢站,一出黎就係南大門市場,係賣各式平價雜貨嘅地方,真係乜都有得賣,可惜睇唔啱,一樣嘢都冇買到.
» 閱讀全文
今次旅行唔打算去太多地方,所以跟住呢兩日冇set定幾點起身,一於訓到夠為止.就係咁,今日差唔多十一點先至出門口.今日主要係去參觀景福宮,下午就留係明洞一帶行街shopping,夜晚會上南山首爾塔睇夜景.
» 閱讀全文
今日係南怡島消磨左成日,返到仁寺洞已經係六點,落車之後決定去東大門行下,順便去食豬腳,因為中午冇正式食過嘢,好肚餓.
» 閱讀全文
今日主要係去南怡島,聽講係一處因為拍攝韓劇《冬季戀曲》而出名嘅地方.按照旅遊書介紹,由首爾去南怡島主要有兩種方法,一種係由首爾坐火車去加平,再轉坐的士去,另一種就係直接係仁寺洞坐巴士去,不過每日只得一班車.為免交通麻煩,我地前一日已經去左買定飛.
» 閱讀全文
食完野周圍行下,行到兩點幾終於可以去酒店check-in啦.入到房第一時間做D乜?當然係上床訓覺啦.坐夜機真係好辛苦,試過上次去北海道同埋今次去首爾之後,以後都要盡量避免坐夜機.可能年紀大左,成晚冇訓第二日真係會完全冇晒精神.
» 閱讀全文
一向以來都好少會係聖誕新年呢D大時大節嘅日子去旅行,因為好怕人多同人迫嘅環境,而且呢D日子去旅行,機票,酒店都會貴好多,唔化算.但係今年聖誕節,竟然忘記左呢條戒律.
» 閱讀全文


text:
對於進化論迷思
自從睇左alunqchow的pose之後,我就諗緊,點解進化論就一定正確呢?
我地大部分人都只係接受進化主論對生命出現的解釋,我地都知道生命的基本單位係細胞,而細胞的基本構成物係蛋白質,蛋白質又係由氨基酸組成,有科學家做過計算,想以自然而隨機地從咁多種氨基酸中組成生物需要ge蛋白質,而呢個蛋白質聚集體又會自動利用能量去進行7個生命基本條件ge機率係1x10^ -113,數學家定左一件事發生機率低過1x10^ -50就冇可能發生,如果係咁,生命從何而來,我唯有講係生命係由神創造
其實我覺得聖經同進化論冇咩抵觸,我地測定地球年齡係大約係46億年左右,好多人覺得聖經中創世紀誚ge野唔正確係因為神用7日創造世界,但由始至終聖經都冇講創造時間ge開始同結束,而"日"係希伯來文中不單係指一日24小時,而係可以指一段好長ge時間,中國都有話"天上方一日,凡間已十年",所以生命ge出現唔係一定要24小時內出現,其次係進化論提倡新物種是在隔離的族群中,透過突變逐漸累積而成,不過,有冇諗過,點解雀仔變黎變去都係鳥類,智人有黑人,白人,黃種人,但都係智人,點解都冇出現更新的人種呢?生物始終都係萬變不離其宗,而呢個宗就係生物所屬ge種,所謂過渡物種都係搵唔到化石證據,就算係始祖鳥都好,巴基鯨都好,如果真係有過渡物種的話,我地可以係之後ge地層可以搵番有稍微變異ge同種生物,而且年代愈近現在,所搵到ge同種生物的變異就愈大,以巴基鯨做例子,一開始係5200萬年前巴基鯨生存,假設佢能夠不滅絕,而且可以進化,咁樣5000萬年前我地應該可以前ge地層再次搵到有逐少演化過的巴基鯨,但事實上,我地只搵到第二種ge鯨,而唔係巴基鯨,雖然生物唔可以突然出現,但也不可以話第二種生物係之前生物演化的結果
我地再去番現代,去到比靈感達爾文寫出進化論ge加拉巴哥群島,個度除左象龜外,仲有一種達爾文鳥,呢種鳥,隨住不同的島嶼同天氣而出現左有不同大小的喙的鳥,或者有人以為佢地係進化ge例子,但無論佢ge喙變大定變小,佢始終都係達爾文鳥,不會因為變異而變成一條蜥蝪或一隻老鼠,即係幾百萬年後都一樣,呢種鳥充其量都只可以證明生物為適應環境而做的變異,也可以證明聖經中生物各從其類ge講法


text:
Monday, May 26, 2008
助理纏傳媒 曾特首好嘢!
唔肯就範嘅研究員,惟有放棄美籍.不過喺花旗國政府眼中,放棄國籍,精神上等同叛國,有十年唔畀返花旗國.
今日同大家分享,花旗國政府如何處置放棄美籍嘅人,係因為上個禮拜五,我做咗次客席講師,內容係講公關危機管理.當日我話,危機會否變成公關災難,視乎製造危機嘅人,大家對佢嘅預期係點.
控制社會預期
早前艷照事件,雖然啲女角喺照片中動作差唔多,但最後社會對佢哋嘅反應就非常唔同.有個女角,大家見到佢啲艷照時只會話:「好激!不過睇佢以前嗰種敢作敢為嘅個性,都算係預咗.」另一個女角,大家就會話:「乜佢唔係小朋友嘅偶像咩?上次影到個膊頭,已經出疹有allergic reaction,今次咪大鑊!」
所以公關危機管理,除咗發生壞事後嘅反應重要,仲要事前不斷控制社會嘅預期,即係expectations management.
講咁耐,入正題.上個禮拜,政府新搵番嚟嘅局長助理中,有民建聯嘅副主席蘇錦樑,被揭擁有加拿大國籍.我同大家一樣,一向對民建聯嘅預期,係佢哋愛港愛國.我覺得,如果你話有外國國籍,民建聯嘅人就連搭巴士都唔想同你同一部.
睇冰球學政治
現在搞到,如果有小朋友問我:「點樣先至學到民建聯愛港愛國嘅嗰種愛?」我會答:「好似隔籬屋嘅叔叔一樣,放工搵完二奶姐姐,買紮花番屋企,跟住話好愛老婆囉!」
不過我都好佩服蘇錦樑.好多時,香港人移民外國唔會入鄉隨俗.估唔到佢居然學會加拿大人最喜歡嘅冰上曲棍球.
喺冰球裏面,除咗睇入球刺激,仲有睇一樣叫做 body check嘅嘢.即係一個球員以高速撞到第二隊嘅球員,令對方頭破血流.
作為傳媒,就算冇能力將球射入政府隊嘅龍門,不過都body check咗「冰球蘇」.因為政治助理嘅出現,傳媒已經唔挑戰政府政策.助理纏傳媒,冇人鬧政策,功效已展現,曾特首好嘢!
10 comments:


text:
香港係一個文明社會,唔使憑感覺,肯肯定係.
既然係文明社會,受過教育,識互相尊重,咁點解要令媽媽咁難受?一直堅持以母乳餵哺bébé G嘅官恩娜,經常喺網上同大家分享餵母乳苦樂,佢曾經話過:「我條餵奶路絕對係波折重重,唔知流咗幾多眼淚...絕對係行到我遍體鱗傷!先至堅持到今日!我阿媽仲要同我講,以前佢好輕鬆就餵大我哋三兄弟姊妹...唔知點解我講到餵母乳好似火星任務咁難!」究竟點解?最近官恩娜同bébé G又遇到「奇事」——應該係「歧視」.過程絕不funny.時間:某日
地點:香港某五星級洒店嘅女更衣室
人物:官恩娜,bébé G同一名中年女人官恩娜憶述,當日佢抱住bébé G到上址,因為喺佢所在嘅兩層樓都搵唔到育嬰室,BB又肚餓,於是問准更衣室職員,喺嗰度餵母乳.為免遭人「另眼相看」,所以官恩娜已經故意坐埋一邊,點知仍遭一名中年女人侮辱.官恩娜話:「佢走過嚟,故意喺bébé G嘅頭殼頂上面,同我塊面側邊大聲敲打電話,同大聲鬧有人喺度餵人奶!再超級大聲喺bébé G頭殼頂打電話俾酒店各部門投訴,問人哋知唔知女更衣室發生緊乜嘢事!bébé G都俾佢嚇到喊咗出嚟,我都俾佢嚇到呆咗,俾唔到反應!」「點解喺呢個年代都仲有人對餵哺母乳存咁大嘅偏見?寶寶飲媽媽嘅母乳係最天然不過嘅事!我覺得無論如何都唔應該咁樣對一個五個月嘅嬰兒!事後我個心好唔舒服.」出入五星級酒店,一身名牌,無法裝飾一顆醜陋齷齪的心.官恩娜今午受訪時,表示:「因為當時對方好似好緊張咁,而且自己都同BB一齊,同埋佢講嘢嗰時好近自己同BB,同埋好大聲,所以自己嗰下真係嚇到呆咗.我怕嚇親BB,所以冇正面同佢理論...佢打完電話投訴完之後走咗,跟住冇幾耐都有酒店職員走入嚟,同我講唔好意思.」時代所謂越進步,人類何以就越退步.以前餵哺母乳是稀鬆平常的事,今日竟然遭受百般冷眼.酒店沒有育嬰室,也是相當奇怪.有過來人留言謂,在尖東某酒店嘅staff,帶她到傷殘人士專用的洗手間,指示她到那兒「育嬰」,包括餵奶同換片.官恩娜也說:「我自己冇諗過依家仲有人對餵人奶有偏見,希望可以為所有餵人奶嘅媽媽爭取下.有時去到一啲商場或酒店,好多時佢哋嘅育嬰室都冇設施俾媽媽餵人奶,要抱住一個20磅嘅BB,一邊餵人奶一邊企喺度,係一件好困難嘅事.」#支持母乳餵哺
2016年3月15日 星期二
(中女咆哮嗌投訴)官恩娜五星級酒店哺乳受辱 嚇親bébé G __,官恩娜,
香港係一個文明社會,唔使憑感覺,肯肯定係.


text:
不過咁細個BB有鼻水,其實都真係好麻煩同辛苦,一來佢唔識自己將鼻水「呻」出來,但艾菲用棉花條幫佢吸佢又勁唔舒服喊到拆天咁(艾菲試過用Pigeon吸鼻器係完全唔work,請問有無媽媽用過邊款係work?),所以一日頂多同佢吸幾次,鼻水留係鼻腔入面除咗怕佢會流落喉嚨搞到喉嚨痛咳同有痰外,最怕就係瞓覺時鼻塞到無覺好瞓.
正正燒腩仔今次就係鼻塞到瞓得好差,已經同佢吸完鼻水洗埋鼻先畀佢去瞓,但晏覺瞓唔夠一個鐘就會醒之餘,平日一覺由十一點瞓到九點半,病咗呢幾晚就每隔兩個鐘左右醒一次,仲要好明顯咁聽到佢個鼻好多鼻水,每次初初醒時佢都好努力咁轉身,嘗試搵個舒服D嘅位繼續瞓,但努力過後都係塞住瞓唔到就唯有爆喊,真係聽到艾菲勁心痛,所以上網search吓有無咩可以幫到佢.
BB太細唔用得薄荷膏呢D通鼻產品,但原來洋蔥有天然通鼻效用,BK媽媽教可以切半個洋蔥放床頭,於是艾菲即刻叫菲媽幫艾菲買(咁啱返娘家),點知夜晚返屋企時竟然唔記得拎﹗仲要係燒腩仔瞓覺時先發現﹗半夜三更仲去邊搵洋蔥呢?好彩屋企雪櫃長期放住一盒切咗粒嘅紫洋蔥(因為我每餐都會加少少落粥仔到畀燒腩仔食),咁就即管試吓切咗粒嘅紫洋蔥work唔work啦﹗
艾菲將大概兩湯匙嘅洋蔥粒放入茶袋,再放係燒腩仔床頭即艾菲張書枱,因為燒腩仔同我哋同房,於是我哋就一家三口齊齊聞住呢陣洋蔥味瞓覺(陣味其實唔係好勁),點知到咗一點幾佢依然因為鼻塞而爆喊醒,米高即刻話唔work(佢係唯一嫌成間房都洋蔥味嘅人),艾菲當然唔甘心就咁放棄啦,所以今次安撫完燒腩仔再瞓之後就將包洋蔥放係佢枕頭隔離,然後燒腩仔竟然好安靜無鼻鼾咁一覺瞓到五點幾六點(佢之前鼻塞一定有鼻鼾聲),自然醒無爆喊亦無聽到鼻水聲,再氹佢瞓返之後仲可以瞓到九點半艾菲叫先肯起身﹗
雖然米高唔係好認同,但艾菲就覺得D紫洋蔥唔多唔少都對燒腩仔有D幫助,第二日艾菲再上網爬吓文睇吓關於洋蔥嘅資訊,好多文章都話洋蔥係寶,食落肚有益之餘就咁切開放係到都有用,重點係佢陣味,除咗對舒緩鼻塞有幫助,仲有寧神安睡嘅功效添﹗因為艾菲覺得普通洋蔥陣味強過紫洋蔥好多(艾菲每次切普通洋蔥都一定會喊,但切紫洋蔥都頂到唔喊),於是第二日就買咗個普通洋蔥來試.
同樣將個洋蔥切粒入茶袋放燒腩仔枕頭隔離(因為艾菲覺得切粒之後個味勁個就咁切一半,同一包茶包咁放枕頭側邊方便過放半個洋蔥),果然陣洋蔥味濃烈到米高一入房就問係唔係煮緊飯(又來晦氣話),而燒腩仔就瞓得OK甜,期間有試過半睡半醒咁叫咗幾聲同意圖爬起身,但轉個身搵到個舒服位又即刻瞓返,一覺由十一點瞓到九點半,即證明洋蔥通鼻塞呢個方法係堅work㗎﹗
另外為免燒腩仔鼻水倒流喉嚨痛或者變成痰,艾菲每次發現佢有鼻水後都會用洗鼻水幫佢清潔鼻腔,屋企枝海豚嘜頭洗鼻水係燒腩仔兩個幾月第一次病時朋友介紹,全天然成份連BB都可以用,後來無意間發現洗鼻水係外國原來好common,初起感冒即用以防病情嚴重下去,之前有次燒腩仔又係作病流鼻水,艾菲都係用洗鼻水同佢噴咗幾日佢就自己好返,艾菲覺得都真係work㗎,至少佢已經流咗幾日鼻水就算間中有一兩聲咳都好清聽得出無痰,咁當然病情好嚴重同發燒時就一定要睇醫生食藥啦﹗


text:
哩日行程嘅第一站,係朝早先去春川踩一轉 Rail Bike 江村鐵路自行車.未講哩日朝早嘅行程點玩之前,想先講吓預訂 Rail Bike 車飛哩個問題.由首爾坐地鐵去到江村 Rail Park 其中一個起點金裕貞站,閒閒哋都講緊要兩個鐘頭車程;如果去到先發現個場客滿冇車,來回成四個鐘咁白行一趟嘅話,你都咪話唔陰公 .所以今次點都想喺出發前搵辦法先辦妥哩轉 Rail Bike 嘅預訂,以免到時長途拔涉咁去到要摸門釘咁慘.
如果唔係韓國本地人,基本上係冇辦法通過江村 Rail Park 嘅官方網站預訂車飛嘅.今次出發前都花咗唔少時間去各大網站爬文搵辦法訂飛;見曾經有人可以寄電郵過去首爾國際文化中心訂飛,不過後來文化中心嗰邊停辦咗哩隻電郵預訂嘅服務,改為要親身去到佢哋喺明洞 M Plaza 5 樓嘅辦事處,先可以搵佢哋幫手代辦車飛預訂.另外亦見過有人到步後搵當地酒店民宿嘅工作人員幫手打電話預訂;亦有啲居住喺當地嘅台灣同香港人開咗啲 Facebook 專頁,透過哩啲專頁搵到哩啲當地華僑,俾多些少手續費咁就可以搵佢哋幫手代訂車飛.
不過上面講嘅哩幾種預訂途徑有啲就太麻煩,有啲就此終覺得唔係太可靠.最後我搵到一個叫 Funtastic Korea 嘅網站,見佢都叫做有個整整齊齊嘅網頁,於是最後決定試試幫襯哩個網站預訂今次去玩嘅車飛嘞.喺哩個網站訂飛係經 Paypal 過數俾錢嘅;入到個網站度搵到江村 Rail Bike 嘅網頁,跟指示填妥要預訂嘅時段選擇同啲個人資料,同喺 Paypal 嘅付款頁面完成個付款程序之後,跟住 Funtastic Korea 嗰邊會先發個自動回覆電郵通知佢哋已經收到我張單,電郵入面有 Order Number 同啲預訂詳情可以俾我核對番落咗嗰張單有冇問題.
我當時係喺 12 月頭辦妥個網上預訂,不過過咗三日都仲未見到 Funtastic Korea 嗰邊覆番張電子車飛過我.見隔咗咁多日都仲未收到對方回覆,於是我出咗個電郵去 Funtastic Korea 嗰邊問番張單嘅情況.個網站嗰邊都算係咁,差唔多即時就收到佢哋回覆話因為江村 Rail Park 嗰邊仲未覆實個預訂佢哋仲跟進緊.之後再過多三日,Funtastic Korea 嗰邊先經電郵寄咗張 pdf 格式,好似下面咁樣嘅電子車飛過我.
張電子車飛可以印出嚟,又或者透過手提電話嘅屏幕出示俾車站現場嘅售票櫃位;櫃位職員會跟據哩張電子車飛出番啲好似下面咁樣嘅正式車飛過你.
正式車飛上面印咗張飛所屬嘅時段同車型 (兩座位或四座位),上車玩之前現場嘅工作人員會對啱張飛先會俾你上車玩.
講完點訂飛,跟住可以講番哩日嘅行程嘞.朝早八點鐘咁上下,我哋由明洞站坐地鐵出發,先經 4 號線去到東大門歷史文化公園站;再經 2 號線到往十里站,再轉京義線到上鳯站,最後轉京春線,全程大約兩個零鐘車程,十點零鐘就到達金裕貞站嘞.
上面個地圖就記低咗我哋今次玩哩程江村 Rail Bike 嘅起點站,佢附近嘅金裕貞站,終點站同附近嘅江村鐵路站嘅位置嘞.
一出金裕貞站望向右手邊,已經可以遠遠見到 Rail Park 個大招牌.
向住個招牌方向行幾分鐘,就可以見到車站一橦橦書本型嘅特色外觀嘞.
距離十一點鐘開車仲有好多時間,可以先喺車站四圍行吓影吓相,再慢慢行過去售票櫃位出正式嘅車飛.
冬天應該係玩 Rail Bike 嘅淡季嚟,出飛嗰陣我問番個櫃位售票員,原來當陣時即場係仲有飛賣嘅.不過咁遠水路嚟到,可以唔搏嘅話當然係盡量唔搏,出發前先預訂車飛此終比較穩陣 .
哩度嘅 Rail Bike 分兩座位同四座位兩款,每個座位都設有腳踏;上車前要出示有效嘅車飛俾車站嘅職員查飛,上咗車之後啲工作人員會檢查車上乘客有冇扣好安全帶,一切冇問題嘅話就一二三齊齊踩腳踏開車出發嘞 .
哩日嘅天氣相當唔錯,天上藍天白雲之餘,路軌兩旁仲時不時可以見到厚厚嘅積雪.
沿途有山有水風景秀麗.
亦可以見到啲俾積雪覆蓋住嘅農地.
哩程江村 Rail Bike 分兩段車程,每段車程半個鐘多啲;完成第一段車程後會到達一個中途站.
喺中途站落車嗰陣要記住自己踩過嗰部車嘅車號,是關第二段車程喺要踩番自己之前嗰段踩過嘅嗰部車,唔可以同其他乘客坐過嘅車調亂.
喺中途站有十零分鐘休息時間,剛剛可以快手買條魚串補充吓體力 .
食完嘢跟住就要搵番自己之前踩過嗰部車,繼續第二段向江村站進發嘅車程嘞.
大約半個鐘多啲嘅車程,就到達終點江村站嘞.
喺終點站有工作人員幫你將部車駛上哩個機關將部車 U-Turn,部車轉咗方向之後再踩多兩步駛部車埋站,就完成哩程景靚好玩嘅鐵路自行車之旅嘞 .
由哩邊自行車終點站有兩個方法出番地鐵站,一個方法係由哩度步行廿零分鐘去附近嘅江村鐵路站.
而我地就選擇坐哩度嘅免費穿梭巴士番金裕貞站,喺金裕貞先搵地方食晏,之後再繼續下一站嘅行程.
金裕貞站附近有好幾檔食店都係賣當地出名嘅春川炒辣雞,不過同行有小朋友唔食得辣,好彩嗰度行行吓又俾我哋搵到間中華料理.
間食店出面有幾片俾積雪覆蓋住嘅農地,風景唔錯 .
今次嚟到韓國都食咗兩餐中華料理,感覺韓國人眼中嘅中國菜主要就係咕嚕肉同餃子.
不過我哋哩啲睇過吓韓劇嘅外地人,嚟到食中華料理就當然唔少得整番碟炸醬麵喇 .
食完個晏跟住行番過去金裕貞站嗰邊,準備搭地鐵前往哩日行程嘅第二站南怡島嘞.
韓國冬日滑雪自由行 2015 - Rail Bike 江村鐵路自行車
哩日行程嘅第一站,係朝早先去春川踩一轉 Rail Bike 江村鐵路自行車.未講哩日朝早嘅行程點玩之前,想先講吓預訂 Rail Bike 車飛哩個問題.由首爾坐地鐵去到江村 Rail Park 其中一個起點金裕貞站,閒閒哋都講緊要兩個鐘頭車程;如果去到先發現個場客滿冇車,來回成四個鐘咁白行一趟嘅話,你都咪話唔陰公 .所以今次點都想喺出發前搵辦法先辦妥哩轉 Rail Bike 嘅預訂,以免到時長途拔涉咁去到要摸門釘咁慘.
:( :x :R~ :P :-* =(( :-O X( :-w
:~ B-) :-S S:-# ~:v :{( :# :-~
:| :-k =)) O:- :-B =; :-c ~:=p
:-] :-{( :-h :-t I-| 8-| ~):=)
L-) :-@ :-U [-( 8-~ :O) 8-}
(:=| =P~ :=q #-o =D~ :=SS @-)


text:
2016年8月5日 星期五
香港海岸Mission 5,6
之前兩次都係下午出發,星期日終於可以朝早起步,前一日行20km,諗住多幾個鐘又少尐林可以行長尐,但最後都係唔得.東涌坐大嶼山巴士入梅窩,食個早餐先出發.
行去十朗可以見到芝麻灣同喜靈洲
未到十朗就遇到其他行山人仕,十朗有士多,例牌要支可樂先再行,去到個水塘過完霸Hack左個卜土(C1428)冇睇路,繼續向前行,行到分差口先睇路,發現應該回頭行會好尐,又返轉頭,過返水霸,見返之前果班人既尾隊,之後過左佢地向老人山行,又去左個分差位,一邊去龍尾,一邊去老人山,我又走左去龍尾果邊,行行下食左個蜘蛛網覺得冇理由先知自己行錯,又要返轉頭,上到老人山又見返班尾隊,佢地都休夠起步,我就來來回回休返夠本先(老人山又係個尖,又玩左陣).個太陽越來越高,個影越來越短,老人山個屋仔都冇位(影)遮陰先肯出發,去到mission最後個卜土又見返班尾隊,行左約12km,減返來來回回行多左,全程約10k,冇錯路既話3個鐘內可以行完.
經過水塘,記住Hack完返轉頭
老人山頂烽火瞭望台
老人山牌
上埋呢到吹下風落返去就完mission5,但係mission6開始係大牛湖頂,要上返去.
由mission5完成個位上返牛湖頂要半個鐘,由牛湖頂開始mission6,到左南山洗個面等個太陽冇咁正先再上大東,又係一堆卜土(又有個尖,玩左陣),好似休左45min先肯上山,南山上大東下午冇咁曬,mission6約7.5km,上大東途中有三個濕水位,可以濕毛巾洗面/手/腳降温,行下玩下(到黃龍郊遊徑前有兩個尖又玩左陣,L11果個尖好風,可以玩耐尐)
L011個位影,係個尖,星期日打完,到左星期一半夜掛八號左近時間比人打左,pkmg既飛機多到呢.
東涌,經過黃龍郊遊徑好想落樓梯返東涌
石屋們
近期大東山上大盛,唔知咩花
落山
返伯公坳
伯公坳之後都散散地,mission6用左4個鐘左右,唔玩應該3個鐘可以行完,5,6加埋用左8個鐘,唔玩冇行多既話6個半鐘可以行完.最後係伯公坳跑下行下沿馬路返東涌.
Mission7要睇下天氣先做,最好可以連埋8,9一次做曬,返到大澳就約25km,要計埋東涌上返伯公坳果5km就30km.mission10易好多,可以一個上午來回當操課半馬,如果一次過東涌出發返東涌,做曬mission789十,約一隻馬(42km).
訂閱: 張貼留言 (Atom)


text:
身高 173cm,亦是高材生, DSE考獲兩科 5星及 3科 5, Helen坦言會令不少男仔卻步:「雖然我將來都想做女強人,但女人最終都係想結婚生仔,所以希望可以喺大學搵男友!」
U花 U草
半年棄讀中大 科大索模鍾意 Danso夠癲!
科大出名讀書壓力爆燈,入得科大預咗要讀到天昏地暗,好多學生未入學先嚇驚.
但現讀科大工商管理 Yr.1的黃慧慈( Helen),去年本來已經在中大讀了半年,但忽然選擇退學,以同一次高考成績再報科大工商系,為終極會計師夢想進發之餘,仲想由中學乖乖女變喪玩妹,「科大唔係個個都係書蟲,我偏偏唔怕壓力大,希望上莊再玩埋 danso,入大學梗係要去盡」
1.點解唔讀中大?
上年經 JUPAS入咗中大經濟系,讀咗半年,發覺唔係好適合自己,一來我大部分朋友都入咗科大,二來我入 U都想上莊,我覺得科大上莊時,大家一齊著曬 full suit,好型好 pro啱我性格多啲,三來我想成為會計師,所以我讀咗一個學期就離開中大,我覺得科大文化啱自己多啲,於是用同一次成績再報 JUPAS.而停學呢半年我就全職做 modelling,拍過宣傳片,嚟緊我個廸士尼電視廣告就會出街,我喺香港都有幫會計學會行 catwalk㗎!
2.唔怕玩 danso又上莊太辛苦?
最初因貪靚而做 model,但後來 Helen發現靚的背後原來十分辛苦:「有時做 model要等 5, 6個鐘先正式埋位,之後影幾個鐘可能都係同一個甫士,同我初初諗做 model好舒服好唔同,畀我見識到好多嘢!」
我細個已經好鍾意跳舞,三歲開始跳芭蕾舞,中學開始轉跳 jazz,都跳咗十五年.聽講科大嘅 danso好癲好好玩,所以我好想加入.我知科大讀書好辛苦,但我喺中學好勤力讀書,所以入到大學想玩多啲嘢,想入 danso又想上莊,希望大學 4年唔係淨係得讀書,瞓少啲都冇所謂!
3.父母支持做 model?
由離開中大到做 model,身邊好多朋友都會覺得好衝動,到時入唔番大學,兩頭唔到岸點算,好在爸爸媽媽仍然全力支持我,話我都咁大個女,開心知自己做緊咩就得,仲話科大唔收我,就供我出外國讀.其實由到大父母都管得我好嚴,唔俾我同朋友出街,唔只夜街,朝頭早都唔得,買衫一定要俾佢哋過目,短褲短裙一定唔俾,但我細佬買衫出街都好自由,所以細個唔識諗都會嬲佢哋.正正因為中學咁嚴,所以入到 U我先想玩盡啲.但我亦唔會令父母擔心,做 model都唔影私影,唔著性感衫.


text:
今個星期可以成個星期都留0係香港做下d remote support, 輕輕鬆鬆多0左機會聽歌. 可能之前太耐無開套機. 廳既power amp, 房既cd機, amp都分別出現問題.
部power amp個開關制居然拍唔到, 即係開唔到機.
估計可以太耐無開關, 加上天氣潮濕, 開關制入面條彈弓生0左銹, 咁即刻拆開部機, 用枝神仙水(WD-40)向個開關制狂噴... hehe, 等一陣... 真係得0左.
部cd機就read唔到碟, 洗完個laser head都係read唔到,
之後用最後一個方法, 拆開部機, 擰0係laser head附近既可變電阻加大d個laser power. 開機入碟... 又read到碟.
最後房部amp既問題比較嚴重, 右邊嚴重拆聲. 細個學既野完全比番晒Lecturer, 拆開部amp, 仲邊跟到邊件零件壞.
最後都係要拎去樂聞比人整.
其實人都係一樣, 呢個星期0係香港都係要做番多d運動, 唔係又好易生銹.
講開HiFi野, 最近見到CEC出0左個用銀色面板既解碼, 同我依家用緊個CEC CD transport親到一絕, 個website仲出埋一套機既相, 你話佢地親得幾靚仔.
加上買解碼送上專用superlink cable, 可以慳埋條coaxial cable, 搞到真係好身痕.
所以唔係淨係女仕們先有購物慾, 男仕們都一樣有, 只不過買既野唔同, 女仕們可能去買名牌袋, 鑽飾 ... 男仕們就音響, 汽車, 手錶... 女仕們, 若果你身邊既男仕幾千甚至過萬買條 "電線", 一d都唔好奇怪, 正如男仕們都難以理解細細粒既鑽石點解會咁貴.
講番自己先, 好彩0係興奮高漲既購買慾下, 自己仲可以冷靜下來, 查實自己成日唔0係屋企, 買0左部機都唔多時間聽, 咁樣洗錢真係有d浪費. 自己依家部解碼都幾好聲, 所以都係睇過, 發下夢就算lu.
P.S. 旅行大計真係要推遲lu, 0岩0岩7月香港有個case無人做, 橫掂我機位都confirm唔到, 咁個case就我接來做. 都有個好處既, 就係7月頭有2個星期可以留係香港.


text:
網誌日期:2009-12-31 22:46
果日去完祗園仲係好早,我地就去左心齋橋附近既黑目市場,果度係一個魚市場,地方都算整潔,地方都算幾大,我地跟住本書去揾一間有壽司賣既店鋪,一去到都見到有d港人在買壽司,相信都係睇同一本旅遊書去揾,我地只係買咗吞拿魚同蟹腳,因為無乜選擇,可能太晏賣哂啦!而且果度主要係賣急凍海産,地下有d濕,只係得幾個位兼賣小小堂食,都有杯茶比你飲吓,不過d吞拿魚壽司確係好肥美,我地行埋街市其他地方,除左海鮮之外,街市仲有遊水既河豚,水果,鮮花,寵物等等,有野食既地方就好少,無乜嘢食就行返去心齋橋果邊,就有好多選擇.
我地行行吓見到一間叫做魚圓既街邊小店,門口放了些新鮮貝殼類海鮮,旁邊有炭爐和電爐,我地二話不說就走入去揾位,店入面只有幾個客,我地放低野就出去睇吓食乜嘢,我地選左幾款貝殼類既花蛤,蠔,帆立貝,魚,order左之後就要等,因為要慢慢燒,不過呢度主要係慢食,見其他客都係慢慢嘆,呢個時候,我地就影吓相,睇吓個師傅仔點整d海鮮,個師傅仔好攪笑,同佢影相時佢仲扮鬼扮馬,其他店員都好友善,除左食燒烤海鮮之外,我地仲叫左河豚刺生,同埋其他刺生,其中個活蝦刺生,好好味好鮮甜,如果再有機會去大阪,一定要再來!


text:
May 10, 2014, Saturday
佛誕假期前夕, 同奶奶,姑奶, 嬸母慶祝母親節, 今日就輪到同我媽媽慶祝啦.
同哥哥商量, 媽媽行動開始唔方便, 都係唔出去食啦, 在哥哥家食, 由我接送. 今次叫埋三個姪女都只係十個八個人. 況且哥哥嫂嫂都開始少食肉, 其中兩位姪女又素食, 屋企煮都好簡單啫. 我亦預備煮一兩個餸去, 佢地煮素, 我煮一個肉啦.
腐竹粉絲肇菜煲
炒什菇
梅菜蒸豆腐
炆芋頭
今晚唯一兩個肉就係呢碟魚肉煎蛋
仲有我整嘅咖哩牛筋腩煲
再加埋我整嘅拍黃瓜
涼拌木耳
六素二肉, 仲有個雲腿煲雞湯, 好正呀!
飯後哥哥即時整薑汁撞奶, 佢每次只撞三碗, 分三次, 每次都成功呀!
無加糖, 食時加蜂蜜.
不過奄尖嘅型爸, 佢話的薑汁有澀味, 唔like呀! 我以前整過薑汁撞奶, 成功就好囉, 唔成功就要飲薑汁奶. 哈哈, 都係用薑糖燉奶算啦(阿Q精神).
兩位姪女買了蛋糕來慶祝母親節
而第三位細姪女今天正日生日, 換個牌又變生日蛋糕.
其實我整了香煎蛋糕及Brownie, 一次過食唔哂, 咁就分比佢地拎返屋企食啦.
食完我地趕著走, 二公子要返夜更, 哈哈, 我地仲有節目, 收到林太whatsapp 我地晚上去佢屋企飲野呀!
原來今天係林太同林老闆結婚周年紀念. 再諗吓, 今天5月10日, 係我地搬嚟呢個屋苑六周年紀念呀! 真係高興, 飲杯! 不過我無得飲, 飲水咋, 我胃痛, 食緊十日抗生素, 不可飲酒呢!


text:
站立式嘅晚餐自己都係第一次試
仲要係體驗分子料理嘅餐廳
的確加深咗值得去試嘅理由
呢間餐廳只係得一個Menu
分三個時段,
主打平民分子料理
六道菜嘅Menu 只係要$230
呢個價錢出去食餐飯都唔只,
更何況係分子料理
飲品就要另外加錢叫
舖頭位於銅鑼灣,店舖面積不大
只可以容納10-12位食客
店舖屬於開放式廚房,食客可以睇住廚師煮嘅每一個步驟
好似橙色呢個哈密瓜晶球
你會睇住佢有沒有由哈密瓜汁演變成晶球嘅過程
第二道菜就係食用膠雲吞配日式高湯,
不過個人就覺得冇乜特別
呢一個味道就係西班牙番茄凍湯
味道都幾相似不過食嘅時候就要小心凍親
呢個係其中一個幾鍾意嘅菜式
煙熏慢煮三文魚
聞嘅時候有燒木嘅味道
食落去嘅口感非常嫰滑
三文魚嘅熟透程度剛剛好
保留到三文魚嘅原汁原味
玻璃樽入邊仲有新鮮嘅香草配襯出味道
食完咁多道菜,都有種未飽嘅感覺
唔使驚因為最後一道菜先最飽肚
就係煲仔神戶牛柳西班牙飯
第一次是西班牙飯有少少飯焦嘅感覺
廚師將蒜蓉味道打成泡沫
等大家可以隨意加入煲仔飯當中
個人覺得加左泡沫嘅飯比較幼滑同味道較濃
食落有另一種感覺
Three dice kitchen
禮頓道136號希雲閣地下


text:
小檬有個好錫佢嘅表舅父,
直情係契爺一樣!
由小檬6M時, 佢喺外國返黎stay工作之後,
大時大節慶祝活動放假hea玩一直都陪伴我哋!
有日講開叫小檬去佢地屋企留宿,小檬一口答應
梗係啦..
舅父話買定10副lego等佢去砌喎!
不過呢個"宿一宵"我同爸爸就唔係咁睇好...
事緣有次返婆婆屋企食完飯, 話不如留喺婆婆屋企,
有我呀哥,即自己舅父同佢玩,
佢初頭都話好架,點知我哋同妹妹話走嘅時候,呢個小朋友就唔制!
要跟我哋走!
所以今次宿一宵,大家都買佢唔成功,玩到咁上下我哋走時應該已經話走!
最好笑就係發起人都話未必成功
我哋都叫佢唔好投資咁大(佢話會預備特別野比佢喎!)
全部一面倒買宿一宵唔成功...我唯有以反姿態出現,買佢成功啦!
(其實唔係純粹賭氣,因為果晚小檬嘅活動係又朝早9點開始..
到晏晝玩茶餐廳,到夜晚同表舅父食飯就返佢地屋企,
繼續玩lego..真係應該好快冇電!而且佢除左我哋之後,最跟就係呢個舅父,
所以我都有啲信心贏架!)
為餐飯,點都搏一搏!
玩完茶餐廳體驗之後,就同舅父食飯
唔係跟舅父搵食,一家大細兩個小朋友好難喺呢啲咁迫嘅餐廳食,
其實都幾好食,不過真係迫啲
買完lego跟住就返舅父屋企!!
哇...一睇我就知道我應該贏
因為舅父為咗佢嚟留宿,買咗個大帳篷比小檬當露營!!!
當咗泳池扮游水
呢隻妹..碌來碌去
兩個玩得好開心
比我都想留喺到玩呀
(不過不停比人話唔好咁老定!!)
舅母仲整左啲星星燈,比佢喺到睇星星!!
同舅母談心中
連妹妹豬都好開心...行嚟行去玩公仔!
玩咗一個鐘到,我哋就話走返屋企喇!
(因為要預時間唔成功折返返嚟接佢,所以唔能夠太夜走!)
臨走前不停吩咐小檬要聽舅父母話,要有禮貌,
出街要拖住舅父母...下刪二百字
講完Bye Bye我哋就走,
以為唔肯走嘅妹妹都好合作
話要返自己屋企喎,冇話扭要喺到玩
小檬已經砌完一份lego,舅父要佢仲咗涼先走,小檬即刻走去沖!
臨走就見到小檬除左衫舅母準備同佢仲涼!
上返車,個心已經諗唔知道佢地攪唔攪得掂.唔知肯唔肯瞓...
返到屋企,攪掂妹妹瞓咗之後,就開始收到相..報告情況!
11點幾仲玩緊lego
睇電視
12點幾就入帳篷瞓...
到12點幾就話熄晒燈瞓緊,檬爸唔使返去接佢,先安心去沖涼瞓教!
雖然係咁,我哋都話三更半夜可以打比我哋,即刻嚟接仔!
初時都諗吓個仔,不過我都實在太累,好快都瞓著咗冇諗喇...
第二朝,9點幾已經見到兩個喺到睇卡通片,
跟住就陪舅父跑步,食早餐,去公園玩,
食壽司,食雪糕
問妹妹哥哥喺邊,佢都知道哥哥喺舅父到瞓.
呢邊箱我哋就只係湊一個妹妹,比較輕鬆.
喺屋企hea咗半日,行吓街
到下午5點我哋就接返小檬!
一上車,就已經瞓咗!!
夜晚問佢都講得返玩咗啲咩/食左啲咩..
估唔到今次我爆大冷,贏到餐飯, yeah!!!
今次都係一個好好嘅體驗
可以試吓原來小檬都夠獨立
可以唔使爸爸媽媽喺身邊都得!
亦比我試吓個仔唔喺身邊嘅感覺, 都冇話擔心,
因為舅父母都好細心,亦好錫佢
唔會太擔心
其實我心情同平時返咗學差不多
玩過返尋味,小檬已經再約舅父下星期去佢屋企喇....
睇嚟呢次舅父有排忙喇!


text:
河北瑞达橡塑制品有限公司
添加时间:2015-11-5 点击量:
河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司河北瑞达橡塑制品有限公司
上一篇:CHINAPLAS 2014国际橡塑展活动纷呈 下一篇:河北瑞达


text:
2013年1月2日 | 分類: 政治改革,最新文章綜覽 |
(原載於:作者FACEBOOK PAGE)
其實點解要反對梁振英?
第一,呢條友過去一年,一路都講緊大話,而最嚴重嘅係,佢響飯局同記者講自己冇僭建,之後選佢響個電視辯論度大大聲話唐英年「僭建唔係僭建問題,係誠信問題」.
實情係,佢唔單只有僭建,而且係有好撚多僭建.有個僭建花棚佢賴上手,點知俾人踢爆係佢入伙之後起嘅,咁佢就賴老婆;佢明知間屋有個僭建地下密室,到佢想選特首,知道可以用僭建攻擊唐英年,於是就就好似藏屍咁揾磚封住,屋宇署去查嘅時候佢唔出聲,到知道紙包唔住火嘅時候就夠膽死話封咗個僭建就「唔存在」.
封咗就唔住在?你揾膠紙封住你條女把口,唔通佢個口就唔存在?佢仆街到去立法會答問題嘅時候,俾人質問,就話「我記憶中我冇講過自己冇僭建」.跟住俾人hi到上天花板,就響度死兜,話佢係話佢響選舉時冇講話冇僭建.
佢咁記得自己選舉時冇講話冇僭建就更仆街.佢明知自己有問題,所以唔講,但係就大大聲指責對手同一樣嘢,響度賊喊捉賊.以厚顏無恥嘅程度嚟講,佢都算係極品中嘅極品.
眾所鳩知,一次不忠,百次不用.梁振英呢條粉腸,唔係一次,而係一而再,再而三咁對住公眾同埋成個議會講大話.咁嘅人,就算佢跪住咁雪地裸求原諒,都唔應該原諒.
大家唔好忘記,梁振英唔係高登admin,而係香港政府嘅總admin.成個香港嘅幾萬億公帑點用,十幾萬公務員點做,警察點執法,律政司告邊個,房屋政策,土地政策,全部都睇行政長官頭,所以佢會有好多位可以同地產商,強國富豪,中資企業勾結,同埋好容易俾佢自己同親信上下其手.一個掌握香港最大權力嘅人,誠信點可能唔重要?
俾一個誠信破產嘅人做行政長官,就好似揾陳冠希幫你照顧你條女一樣咁危險.而家梁振英仲響度吔文吔武,佢班梁粉日日響度鳩up,叫大家向前看,俾個機會梁振英做實事.向前看?試下俾陳冠希照顧你條女啦.
反對梁振英有用咩?
有好多五毛同白痴話,俾你真係攪到梁振英下台,咁邊個做?會攪到香港權力真空喎.
下下有少少做錯就要人下台,咁唔掂喎.
仲有,梁振英冇得撈,下一個又一撚樣係官商勾結,一撚樣係攪香港被融合,有咩用?
第一樣,香港而家冇人咩?梁振英唔做,大把人做到.同埋梁振英呢個人本身已經係最仆街嘅選擇,你換邊個上去,都好難仆街過佢.就好似我迫你要人生教練Winnie,你唔係諗住換過個最再差得過佢下嘛?
第二樣,梁振英唔係做錯少少嘢,而係犯咗一個根本嘅大錯──公然向大眾同埋議會三番四次講大話.響一個進步少少嘅民主社會,咁樣做嘅政客一早就要彈劾落台.
第三樣,如果你唔相信政治人物係有個人質素嘅分別,咁就唔撚洗選舉喇,求其抽簽抽個人做都得啦,美國人駛乜響奧巴馬同羅姆尼二選一,台灣人唔駛馬英九同蔡英文二選一.而你第時結婚,都唔駛揀啦,我求其俾個稻中咁樣嘅女你都得啦.
大家唔好忘記,反對梁振英,只係最迫切要做嘅第一步,而最最最重要嘅係,我地應該捍衛我地作為香港人嘅生活方式,同埋爭取一個更公平,更加能夠代表民意嘅真正普選制度.只有真正普選,先至能夠對抗大陸化同埋地產霸權嘅禍害.
你唔好話呢啲嘢唔關你事呀,你上高登,上Facebook上得咁過癮,係因為而家香港仲有些少言論自由,你見強國有得俾你響論壇hi政府咩?強國有得上fb咩?
你去報JUPAS,香港啲大學,大陸人比例愈嚟愈多,香港學生對學位比例比起幾年前仲低咗,即係話大學仲難入咗,香港啲大學根本都唔係服務香港人,你覺得公平咩?
仲有,而家樓價同租金升到hihi,啲樓都唔係人住,係用嚟炒嘅.你打份萬幾蚊嘅工,想獨立生活,有少少空間可以睇下愛情動作片,或者帶女仔上嚟坐下?想創你個心,而家一間劏房都租五六千蚊.一個社會嘅市民有個安身立命嘅地方,唔係咩奢望掛?你問自己,唔通你冇努力過咩?
你自細聽話,讀書,考試,升學,搵工,返工,進修,返工,進修,安份守己,結果連搵個地方落腳都唔得.點解?因為個制度俾幾個大地產商玩撚晒,政府就揸地土地供應,由得地產商抬價,舊區呢,就有啲畜生地產收樓收到人心惶惶,又火燭,又玩恐嚇,點解?
仲記唔記得反國教嗰陣,最受巴打歡迎嘅影音網站thisav.com全版呼籲大家支持學民同學?仗義每多狗衝輩,關心香港,巴打義不容辭.
元旦遊行就行完,梁振英唔會即刻落台,但我地如果唔ger住佢,佢就可以安枕無憂,繼續佢嘅大陸化工程.我地永遠唔知幾時會真正將佢推落台,亦唔知幾時可以真係有普選,但肯定嘅係,你唔爭取,就一定冇.溝女係咁,爭取公義都一樣.


text:
今日難得約齊媽咪,未來奶奶同姑仔一行5人去金殿飲茶,之後再去金鳳凰同水晶試衫揀衫.
金殿中午因為有人要左大半個場擺春茗,原本已經full左冇得book枱,後來reception知道我係帶兩位媽咪上黎睇場地同試出品,都肯幫我插入去book埋,真係好!去到見到胡經理,打過招呼就問兩位媽咪就問有冇出過空中花園睇,就算有客擺緊春茗都主動請我地一齊出去行下睇下,好識做!兩位媽咪對金殿既環境同出品都好滿意,都讚d野好食,咁我就放心晒喇~
飲完茶首先過金鳳凰睇媽咪衫,因為訂酒席時送左張3件任選coupon,婚紗晚裝男禮媽咪衫都揀得,為起$500都唔駛就租到件,如果媽咪們鍾意既話就真係好抵~試左個零鐘,金鳳凰唔算有好多大size款,都有d款岩但size唔岩,不過最後兩位媽咪都揀到鍾意既款,所以就join埋coupon既package~
之後再一齊過去水晶,媽咪係第二次黎,奶奶就第一次.雖然我係水晶既package包埋2件媽咪衫,但未黎之前我都估到d款未必岩佢地,一黎款唔多二黎size太細.果然,唯一一件媽咪試上身覺得cutting ok既但隻色都太核突,正式宣佈水晶既兩件媽咪衫quota冇用了…要再諗諗多左出黎既quota點搞…
至於我自己,一直對迎賓件衫都覺得好頭痛,因為想迎賓係粉紅色,已經打算放棄backdrop唔用粉紅,但偏偏都試唔到令我眼前一亮既粉紅色.水晶既粉紅其實唔算好多,但d款其實都好靚,好soft既粉一d都唔娘,但就係因為好soft,好怕影相隻色唔出,所以睇相一直都一係款岩色唔岩,一係色岩款唔岩.今日又出現呢種兩難局面:
呢件一著上身就超級鍾意,完全係我既style,super公主,有好強烈“係佢喇”既感覺~一層層墜落黎既紗好貼服,唔會著到個人澎漲左咁,而且上身cutting著得人好瘦…但係…最大最大問題就係隻色,真係太soft太soft了,睇相一定會顏色行先之後先睇款,個色真係令我好為難…
試衫既姐姐知道我覺得隻色太淺,於是佢就介紹左另外一條深色d既俾我:
呢條第一眼睇覺得隻色怪怪地,一撻撻咁,但試上身又好ok喎,顯得面色好左添~顏色的確係好過上面條好多,但問題就係個款同cutting,冇上面條著得咁slim,不過即場二選一之下都confirm左呢條先~
但返到去再係電腦度研究下d相就覺得愈來愈唔對路…上身好短,加上胸位太深,著到個人條腰好短,下身既一層層好蓬而且完全唔貼服,加上第一層紗仲要係腰好高既位置就開始“叉”出黎,顯得個人更肥更矮…即除左隻色,其他都唔可取,反而第一條其實愈睇愈鍾意,只係隻色既問題…唉…第一條既款+第二條既色就perfect…
至於敬酒,要搵條可以戴豬牌既款,即唔能夠太西式,但又唔想揀d又龍又鳳個d,今日試到條A-line款,前面冇乜花巧野,但胸位包得好靚,後面就多d detail,岩晒著黎戴金器,所以都confirm埋~
不過返到去再係電腦度睇,發覺A-line真係唔岩我,始終都係著得肥…唉…即今次都係得個吉…仲要有更可怕既消息,就係水晶d staff走淨兩個人,話請唔到人,加上見到facebook好多人都插佢冇相薄交,又話台灣個邊已經執左,好驚喎…會唔會捱唔到我結婚就執架…


text:
我諗真係無咩新人會 / 需要o係大婚之後用四篇o黎交代同一個vendor o既失誤,呢個vendor review真係字字辛酸,粒粒皆辛苦!
再o黎就係入席喇,由於先前o既錯已經係意料之外,我哋都估"應該"不能再有甚麼錯了吧?
可惜,我是低估咗神級酒店喇......
話說播成長片段時我同查理斯係o係ballroom門外standby,度門閂咗,我哋咩都睇唔到o架,只係聽聲等開門就開步走,當時啲掌聲尚算熱烈,我哋當然唔察覺有咩問題啦,好彩戰友事後話番比我知,原來當晚成長片段播成咁鬼樣......
鬆,郁,矇!!!!!多得戰友老公拍得呢個難忘一刻,我先追問番負責播片o既兄弟姊妹,佢哋話晏晝試片時係無問題o架,當時見個畫面係咁已經飛奔過去打算搵負責播片o既職員整整佢,但無職員o係o個度,佢哋就自己試o下襟o下啲制例如Focus啦,但都係鬼影幢幢,到職員卒之歸位喇,段片又播到尾聲了,但呢個擅離職守o既職員事後竟然話唔係佢部機o既問題,係我哋條片本身係咁o架!
叮! 叮!! 叮!!! 叮!!!! 叮!!!!!
我聽到呢句真係爆火,又係賴個客!!!!! 總之有咩問題,千錯萬錯都係個客o既錯!!!!!!!
其實我真係唔係好介意條片以矇矇矓矓o既姿態呈現大家眼前,我介意o既係呢條片係我哋親自試片o既,就o係大婚前一個星期,賤婦同我哋一齊試o架!!!!!
當時條片係清過高清,賤婦仲好好心咁提我哋播多幾次睇o下順唔順暢,所以呢條片出意外又賴我我真係唔服!(後來估計應該係入席時啲人行過唔覺意郁到個projector,focus錯咗先會咁,因為接落o黎全晚要播o既嘢都轉番去高清台了......)
最令我揼心o既係條片係我自己整,真係花咗好多時間心思去搵相,組合,期望親友睇到時可以記起我哋相聚o既小片段,誓估唔到爛尾收場,唉......
不過片段當時已出街,o係無可挽回o既情況下我唯有強迫啲朋友仔上o黎我家重溫一次,哈哈哈哈~~
晚宴過咗大半,除咗我碗翅無翅之外我唔見有啲咩問題了(唉......原本酒店實牙實齒話每碗都有一両翅o架,但我坐主家席,連查理斯o個碗都只得兩條,正當我哋諗住un un腳享受婚宴之際,神級職員再發功......)
我哋晚宴有個環節係送禮物比父母,我哋揀咗頒最佳父母獎比佢哋,原本係每位爸爸媽媽都要上台領獎,企o係查理斯媽媽後面o個位職員只係好殷勤咁拉開咗佢張椅,但佢o係位企咗起身一陣,因為怕羞又因為件晚裝唔係好方便走動,諗一諗都係唔上台打算坐番低,可能我哋太靚仔女,又可能我哋講嘢太吸引,個職員太投入了,居然無為意要推番埋張椅,查媽就係咁坐了個空,成個人跌坐在地上......o個一刻真係又痛又瘀,最慘係查媽一向都有腰患,咁樣跌一跌,佢之後睇咗兩次醫生呀!
賤婦最厲害o既地方係,整晚接二連三咁出錯,到埋單一刻佢都唔現身再正式道歉,呢啲另類服務態度真係好值得我哋再一次以掌星(以手掌星巴佢)鼓勵!而我哋亦理所當然咁一毫子貼士都無比~~
唔知係咪瞓醒覺賤婦就醒覺喇,第二朝收到佢封補鑊電郵,其實都係表面而又公式化咁為整跌咗奶奶件事深感抱歉,期望我哋有個愉快o既婚姻生活云云......
好好彩,上天賜我樂觀o既性格,否則大婚當日面對一次又一次o既失誤,真係少啲IQEQ都真係喊足一年呀~~
不過話說回來,雀辛辛苦苦嘔咗6頁A4紙去投訴最後係獲接納o架,但係賠咗啲咩我唔會透露喇,可能有神級酒店o既誓死追隨粉絲會覺得雀好刻薄,人哋都接納咗我o既投訴又賠咗啲嘢比我,我都仲數臭佢,我只可以話佢比o我既賠償我受之無愧,亦唔會當o個啲係掩口費,雀咁多篇所寫o既全部都係事實,寫出o黎係想大家有個警惕,唔係神級酒店服務就一定好,就算跟得幾足好似我哋咁調番轉頭做晒proposal咁比佢跟都可以錯到咁o既田地,所以結婚當日好多嘢都話唔埋o架!
雀真心希望仲搞緊結婚o既B2B盡量放鬆心情,Hope for the best, prepare for the worst!
而如果你係已經結咗婚又o係大婚當日遇到不盡如人意事o既靚太,雀真係衷心希望你哋Let go 啦~~最重要係大家已經結咗婚有個幸福家庭,唔應該再比結婚當日o個啲礙事o既飛禽走獸侵佔你o既生活,阿Q啲咁諗,就係因為有呢啲唔完美,而家同朋友仔傾偈又可以八婆吓,老來同另一半都有個話題吖o麻~~
終於都寫埋呢個續集喇,其實都仲有啲花邊嘢濕濕碎碎可以寫,不過雀呢排真係無咩心機,等有日我條懶蟲離我而去另覓主人時我再寫個大結局比大家睇啦~~


text:
Webber
美心妹妹 網絡育成法
網上明星多為後生仔女,今期 Webber主角毫無懸念為歷來最「幼幼」嘅網絡紅人,佢就係今年只得 5歲嘅美心妹妹——楊鎧凝 Celine.
人仔細細梗係唔識上網,不過楊生,楊太都同好多家長一樣會有幫仔女開 facebook page,随住 Celine近期愈接愈多廣告同商場 show,慢慢仲變埋 fanpage,變身人氣小 webber. Celine爸媽就話最 enjoy可用網絡幫小朋友留低成長 record,撇開 Celine小童星身份亦係好好嘅親子活動,仲話玩得多捉到出咩 post最多人 like.今次佢哋就會分享吓幫小朋友開 fb page趣事,各位潮媽潮爸要參考吓喇.
Ads by Google
Webber Profile
Celine楊鎧凝
職業:幼稚園學生
YouTube頻道: Celine Yeung
拍片資歷: 1年
作品總數: 78條
總 hit rate: 10,000以上
Subscriber: 75以上
facebook fanspage:
https://http://www.facebook.com/CelineFansPage
Celine
自介
我叫「射 line」(小朋友仲未識讀好自己英文名),今年 5歲,讀幼稚園 K3.最鍾意食士多啤梨,綠色嗰啲係草我唔會食.最鍾意唱歌啦,跳舞啦,彈琴啦,彈結他,玩樂器( Celine媽利申:我哋唔係怪獸家長,冇迫佢學過樂器),最鍾意紫色,同埋最鍾意嘅卡通人物係迪士尼嘅蘇菲亞公主.
點解會幫 Celine開 fanpage嘅?開辦後有冇接多咗 job?
訪問當日去咗 Phocus自拍照相館, Celine指揮大局教完媽咪點笑之後,仲為我哋拍片唱歌跳舞!
楊太:其實冇乜工作係經 fb接洽, Celine做 model前已經有個人 fb,後來太多陌生人加佢,相熟嘅攝影師就建議我哋開個 fanpage,最後喺上年 7月 Celine 5歲生日時整好.初頭我都以為小朋友邊有 fans?不過 fb滲透力真係好強,好似有一次同黃翠如出商場 show,翠如姐姐有 share喺自己 fb,一日就多咗 500幾個 like囡囡 fb.
Celine有冇話想放乜嘢相上 fb Page?邊類 post最多人 like?
楊生識得代入 Celine剪頭髮嘅心情去出慘慘 post扮可憐,連大埔 Lulu都話 like呀.
楊生: Celine都未知咩係 fb,係由我哋兩個打理.整呢個 page我哋都試過有爭拗,媽咪想用官方靚相;我就偏好揀生活照,好似着新校服咁.結果媽咪見我 post啲相比較多人 like,初頭都有抱怨,後尾就變咗由得我搞算喇.據觀察,貼近日常生活嘅相片會多人 like啲,同埋我哋每一個回應都會 like同盡量逐一回覆,留言多咗我哋都樂在其中.
Fans多數係邊類人?會唔會有啲瘋狂粉絲?
Celine有好多經典造型,不過問到佢記唔記得邊個廣告最靚最開心,佢竟然呀呀呀一個都唔記得,活潑得嚟有時又傻更更.
楊生:有樣嘢又估唔到,我哋以為好多人 like咗就算,但原來都有唔少人會由網絡走出嚟現實,有批中小學生會去 Celine出席嘅活動支持佢,又或者要合照. Fans大部分都好守規矩,不過試過有人問電話,地址等私人資料,我哋都會話 Celine太細個婉拒嘅.
有冇咩教女心得?會畀佢做 model做到幾大?
Celine 3歲半時參加小模特兒比賽得到試鏡機會,開始接拍廣告,拍到𠵱家都停不了,呢個小紅帽講故事廣告係早期入屋之作.
楊太:心得唔敢當,我哋都係好傳統嘅父母,希望 Celine任何時候都要有禮貌,例如人哋送嘢畀你要講多謝,講嘢要望住人講.合作過嘅攝影師都話讚影 Celine快靚正,我諗聽教聽話係好大原因.做幾耐?我哋會順其自然,𠵱家佢仲細,影相,出 show都係我哋決定,佢又未試過話攰,話唔開心㗎喎.我哋都想趁佢細個時畀佢體驗多啲,將來返小學,功課開始忙嘅時候佢想繼續我哋都會停.
〈 Webber〉,每星期專訪一位網絡紅人,每星期展示一種網絡力量.
撰文:司徒港燊
攝影:彭自維
場地提供: Phocus Photo
(地址:旺角西洋菜南街 榮華大樓 2D室/查詢: 3486 9690)


text:
2015年4月12日 星期日
阿Bob稱睇片先知個魔術咁變 FB多謝Louis 阿B,林盛斌,Bob,鍾鎮濤,
阿Bob稱睇片先知個魔術咁變 FB多謝Louis 2015-04-12 15:25:00 係咪真係唔知點變先?大台節目《至尊街頭魔法王》最近引起熱議,竟然係因為一個杯麵.話說節目內嘅魔術師Louis(甄澤權)將一個杯麵由冇變有,點知過程就俾網民喺街外影到佢穿崩,仲放埋上網,主持之一嘅阿Bob就喺網上鬧爆個網民係「缺德」,而喺今日,阿Bob又喺facebook回應呢件事.阿Bob話:「由第一輯開始,整個《街頭魔法王》嘅製作團隊將一幕又一幕神奇魔術帶俾觀眾,都係希望大家睇得開心!「對於嗰段唔知邊個拍同唔知點解要拍嘅片段,我想講我都係睇到條片先知原來個魔術係咁變!「所有魔術都係一個精心創作,相信冇人會認為 David Copperfield 真係變走咗自由神像,Criss Angel真係將d人分開一半,其實都係依靠表演者,助手,道具,手法,角度等等多方面配合演出,令現場同電視觀眾都感到魔術嘅神奇!「當你知道個秘密之後,好肯定多數都會話:『超!乜原來係咁㗎咋?』所以所有表演者同幕後團隊都會盡力保守每一個魔術秘密,但係一段片段就可以將所有心血徹底摧毀,即係俾我見到你點變,我唔會拍底,更唔會公開,因為,我尊重每一個創作!我要再一次衷心感謝整個魔法王台前幕後工作人員,喺過去兩個星期為各位觀眾帶嚟無數歡樂,特別係 Louis,多謝你,『俾d掌聲先』」但係其實依家網民講緊嘅唔係個魔術真唔真,而係個節目叫《街頭魔法王》,咁應該係俾街頭嘅觀眾睇,但呢個「杯麵」魔術,好明顯就係畀電視嘅觀眾睇,因為拍條片嗰位網民,正正就係喺「街頭」,但點解佢睇到嘅唔係魔術,而係穿崩呢?所以話,如果改名做《電視魔法王》的話,其實係冇問題.至於阿Bob話:「我想講我都係睇到條片先知原來個魔術係咁變!」喺條片都睇到,成間便利店都係大台嘅工作人員,嗰位換走杯麵嘅工作人員又唔係特別隱匿,所以阿Bob係咪真係唔知呢?咁就要大家諗諗喇.阿Bob:「我想講我都係睇到條片先知原來個魔術係咁變!」


text:
新一任宗教已經選出亦都舉行左就職彌撒,現任教宗方濟一世係十二世紀既教宗預言中被指為係最後一任教宗,稱為「羅馬人伯多祿」.最後一任教宗?即係點?根據預言所寫既紀錄似乎幾恐恐怖下,中文大概係「在對神聖羅馬教會的最後迫害中,(教會)將由羅馬人伯多祿所統治.他將在苦難中牧養主的羔羊.當這些完結後,七山之城將會被毀滅,令人敬畏的天主將審判他的子民.完結.」
成段咁睇,就算唔係世界末日,都係教會毀滅啦.可能大家睇既時候有個地方會唔係太明,就係咩叫七山之城呢?點解唔係八山又或者九山...其實七山之城係指羅馬城,因為羅馬係初期建立既政治中心係台伯河(Tiber)既東面,而戈到就係有七座山,當時既人最初就係住戈到再慢慢形式羅馬城既概念;但係講返既係...梵諦岡山並唔係戈七座山之一,只係大家好近,如果係呢段預言到睇其實筆者覺得大概係指繁華既城市中心都毀滅埋,咁可想像到幾恐怖.
而羅馬人伯多祿相信大家都睇到新聞講新任教宗方濟既父母都係意大利人所以可以咁解作,但亦有人講佢地係北部既人,係十二世紀既時候並不屬於羅馬城範圍既人...不過就當羅馬人係哩部份中左吧.而伯多祿同方濟有咩關係呢?聖方濟全名係St. Francis of Assisi,原名係Francesco di Pietro di Bernardone,而Pietro可以通作Peter,但係要講返既係據聞Pietro係方濟老豆個名...
另外,新任教皇既牧徽上面寫有IHS,IHS係指耶穌,係希臘文入面亦指漁夫;初期教會以捕魚黎代表收信徒,而伯多祿當年就係漁夫出身.
至於苦難係d咩?有人話係天災災難之類,亦都有人指教會被逼害(講真睇哂成個全球既宗教同政治格局,我真係完全唔覺得教會畀人逼害緊..);唔知點解可能因為筆者既宗教觀比較廣,我信有天使有聖母亦同時相信有佛祖,太上老君之類,大家係哩個世界唔同既形式(或者範疇?)存在緊,所以對於某個指定宗教既神來到世上然後發生咩咩咩大事筆者係有保留的,唔通其他宗教既神坐定定睇住你係到滅世?
我覺得對於教會或者整個羅馬教廷信仰最大既災難係嚴重既腐敗同埋已經脫離原意既信仰.雖然教廷腐敗一早好多人咁認為,又或者係幾百年前已經存在甚至曾經發展到極致(獵殺女巫,十字軍東征,贖罪券,對科學既打壓),但當時既人已經接受,又或者叫無力反抗.但而家資訊發達,又有咁多記者挖料爆醜聞,有時我都會諗,成個教廷又或者西方既主流宗教仲可以頂到幾耐?好似係得天主教先有自己既一個國家梵諦岡,又有自己既地頭,建立一個宗教中心去帶領全球號稱有十二億既信徒.
對於宗教既內容在此不作什麼評論,但係係哩個特殊既背景,資訊發達而又似乎收埋好多好多秘密既年代,呢個教宗一d都唔易做...(唔同以前我明燒你,搶你野都無事既年代),唯有祝教宗你好運啦,大把人食左花生睇住你點樣帶領廣大信徒同好好管理教會(其實個個神父修女都有共同信仰點會有咁多哩d事XD,大家可以考量下).


text:
每次出街食飯,唔多唔少都會比到我一d新煮意.
呢個係柴灣街市大樓o既泉記的照牌菜. 上星期去先同老公+Owen仔去食,佢地都好鐘意,一於又整個A貨比佢地嘆. 只係將d蝦開邊,放在蛋炒飯上面,灑上金蒜粒用蒸籠隔水將蝦蒸熟就得,其實成件事唔係好難, 不過就真係幾好味架.
自己整當然d料會靚d,又比出面食平好多. 我用$45蚊買左9隻超大蝦,個籠得8吋,剛好夠放晒d蝦o係上面. 因為要保持乾身,唔會淋豉油同醬料,蝦的調味就靠晒d金蒜粒喇. 我o係泉記專登dap多幾粒,試真下有乜野o調味. 應該係有雞粉同鹽,返屋企有樣學樣,真係整到9成像真o既味道,以後又有一道新菜宴客喇.
做法;
金蒜粒 - 只要將蒜粒用油炸到轉金色,撈起放在碗中,加入小許雞粉同幼鹽撈勻備用,
將蝦開邊放在蛋炒飯上,灑上蒜粒,再隔水蒸10分鐘就得喇 (如用蒸籠,請先用錫紙舖在籠底,正版係用荷葉的).
溫馨提示:
**
我沒有蓋上蒸籠蓋,因鑊不夠深,所以蒸的時候要留一條小縫在鑊邊,咁d蒸汽有位走,咁d飯上面就唔會有倒汗水喇,如果d飯濕左就唔好食架喇.
**
我在舖蝦前灑左d金蒜粒o係炒飯上面,蒸完d蒜粒會邊軟,加埋d飯就會更有味同更香喇.
金蒜粒
先用錫紙舖在籠底,正版係用荷葉
o既.


text:
花展真係年年一樣,差唔多既花,差唔多節目,幾乎一模一樣既佈置,真係花草樹木都俾佢悶死.但係又超多人喎.基本上係冇可能影到一個乾淨既背景的.聽人講夜晚會小人啲.我未試過而且光線應該幾特別.一於去試試.
今次帶咗兩支閃來,其中一個用法係用閃光壓過現場光,影出不失白花紋埋而背景又不會黑媽媽既相.呢招我平時都用開.難度不太大,但最難係花展啲花都擺到密質質,好難搵到個夠遠既背景.開大光圈又到花既景深唔夠.加增距一樣唔掂,話就話夜晚人小,但未至於小到可以用超長焦距遠抄,一來拍攝期間可能有人經過,二來太多人用手機哄到埋一埋影.最後硬係麻麻地 :(
咁都有辦法既,就係搵啲細朵啲既花影囉.一近背景自然化晒,不過咁又好似冇乜得著,冇乜創意喎.
OK,試第二種諗法,就係一支燈打背景,另一枝燈就打個背光,睇吓出唔出到半透明效果.問題係………我得一個引閃,只可以控制一支離機閃燈,要控制兩支的話,只可以用機身內置既無線光引閃功能.夜晚又近距離我試過係可以觸發到的.用於均勻打光亦算可以控制得到.可惜由於只有TTL(過程中只可用曝光補償或閃燈互相輸出比例控制).又背光又閃背景問題就來喇.較極都唔準,只可以一個總閃光補償同移動距離去就,一係背景唔夠光,一係朵花爆晒.最後都係失敗.用翻舊方法影 @@
心有不甘,試吓用現場光搞背光,好似有啲效果,遠背景係欄桿,冇計,搵綠色地下代替.試得兩試又成班手機人埋來,睇來都係搵唔到食.
鬱金香田唔算太多人,但有光既只有一忽,俾人霸咗,月埋全部都未開,好彩其他地方都有 :P
原本帶咗wide鏡來影景,不過睇吓錶原來已經8點,景都係同往年一樣,夜晚都唔會差太遠,影咗都係delete多,一於影埋盆裝蘭花就收工.睇來花展都唔係影花好地方,要搵吓其他地方先得.


text:
今晚媽咪同Ambrose在家動手做手工呀!首先係膠水點點畫.媽咪將普通膠水加左d顏料,等d膠水有色吸引d,同埋可以清楚俾Ambrose睇到膠水在樽入面流動.媽咪俾Ambrose隨意在畫紙上點點點,出黎嘅效果都唔錯,顏色係淺左少少,無法啦,因為膠水本身係透明,色唔出,應該用白膠漿好d,不過媽咪又搵唔到有海棉頭出嘅白膠漿,唯有用住膠水玩吓先啦!點左一輪之後,媽咪就俾左之前Ambrose撕紙嘅紙碎佢痴上幅畫度,不過Ambrose對於咁樣痴野上去無咩興趣,可能佢都唔知做咩,哈哈,所以佢都係不停兩隻色點黎點去就算!
之後媽咪話整機械人(奶奶話係小露寶喎),媽咪之前將飲完嘅飲品紙盒洗乾淨吹乾,用膠紙封口,再用色紙包好,就成為左機械人個身.另外,再用紙條造左好幾條彈弓,呢d就係機械人嘅手腳.再買左活動眼睛,用包身剩餘嘅色紙剪半圓成為機械人嘅口.其實媽咪有諗過可以同Ambrose包盒嘅,不過又驚佢見到係飲品盒又會攪攪震,所以都係包左先好d!媽咪一攞d材料出黎話做手工,Ambrose已經好興奮同期待咁!當然呢個小手工,Ambrose主要都係幫手貼,唔係要佢做d咩高難度嘅野,可以俾佢覺得有成功感,有興趣下次又一齊做麻!果然,Ambrose對於貼野係有興趣嘅,當然啦,媽咪就係吼準佢呢期好鍾意玩貼子而為左迎合佢先會有呢個手工!見到Ambrose好努力去貼機械人手腳個樣,真係覺得媽咪之前一晚漏夜準備材料真係無白費心機呀!最估唔到係Ambrose竟然唔抗拒搽膠水,再用手攞起有膠水痴立立嘅咀痴上個機身度,媽咪以為佢一定會唔肯添!
整完機械人玩左一陣之後,媽咪攞出自製嘅相機俾Ambrose做裝飾.其實媽咪係用左一個唔要嘅細紙盒,size係Ambrose手形嘅四方盒,媽咪用色紙包好,在中間開孔望穿,在盒上用紙彈弓做左個制可以撳落去扮影相.Ambrose一見到嘅時候都覺得好得意,係咁攪個制,因為媽咪用太陽形狀嘅海棉貼子對貼做個制,佢就係咁講“伯伯”(即係太陽伯伯)!媽咪俾左好多海棉貼子俾Ambrose裝飾個相機,Ambrose都好有心機貼,原本平時佢搣海棉貼子都有少少難度,只係一時得一時唔得要媽咪幫手撕開少少俾佢繼續,今晚佢好努力,自己撕到好幾張自己貼上相機度,有時佢要媽咪幫手,媽咪都會同佢講再試吓,因為佢好叻,自己撕到,再俾心機就得架喇!最後Ambrose裝飾完相機,好開心咁攞起影媽咪!個樣好攪笑呀!


text:
2013年5月31日 星期五
Sun Catcher (3y9m)
Masquerade- Animal Friends@Amos (3y9m)
Ambrose 的第三對芭蕾舞鞋(3y9m)
不知不覺,原來Ambrose 學芭蕾舞已經有十五個月了,雖然佢都唔會跳俾爹爹媽咪睇,但見佢返學放學總是笑咪咪的,知道佢應該幾enjoy跳舞,所以都任由佢繼續落去,當做吓運動.
當初學跳舞,媽咪親自同Ambrose買左對芭蕾舞鞋,果時只係size 8.5D,哈哈!仲記得果時第一次買時,個sale竟然俾左對size 10俾媽咪,一攞上手,超大對,唔使度都知唔會啱著!Ambrose轉左跳舞學校後,其實學校都有代訂芭蕾舞鞋,但媽咪都係堅持自己買,總係認為學校訂那對無自己買咁靚!
今晚,媽咪又要幫Ambrose買鞋了,呢對係佢嘅第三對芭蕾舞鞋,已經著到size10.5D了!之前果兩對,暫時都好好地珍藏住!睇住Ambrose 嘅鞋仔,先至發覺佢一日一日咁在長大喇,時間真係過得好快!唔知Ambrose會學幾耐芭蕾舞,會換幾多對芭蕾舞鞋呢?
2013年5月30日 星期四
Home Art Jamming @迷宮 (3y9m)
好搞笑呀!唔知係咪前一排同Ambrose做過走迷宮,所以佢有d印象.尋日放工返屋企,竟然見佢畫左幅唔知咩畫出黎,媽咪問Ambrose幅畫係咩黎,佢話係迷宮,望落又幾似喎!佢仲即席自己畫埋走迷宮線出黎!
今日又見Ambrose畫迷宮,今次佢仲畫左白兔同紅蘿蔔,話白兔要行迷宮去搵紅蘿蔔食喎!嘩哈哈!雖然個迷宮好簡單,一d都唔迷,但真係覺得Ambrose對畫畫係超熱愛,竟然連迷宮都要自己畫,真係估佢唔到!
Home Craft Time@巴士 (3y9m)
自從放左把較剪出黎俾Ambrose用,佢真係經常會自我練習.雖然某程度上覺得Ambrose畫畫嘅作品無之前咁多,好可能因為有時掛住剪野而分薄左畫畫時間,但另一方面,見佢會自己畫完d公仔再用較剪剪出黎,感覺上佢開始創作簡單嘅小手工俾自己玩,媽咪很感安慰!
今晚執Ambrose檯又發現左4架巴士,好可愛呀!
Home Art Jamming@奇形怪車 (3y9m)
2013年5月29日 星期三
Home Art Jamming@巴斯光年 (3y9m)
認拍子 (3y9m)
媽咪發覺Ambrose認野真係麻麻地,除左之前已經令人頭痛嘅認字之外,原來,佢認音符都一樣麻麻地!1-4拍嘅音符,其實一開始學小提琴已經教左,同佢溫習,都要花好多時間重複講解.好喇,見佢認得,又因為有其他野要溫習,自然又放埋左一邊.到過一星期再問番佢,佢又係洗腦般忘記了,每次抽問都係靠撞靠估,真係俾佢激親!如是者,學小提琴都有四個月喇,以前d歌仔只係1拍咁簡單,所以無咩問題,但呢排d歌仔多左其他拍子如2拍同4拍,咁就發覺Ambrose又再洗腦!但又好奇怪地,佢可以好快記到哂4個音嘅音符位置,一首歌仔入面換音佢都無問題,真係唔明點解就咁1-4拍咁簡單都認唔到!
媽咪無咩方法同Ambrose認拍子,只係不斷畫音符在紙上問佢,問完就會寫番答案出黎.如是者,今晚佢要掉轉角色,由佢自己畫音符問爹爹媽咪,再由爹爹拉出正確拍子!咁樣玩法,似乎又幾好,至少,今晚佢自己畫嘅音符,佢可以自己寫出正確答案!
不過,見Ambrose畫音符好好笑,有少少左右或者上下對掉!
星星老師@第二堂 (3y9m)
爹爹湊放學,影左呢幅畫俾媽咪睇,媽咪諗左好耐,都唔係好確定Ambrose究竟畫咩!有d似菠蘿,但又覺得無理由葉嘅部份有點點白色!
返到屋企,開估了!原來呢幅係仙人掌.爹爹話老師真係俾左盤真嘅仙人掌俾小朋友對住實物畫架喎.問番Ambrose知唔知自己畫咩,佢話樹,嘩哈哈!佢都應該係第一次見仙人掌!
2013年5月28日 星期二
初試Numicon (3y9m)
買左盒Numicon返黎原來大大話話都有年半咁耐,一直都無攞俾Ambrose玩,只係好偶然一,兩次俾佢玩過另外買嘅1-10嘅shapes.呢排成日都諗緊點開始教Ambrose數學,諗起呢套教具,終於的起心肝去睇吓guidebook點用,但媽咪每次睇都瞓著左!如是者,一日拖一日,今晚終於唔等喇,唔理guidebook點教,點都攞左出黎試玩左先算!
首先玩左Picture
baseboard overlays先,諗住有公仔砌吓,Ambrose應該鍾意!果然,佢一見到就已經好興奮,係咁要砌!其實以佢嘅年紀,要砌Picture
baseboard overlays,相對淺了!不過,當要砌到單數嘅shapes時,由於塊shapes係單丁突起,唔係齊口,Ambrose要將塊shapes係咁轉係咁試至得,有好多時發覺佢轉到只係差一步,只要mirror番塊shapes放下就可以,但佢就係唔多知可以咁做!同佢寫字成日都會掉轉個字寫,9變6 ,3變E,唔知有無關係呢?欣賞Ambrose嘅係,佢玩左一陣後,開始砌圖形時先望吓同一shape要幾多塊先,然後,响個盒度一次過攞左所需數量嘅shape放响自己側邊,再慢慢砌.媽咪相信,响呢個過程中,唔多唔少,可以深化counting
skill嘅!
諗住Picture
baseboard overlays咁簡單,Ambrose好快會嫌悶唔玩,但見佢越玩越開心,就俾佢砌哂先!或者下次增加難度,要佢唔可以exactly攞番個shape出黎砌落去,一定要搵其他shapes砌番同一個圖形,咁就可以玩耐少少!
有一張Picture
baseboard overlay係全張都有shapes嘅,由於媽咪覺得跟足顏色果面砌其實太簡單,所以索性一開始就反轉後面全灰色嘅,俾Ambrose自己砌!一開始,佢都有跟張overlay上面嘅shape形放,但玩玩吓,佢自己就唔跟喇,鍾意攞邊塊shape放上去就攞邊塊,咁仲好,可以睇吓佢最後可唔可以完成成塊board,訓練吓佢個腦仔!見佢好鍾意攞shape
1放,其實咁最簡單,不過shape 1數量有限啦,佢唔可以全塊board都shape 1,所以都要被迫用吓其他!砌左一輪,唔使提示下,佢自己完成左,不知幾開心!媽咪見砌全board其實都幾好,自己砌到滿哂為止,一來一定係次次唔一樣,一定要用腦;二來,呢個玩法,即使無人陪佢之下,佢都可以自己玩,咁其實可以平時放出黎俾佢自己玩,好方便.媽咪提議不如再玩一次,點知Ambrose話唔啦,咁難!真係估唔到,見佢玩果時又無咩野,但原來佢係覺得難架喎?!Ambrose唔玩,媽咪自己玩啦!Ambrose見媽咪放左兩塊shapes之後,又忍唔住要教媽咪玩,結果,話唔玩唔玩,佢又搶左去玩,哈哈!
玩完overlays後,就試吓同Ambrose砌pattern,媽咪砌一行,之後Ambrose要跟住砌番同一樣嘅,呢個似乎又係簡單左,佢好快就已經砌好左!呢個玩法,要再諗諗點先可以玩啱Ambrose嘅年齡至得!或者可以試吓開左個pattern俾佢要佢接住砌番之後嘅pattern,又或者砌左前同後,漏空中間俾佢fill?下次又試吓先!
最後,攞埋pegs出黎玩,俾佢叠高高!佢係都要用shape 10砌!媽咪提議佢數左10個pegs出黎先一次過砌,今次佢又唔肯喎!由佢啦!佢一路砌高,一路都好興奮,每砌高一層,媽咪都會問佢而家有幾層,佢又真係每次都要數,哈哈!由於pegs唔多,佢又攞左shape 10出黎砌,結果砌左七層之後,pegs得番8個,問Ambrose得8個夠唔夠砌多一層,佢走去數個shape之後就答,唔夠!再問佢爭幾個先夠,佢當然答唔出,媽咪就話砌上去就知架喇!結果,將果8個pegs砌埋上去,仲有2個洞,媽咪就問爭幾多個?今次Ambrose識答2個喇!
雖然無睇guidebook自己走去玩套教具,但一路玩一路都諗到少少ideas點去玩好d,其實都算user friendly!今晚同Ambrose玩呢套Numicon,都有偷d時間教佢攞塊shape出黎,再攞其他shape砌上去,即shape 5可以用shape 2同shape 3砌出黎,又可以係shape 4同shape 1砌出黎,感覺Ambrose暫未有興趣咁玩,但起碼知道佢唔抗拒呢套教具,希望佢多玩之後會喜歡上,從而慢慢領略到數嘅關係啦!
2013年5月27日 星期一
創意畫班@第三十二堂(3y9m)
又係補堂!今次Ambrose畫嘅畫,原來係有故事架!Ambrose一見到媽咪,就急不及待要話俾媽咪聽!佢話隻小烏走去偷恐龍蛋bb,點知俾恐龍媽媽發現左,恐龍媽媽大哮嚇隻小鳥走,哈哈!
之後,爹爹同媽咪講,呢幅畫原來仲有個故事!原來Ambrose本身畫左一個大圓形,仲油埋顏色,之後Miss Chan打電話同老師講,Ambrose尋日已經畫左蜘蛛畫,個大圓形,本來就係老師教佢畫嘅蜘蛛身體了!老師見已經畫左個身體,唯有臨時變主題去畫埋落去,就變成左呢幅畫喇!
懶瞓豬 (3y9m)
尋晚Ambrose發脾氣,時而打野,時而大喊,最佳方法都係唔理佢!唔理唔理,佢開始平靜少少,知道爹爹媽咪在書房,佢就走埋黎門口莊,見我地無反應,又走番出去沙發,來來回回佢跑左好多次係咁莊,爹爹媽咪雖然覺得好好笑,但都要忍住唔笑!呢個Ambrose,性格真係好倔強,跑黎咁多次,死都唔肯先閞口叫我地唔好嬲,更惶論道歉?!唉!某程度上,媽咪不得不承認,Ambrose好似媽咪!
爹爹媽咪唔可以妥協,所以呢場仗打左好耐,搞到好夜先瞓覺!可能瞓前Ambrose喊過黎,個心又忟,加上瞓前佢對眼又痕,要滴眼藥水,佢又勁驚,搞到呢一晚Ambrose瞓得好差,成晚發夢,時而忟,時而抽泣,半夜仲係咁搵爹爹,媽咪過去安撫左佢幾次都無咩用,最後都係要叫醒爹爹安撫佢至得!不過來來回回真係無咩點瞓!
今朝起身,Ambrose攰到話自己對眼打唔開,好辛苦!仲要眼瞓到攞左個枕頭出沙發瞓,嘩哈哈!
2013年5月26日 星期日
試堂@Jolly Kingdom (3y9m)
成日覺得Ambrose 係一個Slow Learner,唔知佢係咪對文字無咩興趣,當個個N班時已認哂 A-Z,1-10,佢就要上到K1先認到,仲要未計細楷英文字母!唔好講其他嘅英文字或中文字喇!已經讀緊英普幼稚園,好似都無太大幫助咁,仲要另外俾佢上英文班都快將一年,成效真係唔係點見到!有時諗,真係唔知佢係吸收得慢?定係而家只係input期未有output,會唔會好似學講野咁,兩歲前無野講,兩歲後突然間突飛猛進呢?好希望佢係後者啦!
學校評估中,phonics係最差嘅一part!見到有呢項評估時都好意外,媽咪都唔知道,學校原來已經教左Letter Sounds,因為無聽過Ambrose講過.後來問番其他同學仔,佢地都有返屋企講,先覺得Ambrose應該係吸收唔到,所以返黎無講,問佢亦唔識!原打算暑假幫Ambrose報吓phonics嘅暑期班,但發覺學校暑假其實只有三星期,太短,好難搵暑期班密集式惡補一下!後來,諗住暑假係七月,而家都快將六月,都唔爭在果一個月,就決定唔等暑假,而家就同佢報恆常班!
爹爹朋友响出面嘅Jolly Kingdom上緊,評語幾好,所以當要搵phonics班時,都直接去左Jolly Kingdom,有得試堂同評估,諗住試左先,唔得就再搵第二度啦,距離K2開學都仲有少少時間去試吓嘅!揀呢度仲有另一原因,就係呢度可以揀一個月上四堂,八堂或十二堂,媽咪諗住如果情況可以同進度良好,可以考慮密集上堂,加快進度,呢度可以好彈性!
約左今日試堂評估,估唔到都幾多人!去到無耐,就見有家長係咁叫小朋友唱英文歌,又用英文問佢叫咩名,幾歲?當小朋友答單字時,家長又叫佢答句子,真係十足十似出左九龍塘幼稚園面試咁!其他嘅,就有內地口音嘅媽媽們,小朋友扒左响地度玩,又嘈又叫,完全控制唔到咁!
之後,中心分左D小朋友幾批入房,家長就入左另一間房聽講座!嚴格黎講,講座內容無咩特別,都係講解學phonics嘅重要性,呢d唔講都知!講解課堂安排其實好少,只係講評估係for將小朋友分level,每個小朋友進程唔同,可能用書都唔同,而且一班人上堂未必人人學嘅一樣,其實都唔係好理解佢地點教.有家長問時,佢就答有d時間係common time,有d時間係自己做野時間,咁唔知係咪即係自己顧自己時間呢?定係要做功課?無時間細問了,因為評估完成,評估報告派左俾個講者,所以要搞埋後續嘅野!
講者叫左媽咪入房!好彩唔使响出面同人迫住一齊聽,哈哈!評估老師評Ambrose完全唔識Letter
Sounds!其實都估到啦,但都不由得有d失望,返左成年學,真係學唔到少少都有?!不過評估老師就話Ambrose聽得明佢講咩,亦都回應到,而專注力亦好好!最後係話要由level 1學起!無咩所謂嘅,預左佢係白紙一張去學架喇,由最基本開始都好!
暫時幫Ambrose報左一個月先,睇吓佢返成點,希望呢度小班教學,佢吸收得好d啦!
創意畫班@第三十一堂(3y9m)
今日終於可以正常返畫班,見到Miss
Chan Chan也在,太好了!
由於今朝Ambrose瞓矮頸嘅關係,媽咪要同職員講佢擰唔到左邊,以為職員會識得安排,點知轉過頭見Ambrose坐嘅位置,根本就要佢擰左至望到老師,爹爹激到彈起,走左入去再同個職員講到明,佢坐唔到果度!
本來見到上一班整手工,媽咪都有擔心,會唔會今堂又唔記得左我地係純畫班,又走左去做手工?但見Miss Chan Chan响度,應該無問題吧!而且,有一刻都有擔心,其實係媽咪想Ambrose集中畫畫啫,Ambrose本身都好鍾意做手工.如果佢見其他同學仔都在做手工而自己响度畫畫,會唔會反而唔開心?
早左少少去等接放學,見到全班同學真係做手工,得Ambrose一個人畫畫,佢時不時都有望住人地做手工.不過當佢攞住本畫薄出黎時,又係一個開心樣,都知道佢好enjoy畫畫!
老師同媽咪講,原本今日要畫隻大蜘蛛,但Ambrose要畫幾隻,仲要畫左個人跌落個蜘蛛網度,但好開心咁笑住架喎!哈哈!真係服左Ambrose!
放左學後,問番Ambrose,佢會唔會想做同學嘅手工多d,但Ambrose答佢鍾意畫畫多d!
瞓捩頸(3y9m)
今朝Ambrose起身,無啦啦好痛苦咁話條頸好痛,見佢一臉痛苦又好認真,仲要摸住條頸喊哂口咁,覺得佢唔係講笑!爹爹檢查左一輪之後,發覺佢條頸擰左邊擰唔到,其他方向係無問題嘅,估計佢應該"瞓捩頸",真係估唔到咁細個小朋友都會咁!
第一次瞓捩頸,Ambrose又驚又痛,時不時臉露痛楚神色,又摸住條頸想喊想喊,真係好可憐咁!但見佢擰唔到左邊,用對眼斜望過黎果個樣,又覺得好好笑!爹爹仲特登响Ambrose面前狂擰頸,整蠱Ambrose,真係俾佢笑死!
2013年5月23日 星期四
Home Craft Time@輕黏土企鵝扣針及海豚 (3y9m)
真係整開黏土有條癮,Ambrose今晚又話要玩輕黏土!
見Ambrose上次整隻介子咁開心,靈機一觸攞返早幾日執櫃時搵到一個唔要嘅飾物扣針,將面層嘅飾物搣走,淨返個圓底加扣針,咁就可以好似整介子咁整黏土上去,做一個黏土扣針喇!
今次Ambrose揀左整企鵝!可惜媽咪無預備過,當整白色肚時都唔識因個size,整左落去要整眼睛時,先至覺得原來唔多夠位整埋個嘴同頸巾,所以搞到有少少痴埋一齊咁!原來企鵝手就貼住响身兩邊,Ambrose又話唔好,要整响上面,兩隻手可以伸出黎喎!但咁樣整一整,媽咪都唔知點整條頸巾上去,因為有兩隻手頂住,哈哈!
Ambrose整完隻企鵝,望吓本書,問媽咪,點解佢果隻企鵝咁眼瞓喎?笑死人喇!
之後Ambrose又話要整海豚,不過難度都幾高,d魚鰭又圓又尖咁,媽咪都唔識教Ambrose點整,又由於時間嘅關係,媽咪要快手收工,所以Ambrose參與左搓魚身同痴埋一齊,仲有整眼睛同埋剪開魚口(明明幅圖都無話要開口,搞到怪怪咁).
2013年5月22日 星期三
星星老師@第一堂 (3y9m)
思量良久,趁腰斬左Tom Lee個Music Wonderland興趣班,慳左學費同時間,加上機緣巧合下,決定幫Ambrose報多一個畫班,希望佢嘅興趣同專長(暫時似乎發展得比較好少少)得到更多啟發,有所得著!
第一堂,延續上次特別班畫嘅長頸鹿,整左一隻輕黏土長頸鹿,效果出奇地好!估唔到係咁大隻,仲係成隻輕黏土!
媽咪一放工返屋企,Ambrose已經手揸長頸鹿衝出黎俾媽咪睇,好興奮,好開心!仲同媽咪講,原來長頸鹿身體係用蛋做,頸同腳都係筷子,再以黏土包住!第一次聽到Ambrose咁清楚同祥細描述製作過程,想必佢真係好enjoy呢一課!
Home Craft Time @ 輕黏土兔仔及老虎介子 (3y9m)
因為早幾日同表姐一齊玩過輕黏土,又抽起Ambrose條癮,尋晚又話要玩輕黏土!媽咪諗起之前留起左兩粒大鈕諗住同Ambrose做輕黏土介子,所以索性尋晚同佢試一試.
材料有圓形大鈕同毛絨條,當然仲有黏土啦!媽咪叫Ambrose將毛絨條穿入大鈕的孔度,然後媽咪幫手度好手指粗度再扭曲定位.不過可能呢個係新手工,Ambrose之前揀左做白兔仔,唔知佢係咪覺得點解唔係用黏土開始,佢就係咁不斷重複話要整白兔仔,唔整鈕!媽咪嘗試解釋,穿毛絨條定到介子圈後就整黏土上去,佢都唔太明.當聽見媽咪話只係整個白兔面上去介子度,佢即時話唔整介子,整白兔仔,俾佢激死!
好啦,媽咪由佢自己跟書整白兔仔,媽咪自己繼續整隻介子,諗住都開左個頭,又未試過,試整一隻睇吓咩效果都好!
結果,Ambrose隻白兔仔都未整好手手腳腳,媽咪已經完成左隻白兔介子!呢個時侯,Ambrose見到個成品原來係咁,突然間又好興奮,又話要整介子!一早都叫左佢整介子架啦,而家至發現好玩呢!好彩大鈕有兩粒,仲有一粒可以俾Ambrose整埋!
今次佢揀左隻老虎,本來見書入面隻老虎眼睛只係一條彎線,感覺上無咁精靈咁,所以叫Ambrose不如整番大眼睛,但Ambrose好固執,佢話要跟足本書個樣,由佢啦!
整完出黎,Ambrose好興奮,差d想戴住隻介子瞓覺!今朝起身,一出廳就問媽咪,隻老虎乾左未,知道未乾都有少少失望,直至媽咪放工回家,佢又再問乾未,媽咪話乾左喇,佢就即時要戴上手,真係好好笑!
Homework Time @ Starting to Count (3y9m)
因為本workbook都要寫字,發覺Ambrose數都無咩問題,但可能數完有時會忘記左個相應個數字點寫,而由於學校只係教寫到7字,所以暫時只係同佢做完1-7嘅練習,仲爭8-10,好快可以KO左呢本workbook喇!
不過呢本workbook實在有少少令人失望,做到6時,有一題要油有6條魚嘅魚缸,英文竟然寫“six
fish”,雖然Ambrose都唔會知有錯架喇,不過作為一本for幼兒嘅workbook,英文咁淺都有錯,真係有d難以置信囉!
Home Craft Time @ Slap-on Stickers Maker (3y9m)
對上一次同Ambrose玩Slap-on
Stickers Maker,原來差不多已經係一年前嘅事!
Slap-on Sticker Maker I
Slap-on Sticker Maker II
Home Craft Time @ Slap-on Sticker Maker (2y10m)
今晚媽咪突然心血來潮,又摷番兩盒Slap-on Stickers Maker同Ambrose玩!不過都唔係俾哂所有模俾Ambrose填,只係俾佢揀左幾個,都夠佢玩喇,哈哈!
今次同佢玩,同一年前又唔同左!一年前同佢玩呢盒野,佢只係識得狂唧,唔識掃開sticker paints,又或者响一隔入面唧左唔同色落去.今年同佢玩,佢已經可以自動波自己整,即使媽咪行開左,都唔擔心!只係有時d顏料開始少,無啱啱新開好滿時咁好唧,可能要幫一幫佢,除此之外,都無咩野!
今晚俾佢唧左顏色先,等乾左先至再唧面層clear bond sticker paint,再乾埋就大功告成!
其實呢個手工都幾好玩,好輕鬆,不過d sticker paint用得好快,唔知响邊度可以配番,如果配唔番,d模都幾浪費喇,因為今次都有整番上次嘅蟹,鯊魚同海星,新嘅模只係用左個沙桶,其他全部未玩,但sticker paint有幾枝已經好難唧,就黎用完喇!
自由發揮較剪練習 (3y9m)
自從較早前發現Ambrose使用較剪能力退步左,媽咪已經開始諗吓有咩方法!屋企有好多Cutting嘅workbook,有時都攞黎同佢做,不過Ambrose成日都左揀右揀,媽咪唔多想佢咁,成本workbook梗係做哂先好啦,揀淨唔做好浪費架麻!又由於其實一晚時間唔多,都唔可能晚晚同佢玩剪野,所以根本無咩時間做番training!
媽咪深知呢個Ambrose對有興趣嘅野係會自已不斷練習,而睇得出Ambrose對用較剪係好有興趣嘅!考慮左好一陣究竟好唔好將佢把較剪擺出黎任佢用,俾佢自己練習,但又怕擺出黎有時無人睇得咁實,會有危險!不過幾經思量後,媽咪相信Ambrose應該明白較剪嘅危險,相信佢應該可以handle,所以早前upgrade左佢嘅文具櫃之後,亦順便放埋把較剪出黎俾佢自由咁用!
估唔到,效果真係好好!放工返去就見到Ambrose識得畫完公仔,再將個公仔剪番出黎,真係好surprised!講真,佢自己畫嘅公仔線條好多轉哂彎,反而可能做cutting workbook直線,zip-zap線或者簡單圖案仲會簡單容易!其中一個公仔,Ambrose畫左波浪紋裙腳,雖然剪得唔係完美,但見佢都盡量剪成佢要嘅波浪紋,真係好叻!
突然諗,其實唔係Ambrose用較剪退步左,只係之前要跟workbook線剪,可能佢根本唔知自己要做d咩,好猶豫咁!然後到媽咪俾佢自由發揮,佢就自己畫完公仔自己去剪,佢清楚知道自己畫咩同想點,所以就變得容易?
2013年5月19日 星期日
拉丁舞及標準舞公開賽 (3y9m)
2013年5月18日 星期六
Home Craft @ 火車 (3y8m)
整完輕黏土後,見仲早,所以又同Ambrose及表姐齊齊整火車.材料係之前買落嘅set裝手工,咁啱有兩架木火車,可以一人整一架!俾Ambrose整Melissa and Dough果架係因為諗住sample火車係黑色,表姐一定唔鍾意,所以俾左架美芯火車set佢自己油鍾意嘅顏色.點知呢pack美芯手工火車,真係唔多掂,開左出黎油果時就已經發現有parts唔齊,不過見大件嘅組件都有,無再為意!
Melissa and Dough附送嘅四色顏料,唔知係咩顏料呢,好上色,不過就一定唔係washable,Ambrose洗極刮極都有d黑色整唔甩!表姐果架火車,媽咪開左Crayola Kid’s Paint,只係加左幾滴水等d顏料唔好咁杰易推d,點知上木材係唔多上到色,好淺色,唔似Ambrose嘅顏料咁實色,唔知其實應該要用咩顏料先可上到木材呢?
油完顏色,因為要等乾,所以手工活動要暫停了!
第二日,Ambrose起身,爹爹媽咪掛住瞓未起身,佢就自己玩.當爹爹媽咪起左身之後,佢就攞左架火車入黎.好surprised,原來Ambrose起左身出去自己將火車果六個碌組裝好,仲自己貼好哂d貼紙,叻!
另外,姑仔亦同媽咪講,表姐架火車攞左返屋企後打算砌,點知砌唔到喎!本來媽咪知道有parts無左,以為只係火車頂果d一枝枝裝飾,點知佢話d位唔啱,有d野又無左,根本砌唔到!原來平野真係無好野,激死人!
2013年5月17日 星期五
Home Craft Time @ 輕黏土龜及魚(3y8m)
今日放假,無安排咩節目俾Ambrose,因為一來爹爹要返工,二來呢個月都好勞碌咁,好想安安靜靜响屋企休息吓!
本來就諗住同Ambrose畫水彩,但姑仔有事要同大表姐出去,留左二表姐俾媽咪湊,咁就好難困獸鬥咁全程响屋企玩喇!先同佢地去食個早餐,好彩二表姐好乖,孖住Ambrose,Ambrose特別合作,所以兩個坐一邊都無問題!食完早餐,就同佢地去左Dymocks睇書,好過反轉屋企個書櫃,哈哈!
最後,就係返左屋企做輕黏土手工!都係攞左本黏土大全出黎俾佢地揀,先做條魚.Ambrose大概都知知地發生咩事,都會問完郁手整,但二表姐就唔多知,問完之後整,但又不停咁講野,跟住舊黏土係無郁過,所以Ambrose進度快少少!條魚本身有好多鱗片,但Ambrose只係肯整一行三塊鱗片,好疏落,但佢話佢鍾意咁喎!
之後佢地要整龜,又繼續整!龜嘅殼面係用兩隻色黏土搓圓撳扁貼上去,呢方面Ambrose做得幾好,可能次次整黏土都有呢個技巧要整,佢都知咩事!二表姐就撳到面個圓幾乎大過底個圓,差唔多遮哂底色,最慘係佢整龜都話要粉紅色,媽咪要佢用藍色整殼面果d圓,結果佢又揀番粉紅色貼在藍色上,撳到面大個底,只係見到一片粉紅色,真係俾佢笑死!本來本書係教龜嘅手同腳都係貼住張檯平放,但媽咪掛住幫二表姐時,睇唔切Ambrose,轉個頭見佢打直痴左上殼邊.媽咪話佢痴錯左,但Ambrose話,唔係呀,佢鍾意隻龜行,所以佢要打直痴呀!媽咪冷靜咁望吓,又係喎,跟書嘅話,隻龜平放就好似攤左响度,但好似Ambrose咁整,隻龜就似行緊喇!有時候,真係不得不服小朋友嘅創意,媽咪明顯地已經俾本書個框架框住左,有一part唔跟就以為佢整錯左,仲話Ambrose錯添!
2013年5月15日 星期三
創意畫班@第三十堂(3y8m)
今日爹爹湊Ambrose返畫班,放學會合媽咪後,第一句就同媽咪講,幅畫麻麻地!媽咪於是睇吓幅畫,發現真係好一般!好老實講,呢幅畫,就好似Ambrose平時响屋企畫嘅畫咁,好簡單!以Ambrose畫到熟哂嘅程度,如果畫班畫巴士,合理期望係應該畫得更仔細,又或者係構圖更豐富!但呢架巴士,仲簡單過平時Ambrose响屋企自己畫嘅巴士!果d山,好明顯係Ambrose平時會畫嘅山;果d雲同太陽,亦係Ambrose平時會畫嘅雲同太陽!有d懷疑,幅畫有無老師指點過畫出黎嘅?!定係俾左顏色由Ambrose自己畫就算!!
呢期嘅畫班,真係有d令人失望呀!
2013年5月13日 星期一
流鼻血(3y8m)
今晚放工去接Ambrose放學,早左去到响出面等果陣,突然間跳舞老師走左出黎搵媽咪,原來係 Ambrose流鼻血!媽咪衝左入去之後,抱起Ambrose行左去隔離房先,個助教竟然諗住引媽咪行出中心外!當時媽咪手抱一個幾十磅嘅小朋友,佢仲流緊鼻血,又驚又喊,佢竟然諗住媽咪抱個仔出去自己搞掂,真係有少少嬲!媽咪問佢可唔可以stay住响呢間房度先呀,反正都無人在上堂,但竟然係唔得!
行左出走廊之後,媽咪即時要放低Ambrose,實在太重喇!好狼狽咁攞紙巾幫Ambrose止血,好彩好多家長都到左等放學,所以好多家長都有遞紙巾俾媽咪!
其實Ambrose都唔係第一次流鼻血,上次流都好似唔夠兩個月前,响屋企瞓瞓吓話有鼻水,爹爹入房睇佢發現佢流鼻血,成面成枕頭都係血,個鼻好似開水喉咁係咁有血流出黎,抱左出廳止血都止左一陣,果次大家都係第一次應付流鼻血,真係手忙腳亂,Ambrose自己都驚!
今次又係開水喉式咁流,仲要今次流得比上次嚴重,媽咪自己一個人處理,真係好驚!見撳極個鼻都唔止血,流出黎嘅血又好紅,又有血塊,Ambrose又驚到大叫大喊,媽咪不知幾慌亂,幾無助!有個好心媽咪過來幫手撳Ambrose個鼻,但都唔得,仲係流,正當媽咪諗緊係咪要call白車定點好時,另一家長就話撳左咁耐都唔止血,應該撳個位唔係出血位,如果撳啱個位應該一分鐘都止到血,佢叫媽咪試撳其他位!果然,轉吓位撳多陣之後,真係慢慢開始收,真係有驚無險!


text:
Kris喺廣州出世,之後跟隨媽咪移居加拿大, 07年透過 S.M. Global Audition CANADA被揀中去韓國做練習生.今年 3月佢以 EXO-M隊長身份訪港出席代言嘅美容品牌活動,估唔到呢次係佢最後以 EXO身份訪港.
FBI
EXO Kris傾過英皇
天團 EXO-M嘅隊長,加籍華人吳亦凡( Kris),上星期突然向首爾中央地方法院提出請求,要求判決與 SM公司嘅《專屬合同》無效,簡單講即係話 Kris要同 SM解約咁話.
FBI都係 K-pop迷,知道韓國大部份經理人公司對旗下藝人要求極高,唔單只要佢哋好似機械人咁日練夜練,連私生活都管得嚴過自己父母,而 Kris亦都喺訴狀中話 SM公司對待佢就好似機器零件一樣,根本唔顧佢哋意見同身體狀況,更話 SM對 Kris嘅收入分配亦有問題, Kris雖然參與大量活動,但經濟情況一直拮據,之後仲爆出 Kris原來患有心肌炎.
FBI收到風,查實 Kris自 12年 EXO出道後一直唔開心,原因都係覺得被公司剝削兼失去自由.其實上年佢已經諗過同 SM解約,甚至傾過香港嘅英皇娛樂,不過最終未成事;而離開 EXO後, Kris將會返內地發展,好大機會接拍由名製片人于正編劇嘅內地劇《宮 5》.計落 Kris先得 23歲,而且生得高大靚仔,你睇韓庚離開 SJ都好掂吖!
上週五, Kris喺 Instagram po上新留言,指自己嘅情況有如「螳臂擋車」(形容不自量力),面對韓國最大娛樂公司嘅勢力,呢場仗真係唔易打.
趙大媽發功
上週四,唔少 EXO粉絲發現 Tao及 Luhan等 EXO成員喺 Instagram取消咗對 Kris嘅關注.奇就奇在當日 EXO忙於工作,點會仲得閒玩 Instagram?咁啱當日就有粉絲拍到佢哋嘅經理人「趙大媽」,拎住幾部疑似 EXO成員嘅手機喺度猛㩒,斷估取消關注應該係由 SM發功,唔關成員事.


text:
2011年1月27日星期四
巴魯坦上身
有睇過鹹蛋超人嘅都知道,巴魯坦星人識得上身.冇錯嘞,就係好似鬼上身咁,可以控制晒一個人嘅思想同行為.
琴日講開嗰個「向地產商說不」嘅光頭仔,我已經懷疑佢係巴魯坦星人嚟架嘞.再經過不斷推敲,我更加肯定呢個想法係正確嘅.不過有一點要稍為修改,光頭仔應該唔係巴魯坦嘅化身,而係俾巴魯坦上咗身.因為條友有家姐有姐夫,又有親戚俾層樓佢住,絕對冇可能係無啦啦爆出嚟嘅一個人,所以唔會係化身.而睇條友嘅行徑,又有充分理據顯示佢同巴魯坦有關,所以一定係上咗身.
首先,睇吓佢手字,簡直同外星文冇分別.而且隻隻字都要唔同顏色,呢個絕對唔係地球人嘅習慣.唔好問我有冇見過外星文,我只係唔相信一個三十幾歲土生土長嘅香港人可以寫到咁鬼五馬六啫.如果話唔係出自外星人嘅手筆,我就真係諗唔到其他解釋嘞.
條友對人情世故,人心險惡,以至人類發展都一無所知,好難想像一個地球人會咁樣.三十幾歲人,閱歷都應該唔少啦,唔通佢嘅日子真係活咗喺豬身上?唯一合理解釋就係佢俾巴魯坦上咗身.
巴魯坦要控制地球人嘅思想.而光頭仔寫blog,開記招,仲上埋電視,無非係要宣揚自己嘅理念,企圖影響所有人.好明顯,條友係實現緊巴魯坦嘅計劃.
巴魯坦係靠個體複製繁殖,隻隻都係一模一樣,思維亦只得一種.佢地冇辦法理解人類,因為唔同嘅人類個體會有唔同嘅思想.光頭仔喺呢方面就同巴魯坦似到十足十.佢唔知道唔同嘅歷史文化背景,會產生唔同嘅社會結構,因而導致唔同地方嘅人會有思想同價值觀上面嘅分別.佢覺得凡係人地好都可以照搬過嚟,完全冇考慮到每一個地方都有自己嘅獨特性.佢又唔知道第人嘅觀點會同佢有分別,所以就大模斯樣喺繁忙嘅馬路踩單車.至於其他司機點解會覺得佢討厭,條友當然理解唔到啦.
不過講咗咁耐,似乎有一個好大嘅破綻冇提到喎.巴魯坦星科學好發達,比地球先進好多,如果唔係都整唔到隻飛船嚟地球啦.咁巴魯坦人應該有好高嘅智慧先啱格,但係橫睇掂睇,光頭仔嘅IQ都唔似會超過50喎!哈哈,呢點我當然有考慮到啦.巴魯坦次次嚟到地球,都俾鹹蛋超人打鑊甘嘅,咁打打吓咪打到腦殘囉!
最後,我要收番琴日講過嘅一句.我話地球好危險,叫光頭仔快返巴魯坦星.經過仔細思量,我發覺有危險嘅唔係光頭仔,而係其他地球人.睇吓條友嘅忠實fan屎,即係嗰個27歲嘅宅男,受咗佢薰陶都唔算好耐,IQ就已經跌到得番50咁上下,都咪話唔恐怖!條友仲話有教通識添,如果小朋友個個俾佢教到得番IQ50就大鑊喇!你地話地球而家係咪好危險?
鹹蛋超人,你喺邊度呀?快返嚟打走隻巴魯坦啦!
後記:
啱啱去網上討論區睇過吓,原來光頭仔嘅人氣都不知幾勁,好多人仲封咗佢做香港英雄添!弊喇,腦殘症好似瘟疫咁極速蔓延,世衛話唔定就快會對香港發出旅遊警示架喇!鹹蛋超人,你快出現啦!
8 則留言:
哇, Arma, 唔係嚇你,我教緊通識都俾啲通識教師嚇死!唔睇報紙,唔識中國,唔懂香港,對科技環保冇興趣,連自己角色與責任都唔明白嘅人就去教通識,哩科點好?回覆刪除
話 100 個小時培訓,但若除以一天六小時嘅中學教育,原來只係返咗 17 日左右咋,連 1/4 學期都冇,咁就去教通識,死得喇,唔怪之隻巴魯坦都有人跟喇!
如果你嗰仔俾正個 27歲宅男教,你都咪話唔該煨!
laulong,回覆刪除
我覺得教通識呢家,話難又得,話易又得,好睇個教師本身.如果本身連少少common sense都冇,走去教通識就只會誤人子弟!哈哈,我對教育一竅不通,講錯唔好恥笑我!
>>有家姐有姐夫,又有親戚俾層樓佢住!回覆刪除
唔知佢啲親戚點睇佢呢?可能諗下不如收返層樓放租好過,咁佢咪更加可以投入搞抗爭咯!
coffee,回覆刪除
係喎,搬去天橋底住仲好啦,一來風涼水冷,地方闊落,又可以方便同fan屎交流,真係一舉兩得!
我都好想有個會比層樓的住的親戚呀!回覆刪除
>>有家姐有姐夫,又有親戚俾層樓佢住!回覆刪除
唔識自力更生就唔好喺度扮有型啦.
條友食飽無憂米,等屎呵!回覆刪除
SKII & eric,回覆刪除
唔知係咪我寫得有誤導,其實喺節目裏面只係話光頭仔住緊層樓係親戚提供嘅,冇講到佢使唔使交租.條友從來都冇做過份長工,又成日搞埋晒唔等使,睇怕都冇乜錢剩,第日佢就知折墮嘞!
佛爺:
條友點止食飽無憂米呀,佢仲鍾意食無憂腸仔同無憂雞翼添,真係唔健康,睇怕命都會唔長!


text:
據我嘅推測,首先,佢地會進化到有個人樣.而且生活習慣亦都同人類冇乜分別,單憑外表根本就分唔出佢地係人定係小強.不過佢地仲會保留住一昆蟲嘅習性,例如有頑強嘅生命力,真係想佢地死都幾難.佢地仲有超強嘅適應能力,喺任何惡劣環境都可以處之泰然.佢地又好食懶做(當然除咗做愛),食飽飯就匿埋生仔.生埋一竇二竇又唔理,由得仔女自生自滅.當然啦,你地又幾時見過昆蟲會湊仔啫,呢樣就係昆蟲同哺乳類動物嘅最大分別.係咪覺得好抽象呢?星期五睇報紙就見到有類似咁樣嘅人(或生物),不妨同大家分享吓.
話說有個已經生咗三件嘅大肚婆,因為個老公夜晚返上大陸,就懷疑佢去咗尋歡.根據一般新聞情節,個女人梗係攬住三個仔女燒炭,嚟個四屍五命啦.如果你係咁諗就大錯特錯喇.個女人即刻掉低三個由一歲至九歲嘅細路,自己過大海搏殺,實行你做出一,我做十五.個男人凌晨返到屋企,知道老婆過咗大海,又即刻揼低三個細路,過大海老婆.計我話,老婆只係藉口,條友想搏殺埋一份就真.當然啦,呢只係我嘅推測,如有雷同,實屬不幸.言歸正傳,第二朝因為兩個細路缺課,學校叫社工上門睇吓,先至揭發事件.
其實以上嘅絕對唔係單一事件,類似嘅新聞都唔知睇過幾多次.有理由相信,冇被揭發嘅可能仲有好多,我地見得到嘅只係冰山一角.真係唔明人,唔想湊就咪生啦,唔通佢地唔知道有叫做domdom?生埋一竇二竇又唔理,直頭係累己累人!喺咁嘅環境長大,細路第日好可能會好似佢地父母咁,變埋人形小強!
喺生物紀錄片都有得睇啦,動物為咗保護仔女,對住老虎獅子都冇有怕,就算犧牲自己都在所不計.所謂虎毒不食兒,真係唔明點解咁多人會連禽獸都不如!
咪住,等我發揮吓逆向思維嘅威力先.會唔會香港有部分人根本就係由五億年前嘅小強進化而嚟嘅呢?


text:
星期四 6-8-09
下午三點幾
亞爸打電話比我話去食麻辣米線
我即刻話 : 逢星期四我都要返娘家食飯架喎,你星期四約我想死呀?不過你好彩,今晚唔洗返去食,因為聽晚妹妹生日至食飯.
亞爸話 : 咁你出唔出吖 ?
我話 : 出吖,因為亞哥有嘢比我,不過可唔可以唔食麻辣米線?好悶呀,不如去靚煲皇啦
亞爸話 :好,等我去游說亞妹
結果唔成功
我就同亞爸講 : 不如去蘭苑饎館啦
亞爸話 : 好吖,你游說下亞妹吖,我要出去做嘢喇
即刻打電話比亞哥同亞嫂先
佢地都無問題
但一直都搵唔到亞妹
直到亞妹覆電話比我
佢第一句就話 : 點解要食小菜唔食米線呀?
我話 : 食咗咁多次,試下新嘢啦,你上次又話下次出黎唔食米線就我嘅?
亞妹話 : 我唔食小菜呀
我話 : 好平咋,幾廿蚊一碟小菜,又好食
亞妹話 : 如果唔食米線我唔出喇
我即刻呆晒唔識應佢
心諗 : 點解你可以咁自私?只可以人地遷就你,你就唔可以遷就下人地?
幾秒鐘後,我至識反應
我就話 : 咁好啦,我通知返佢地食米線啦
到六點半,亞爸打電話比我,話約咗佢地7:30
我返到屋企打返電話比亞爸
我話比佢聽,我唔出喇......(我無講我同亞妹發生嘅事同感受,因為個刻,我係勁唔開心)
亦都通知咗亞哥,我叫佢比啲嘢比亞爸 (我亦無講比亞哥聽我點解唔出)
我係嬲到無出,勁唔開心,咁出得咁辛苦仲咩呢?
我話晒成件事比餅餅知
餅餅即刻話 : 我同你出去食,唔好唔開心啦
結果,去咗食周記避風塘
我地叫咗個二人餐,好吸引呀......
我地坐咗係海鮮池隔離,同佢地影好多相呀
下次黎就食你 - 瀨尿蝦
艇仔翅
唔好食,可能因為我唔鍾意艇仔
材料係好多,不過我唔食嘅魷魚仲多,餅餅鍾意食,比晒佢食
避風塘炒蟹
,最得我地歡心
大大隻蟹又多肉好好食,仲有啲炸蒜,空口食都正呀~~~
蒜蓉蒸蟶子皇
,鮮甜,好好好食呢
金勾銀絲節瓜煲
,好多薑,多到每一口都食到薑
金蒜蛋白炒飯
,呢個又係好好食,飯粒炒得夠乾身,粒粒分明又唔硬,每人碗半剛剛好
精美甜品係糖水,木瓜雪耳糖水,雪耳唔靚,有朕旱味
叫多個特價$22嘅 蜂蜜蛋散
,鬆化加上靚蜜糖,一人一個嫌唔夠添呀
上返去時
見到個魚池好靚
又幫佢影下相
食滿唔知幾多錢,送一張$50現金卷
下次可以用喇
仲一次過可以用兩張添
瀨尿蝦,等我呀
埋單$450,食到飽一飽
個人開心晒
不過當我再打緊呢篇blog時
又再次唔開心了
我想打電話比亞妹同佢講佢講嗰句說話好hurt我
因為我真係當佢係我朋友
呢排我係咪犯小人呢?
同朋友唔夾嘅?


text:
2015年11月30日 星期一
香港好山好水 - 川龍BBQ
o係香港一年之中最好o既出遊時間就係呢幾個星期
唔凍唔熱, 有d 風但又唔會入肉, 爽~
又係一家人秋風中 BBQ o既時間
今次仲帶埋新朋友 -- PUPPY~
我地都係之前一晚先講定去 BBQ,
阿婆一早就同阿姨去買定燒烤食品同醃肉,
要預備我地成10個人o既食物都唔易咖~
本來佢地話去大浪灣, 但又驚多人同冇位泊車
好彩我醒起上次去川龍端記飲早茶時見過有燒烤區,
今次不如就去果度啦!
o黎到好好彩, 仲有爐~ (爐好似得5, 6個咋, 都係睇彩數)
燒烤區隔離係家樂徑, 食飽可以散步
我地分開兩架車, 阿姨未o黎到我地周圍行下~
嘩~ 好多牛屎~
wow, 開始啦 ~ ~ 阿婆調味手勢好好, 牛扖好正!
一如以往o既郊遊, 我地都會拎定地墊同帳篷
方便大家可以玩遊戲同休息下
今次小朋友仲可以同 PUPPY 玩,
本身小齊係驚狗咖, 不過 PUPPY 係舊相識就好D,
之前佢地試過一齊去彭福公園咖啦!
而且PUPPY 好乖乖咖, 唔嘈又 FRIENDLY,
所以小齊都夠膽同佢玩囉!
小朋友冇份燒o野食, 佢地全部時間o係度"等o野食"
食飽飽之後我地真係行左陣家樂徑上山,
o係展望台睇左陣,
不過呢日有d煙霞,
登高卻未能望遠~
最後, 當然係執埋晒d o野離開啦
我地玩到 5點幾先走, d 人都走得8899了
15 分鐘就返到屋企, 大家都話好彩冇過大浪灣,
近近地玩下都幾好呀!
諗下下次去邊度好呢?
是日靚衫:
訂閱: 張貼留言 (Atom)


text:
10/24/2011
內地孕婦
我有一個朋友,剛剛於上個月生了個小朋友,佢知道預產期馬上去政府醫院排期,要第三間醫院先有位.佢响政府醫院有做檢查之餘都有揾私家醫生,因為佢話政府醫院可能人太多,檢查有時好求奇,亦要等好耐,另外係佢要番工,有時約食飯前後產檢佢就基本上要請一日假.
每次佢去到政府醫院做產檢都以為自己番左內地,四周圍都係講國語或地道方言既媽媽,有次佢做完檢驗去比錢,前面排左個國語媽媽話冇港紙,要比人民幣,醫院職員叫佢去提款再番黎,但個國語媽媽講左一大輪話人民幣你一兌一收你有著數啦,港紙唔值錢架而家.醫院職員話用廣東話回應話佢唔識國語,總之醫院唔可以收人民幣... 結果我朋友被迫排左成半個鐘就等佢地解決件事.
到朋友生仔當日,因為唔想因為佢打針止痛令 BB 一出世又要打支針 (咁上下,我都唔知原因),佢選擇左吸止痛氣.當佢生得之際,醫院通知佢止痛氣冇貨.... 朋友被迫响冇止痛情況下生左個 B,佢話永世難忘.後來同其他生過小朋友既人仕講開,原來話由於太多孕婦生仔,醫院基本上止痛氣既存貨係兩個孕婦預備一個,可以話同時間生仔既就手快有手慢冇(傳聞,不能確實).又因床位緊張,佢生完第二日就比踢出醫院回家去.朋友出院後感慨地話:又話照顧本地孕婦優先既?
冇歧視內地孕婦,反正我冇打算生仔,只係香港醫院根本就 support 唔倒咁多人黎生仔.而且香港就黎八百萬人勒,再黎咁多人,香港就黎填埋條維港,將港九新界同離島連埋晒都唔夠地方住.... 未填之前又炒到啲樓幾萬蚊一尺..... 唉... 做香港人有時都幾灰!!!!
6 comments:
雖然我只係一個中學生, 距離生育都仲有一大段路, 但係我覺得政府立場應該要企硬, 唔俾任何福利予非本地孕婦係香港生既仔女, 甚至外國人都係, 如果係咁, 個個仔女都要申請對父母落黎乞綜緩, 咁香港仲得了?ReplyDelete
但無奈既係香港政府要用呢個方式討好阿爺.... 唉
Nevil, 冇錯,阿爺話事....ReplyDelete
香港醫護人員已經嚴重不足,遲d連外傭都有居留權的話,作為香港人嘅我哋真係可悲,連病都無位比你去醫ReplyDelete
Bingo~ 北區嗰邊醫院都好離譜,我有個 auntie 有事入院,入院頭三日都係瞓走廊加床,一啲私隱都冇,又冇得休息.結果頂唔順轉私家.我表妹之前整親隻腳,因為有保險所以一心去私家,佢跛跛吓走去左浸會同法國都 full house, 最後都走左去聯合先有位.超離譜.ReplyDelete


text:
Halo 我係談家豬呀 見到我出現就知道我地一家出發去旅行咯
今次mami幫我地安排左過一個白色聖誔呀 地方係韓國
我一直都話好想睇雪 特別喺迪迪尼見完假飄雪後 一直好難忘
mami初初話帶我地去日本睇雪 可惜去唔成 最後揀左去韓國
睇返天文台話韓國已經係零下喇 所以mami出發前都幫我做足準備
暖包呀 頸巾呀 冷帽....總之全部保暖嘅都準備好晒
今次我地會去埋滑雪tim 仲會有一晚住歐陸風情嘅小木屋
小木屋加埋白雪雪嘅雪 一定會好靚架啫
mami仲有一個聖誔願望呀 就係一家人喺木屋門前堆雪人...
你地估下呢個wish最後會唔會實現?
一如既往 我又比mami擺落喼度 哈哈 今次佢擺唔到我入去喇
因為佢執晒野先發現冇位安置我 我唯有趴喺個喼度滿足下佢啦
去過韓國都知會撘夜機 我第一次搭夜機架咋
當mami第一次同我講我地深夜搭飛機時
我第一個反應係 : 咁喺邊度刷牙呀?
haha 佢地笑我傻豬呀
每次去機場都見到你 好靚嘅青馬大橋
今晚你好似特別靚咁
到左機場喇 泊好車 我地準備一連五天嘅奇妙開心白雪雪之旅lu
今次同行嘅有公公婆婆 yeee同聰少
仲有我三個仔仔
恐龍先生 薑餅人先生同埋don don都準備好
佢地三個都好好彩呀 屋企有好多仔仔女女都想去旅行架
但mami話最多最多只可以帶三個 所以我千挑萬選先揀到
婆婆仲好細心咁幫佢地一人織一條頸巾 一樣顏色架 唔驚走失丫嘛
mami最鐘意影人pat pat 唉
行快d喇 我地仲要食少少野先上機架
嚟到呢度大家都好開心喇 第一次聖誔出門喎 咁有氣氛梗係開心啦
我地仲見到薑餅人先生仲他鄉遇故知tim 機場都見到同鄉
其實我地嚟機場之前已經喺愉城食左八方雲集同麵麵
但嚟到機場居然肚餓喎 於是叫左d pizza頂下肚
食飽就行喇 我行先咯
去join yeee同聰少喇
好喇 入閘前都要交代下去邊度先 ...
入左閘 我又擒玩下機獊遊戲 呢度愈嚟愈dirty喇
mami比我玩左一陣就要走
冇得玩唯有睇DVD啦
點知mami大叫話要去洗手間要去睇飛機...又冇得睇
對下機票 再對下水牌 我地去首爾呀 唔好去錯英國 keke
Bye bye各位 早抖 ...


text:
八月二十八日
三十五個月至三十六個月
多謝大家嚟到我嘅三歲公主生日會!
話明公主生日會 我梗係要扮返個靚靚公主啦
呢套白雪公主衫一早買左架喇 本來諗住去美國著
可惜去唔成 唔緊要 依家可以喺生日會著 一樣咁開心啫!
呢個生日會係用公主做主題 媽咪用一個星期就搞掂晒d野喇
本來媽咪唔諗住搞生日會架 但後尾見我好想要個生日會
就用一個星期時間搞好晒所有野 我好開心呀!
多謝媽咪 多謝各位嚟我嘅生日會!!!
錫晒你地!
條banner用左兩日時間完成 媽咪好滿意!
生日會場地有埋個私人廚房 啱晒開party煮野食
我三歲生日喎 媽咪請左四個公主嚟同我慶祝
四個公主都帶嚟美好嘅祝福
健康 美麗 智慧 財富 (哈哈哈哈)
公主杯啦 碟啦 仲有檯布 啱晒中左公主毒嘅我
開餐喇 大家都又傾又食 好開心嘅兩個幾鐘
玩野咩 清酒青口 同醉雞翼都係我唔食得嘅 哈哈
生日會嘅靈魂所在 : 旦糕
好耐好耐以前 媽咪就睇中左呢個"3"字
佢話過 我三歲就要買呢個旦糕 哈哈 仲有三個公主附送tim!
見到個旦糕 我好開心呀! 嘻嘻 仲合埋手 望住媽咪....
三歲意義重大 我大個女喇! 返K1 唔再係bb喇...
我最鐘意嘅公主呀! 我係你地嘅小小fans
大家讚完個旦糕 係時候要唱我嘅主題歌...生日歌
今年係我第三次聽到大家為我唱生日歌
我好感動呀 眼濕濕 唔識笑....
後面d禮物同利是都係我架 大部份都係公主
最鐘意公公送嘅chips & dale公仔同八達通錶
姑姐叔叔送嘅公主屋都係我至愛 仲有姑媽同yeee嗲嗲嘅利是
旦糕係四大長老送嘅 我真係好鐘意!
我要同你地逐一合照 大個睇返一定好開心啫
同公主合照要排隊啊 好彩你地都好聽話
多謝yeee親手調製嘅雞尾酒 好好味呀!
我飲左一少啖 醉醉地...
cheers everybody!
飽飽就開始玩喇 聰少借左d玩具返嚟
之後 我地開始玩波波 ...大家都癲晒
哈哈 爸爸頂完波 我地嚟料喇 睇下我地幾傻豬
好啦 到左尾聲 我拆禮物咯
yeah yeah yeah! 全部都係我鐘意嘅
好靚嘅場地佈置 好好味嘅野食
好多禮物 好多利是 仲有好多波波 生日會真係好好玩呀!
三歲生日會順利完滿完成 多謝大家賞面!
再次多謝各位嘅祝福 各位嘅心意 I love u all so much!


text:
2010年11月26日 星期五
深圳花園城中心
今日係梓皓學校假期 (教師發展日), 早上就去健康院見姑娘, 因之前話梓皓講嘢發音不準, 想做評估. 都係媽咪估到嘅官腔答案--只要現階段明白梓皓講咩便可, 發音不準問題要大啲(4-6歲)才可改善. 如果你真係擔心就再安排見醫生. (見咪見囉, 返正免費又有時間), 排到11/12, 到時睇下個醫生又比啲咩官腔答案比我.
之後我哋一家三口經深圳灣口岸過關, 去花園城中心玩. 因為之前我兩公婆曾經探過路, 見到有個棒棒糖樂園, 大過香港嘅冒險樂園好多, CNY50.00可以玩全日, 大人仲可以入埋去同小朋友一齊玩添.
今次係梓皓第一次踏足大陸, 出發前同梓皓講清楚, 話大陸有好多壞人會捉小朋友, 叫佢一定要拖住爸爸媽咪, 唔可以好似喺香港咁自己周圍走, 咁佢都好乖, 過關後都無自己周圍走. 跟住就搭的士去花園城中心, 梓皓一路行一路問去邊度玩, 到見到樂園即嚷著要入去, 購票後就一齊入去, 呢個六號仔人格嘅梓皓, 初時要爸爸媽咪一齊玩, 到熟習咗就自己周場飛, 非常開心. 玩咗兩個幾鐘, 梓皓玩到成頭汗. 唔好話梓皓攰吖, 連我哋陪玩嘅都好攰.
都三點鐘喇, 我哋就去醫肚, 跟住就去沃爾瑪 Wal-Mart 行咗陣, 好眼嘅梓皓一入門口已經見到有車仔連住嘅購物車 (不過在下層), 廿四孝爸媽當然兜個大圈落下層都要攞比佢坐啦, 梓皓坐在車仔購物車上玩開門關門, 自得其樂, 爸媽就推住佢四圍逛. 之後就打道回府喇.
本來諗住搭番的士去口岸, 但可能放工時間, 等咗好耐都截唔到的士, 咁竟然無意中比我哋發現去深圳灣口岸嘅巴士, 嘩! 平幾多呀, 只係CNY1.00一位咋, 我哋搭的士嚟都要CNY18.00啦. 過關後上到B3, 梓皓就瞓咗喇, 非常盡慶!
標籤: 梓皓三歲開始的活動記敍
訂閱: 張貼留言 (Atom)


text:
2015年7月31日 星期五
六年前後
你地有冇試過一大班人去旅行?六年前少女第一次去台灣係同五個中學好朋友一齊去的. 當年在台灣做過的柒事到今時今日都經常成為我地幾個飯聚時的笑話. 六年期間,經常都有人問:幾時再六個一齊去旅行呀?係咪去架?去邊呀?幾時呀?但每次都總有人話:今個月好忙呀,下個月我同另一班朋友去呀,再下個月冇假呀,再再下個月轉工呀......今年唔得出年唔得後年唔得無限loop. 終於,在一個互相威迫利誘堅決唔准反口晨早幫你買埋機票理得你冇假定唔撈一個都不能少一定要去到的情況下, 六年後我地六個再次一齊去旅行,去一個大家都未去過的地方,就好似當年大家都第一次去台灣,抱住新鮮感一齊去探索越南峴港. 旅程中唔會出現「妖我黎過啦呢度冇野睇架!」 或者「下我唔想去囉呢間食過唔好食喎!」 總之要柒就一齊柒,有伏齊齊中,務求彰顯一班人去旅行的偉大.
六年前我地係高雄影左上面個張相,其中一個人負責揸機所以只係影左五個人(好心柒少陣個時求其叫路人影啦少左個人喇係咪衰呢),六年後我地係峴港影左下面個張,終於齊人啦. (相擁痛哭場面感人) 相信今次旅程遇到的膠人膠事又可以笑幾年. 我知大家出黎做野之後,要約到一班人去旅行好難,但係有心約係一定會約到架. 信我.
訂閱: 張貼留言 (Atom)


text:
2015年5月26日 星期二
慢慢戒又得,立即戒亦得,得咗﹗
拖咗兩個幾月,終於得閒寫呢篇戒片血淚史,而喺呢兩個幾月入面,燒腩仔亦已經由起初只係屋企唔著片,到返學唔著片,到之後出個半鐘街唔著片,進展到最近出全日街同瞓晏覺都唔使著片,可以正式宣布戒日片全面成功啦﹗﹗﹗
喺燒腩仔婆婆嘅督促下,燒腩仔嘅potty training喺佢半歲左右已經展開,日日定時定候同佢坐落potty到試poo,起初當然係完全唔成功啦,十次有十次燒腩仔都只係坐喺到玩,甚至想走佬唔理艾菲,但久而久之又居然有成果喎,到佢15個月大已經開始有意識同我哋講poo poo,跟手仲同佢轉埋坐大人廁所,話都無咁快已經習慣喺大人廁所到poo poo,等艾菲唔使再日日同佢掉屎片咁慘.
至於wee就相對無咁容易,由燒腩仔18個月大喺大人廁所poo poo越來越穩定,艾菲就買咗張有兩級嘅凳仔返來,開始教佢企上去對住大人廁所wee,米高放工返來wee又會叫佢帶埋燒腩仔入去睇,之後見天氣熱就索性一得閒就除佢片,等佢感受吓賴濕嘅感覺,不過佢無論賴咗幾多次,艾菲同佢解釋咗幾多次都好,始終就係唔肯同我哋講,亦唔肯再企上凳仔試wee,艾菲唯有棄械投降.
直至21個月大,見佢嫌條片焗到pat pat痕,又開始講到自己wee緊,就諗住同佢再試一次啦,呢次佢都好合作肯企肯試,但就一直wee唔到出來,甚至因為wee唔出而發忟唔肯走,艾菲怕佢壓力大都唔敢再同佢試,佢開學前仲專登同學校老師講定佢對wee wee有D抗拒,希望佢哋唔好逼佢怕有反效果,點知到佢正式返學時,老師話只係叫佢好似其他同學咁企多一陣,佢自自然然就wee到出來,仔原來真係要畀人教㗎﹗
見佢成功喺學校wee到,艾菲都即管同佢喺屋企再試,不過一直零收獲,直至有同學仔媽媽提艾菲,唔好要佢對住大人廁所wee,畀佢試吓就咁喺浴屏對住個坑渠wee,同埋唔好望住佢wee,等佢感覺輕鬆D,果然一試就已經成功,之後Ice姨姨轉贈咗個二手尿兜畀艾菲,都令燒腩仔積極咗好多,可惜佢仲未控制得好,稍為飲多咗水就會好似BB咁十分鐘賴一次.
之後見天氣開始轉涼,燒腩仔又未係好ready咁,艾菲就無再逼佢廢事自己日日抹餐懵,點知唔逼唔提反而又自己主動同艾菲講要wee喎,仲要次次都成功忍到入廁所除埋條學習褲再對住尿兜先wee,所以等到佢29個月大,見佢連學校D學習褲都明顯用少咗,就決定正式同佢喺屋企戒,今次一試就已經OK,每隔半個鐘就問佢要唔要wee,如果一個鐘無wee就捉佢去wee,如是者都好少出意外.
後期見佢開始嫌艾菲煩,叫親佢去wee都扭一大餐話唔wee,艾菲就直情唔再問,等佢主動同艾菲講,除非成兩個鐘都無wee,或者見到佢急嘅signal先會捉佢去廁所,當然等佢講就意外率會高一D,但佢哋其實慢慢會適應到,燒腩仔多數都係扭計大吵大鬧到忘晒形先會出意外,之後就同學校老師夾定, 連返學都唔著片,頭幾星期亦好順利無意外,但老師話佢從來無主動開聲話要wee,寧願忍到排洗時間先wee.
艾菲一直有提佢要主動同老師講自己要wee wee,又同佢喺屋企練習咗好多次舉手同老師講「我想wee wee」,但兩個月過去佢都仲係唔肯開金口,艾菲同時留意到佢除咗唔肯同老師講,亦唔係好肯同艾菲以外嘅人講自己要wee(初時係連米高都唔願講),直至最近有幾日艾菲有事出咗去,要嫲嫲過來幫手照顧佢,佢居然一個朝早就賴咗兩次,艾菲返屋企後終於發火,拎住佢D污糟底褲來話佢明明識講唔講,結果搞到媽媽要幫佢執手尾咁麻煩,然後第二日即刻再無意外發生,到之後佢一連三日喺學校出意外,艾菲都係用類似方式話佢,逼佢衝破自己嘅心理關口,終於老師喺第二日就話畀艾菲知佢有主動講要wee wee,咁艾菲當然立即大讚佢叻同勇敢,等佢知道同明白急係要主動同大人講先啱.
見燒腩仔戒片嘅進度都日漸理想,前排terrible 3起身即扭嘅情況又暫緩咗,亦少咗扭計爆喊話唔wee wee,艾菲就決定要佢出街同瞓晏覺都唔著片(當然事前要同小朋友溝通定,佢都同意先可以咁做),通常坐車前會叫佢去wee咗先,耐不耐見有乾淨廁所都會提佢去wee,盡量避免畀佢忍到最後一刻先去搵廁所wee,當然佢會成日答我哋「唔wee」,但講吓道理氹吓都多數氹到佢去,如果佢企得好硬就會提佢賴咗要即刻返屋企,因為之前試過去公園玩咗唔夠十分鐘就賴濕咗,艾菲又咁啱無帶後備衫喺身,真係要佢即刻返屋企換衫,所以佢知艾菲係講得出做得到,自然會乖乖地跟我哋入廁所.
宜家同佢出街會帶多套後備衫褲以備不時之需(暫時未試過賴濕要換,反而係唔小心wee濕衫褲要換就多),但就無帶樽仔旁身,如果同米高或者燒腩仔公公一齊,會要佢跟男子組入男廁,如果得艾菲一個就會帶佢去女廁,要佢企上廁板,艾菲從後抱住,由佢自己拎住JJ 向前wee,so far佢都OK無話唔肯wee,當然有小朋友廁所佢又會wee得開心D啦﹗
至於瞓晏覺就會鋪定尿墊畀佢,好彩佢瞓晏覺係瞓得好定,艾菲可以好放心就算出意外都唔會整濕床褥,而且一起身就會即刻捉佢去廁所,就算佢唔肯去都會將佢先趕落床,不過夜片艾菲真係未有信心同佢戒,一來佢夜晚瞓覺瞓到打風咁,一定會將張尿墊整到移晒位,二來佢宜家瞓醒都仲未肯自己落床,就算半夜有事想搵我哋都只係坐喺床到大叫,艾菲實在無信心佢半夜醒咗急會肯自己行出廁所wee,所以呢個都係遲一步再算啦﹗
戒片好物推介:
難得的起心肝寫戒片,都順便推介吓艾菲覺得好正嘅戒片好物先...
要數戒片好物,艾菲最最最推介一定係呢隻三層戒片褲,第一pack係喺阿卡將買完搭朋友去旅行時幫手拎返來嘅麵包超人戒片褲,小朋友戒片期間難免失手賴到一地都係,但著咗佢之後就算小朋友賴咗,D尿都好少流到落地,最多滲到面褲都濕埋,對小朋友來講驚嚇程度無高,對於屋企無工人姐姐幫手嘅艾菲來講,更加係減輕咗好多事後抹地嘅功夫,所以之後去日本旅行時都專登喺西松屋襯平買多一pack來用.
第二樣推介就係呢個摺得埋嘅小朋友廁板啦,由於燒腩仔歲半左右已經識得喺大人廁所poo poo,但對當時嘅佢來講,無小朋友廁板的話係會好無安全感唔肯poo,為咗唔想佢走返回頭路,上年去旅行前艾菲專登喺mother care買咗呢個廁板,雖然摺埋咗其實唔係細,又次次用完都要抹,但總好過令小朋友因為驚坐大人廁板而poo唔出死忍吖,而且宜家只係得好少商場有小朋友廁所,所以女仔要坐喺到wee的話用佢都好方便.
第三個推介就係呢個小朋友尿兜,雖然呢個唔係一個must,艾菲起初都完全無諗過要買,但佢嘅出現的確令燒腩仔wee得積極咗,而且燒腩仔就算識自己拎住JJ wee,都難免會有唔小心射出界嘅時候,最終又係艾菲善後做清潔,但叫佢用呢個尿兜wee,有個風車葉畀佢對準目標,射出界嘅機會係微乎其微,而且就算真係射咗出來,都只係整污糟浴屏入面嘅地方,一開花灑沖返乾淨就OK.
訂閱: 張貼留言 (Atom)


text:
2014年5月29日 星期四
九龍城黃明記
60 則留言:
賣相吸引,要去試下喇!回覆刪除
嗰間我都有去幫襯過,但係墨魚鬚丸就未試過 ~~回覆刪除
豬雜我唔啱, 墨魚鬚丸反而幾有興趣~回覆刪除
細細個成日同屋企人去食架 , 最愛黃明記的墨魚丸同辣椒油回覆刪除回覆
我下次要試墨魚鬚丸,辣椒油有得賣呀刪除
真係識飲識食,好介紹呀!回覆刪除
EE,都算抵食唔,好想帶媽咪去試墨魚鬚丸,因為媽咪鍾意食墨魚.回覆刪除回覆
咁近,帶佢去食啦刪除
$26 抵食...不過我喜歡吃豬粉腸多D呢回覆刪除
★・゚゚☆話咁快又晚安甜夢時間喇喂・.☁☾・゚回覆
真攪笑,兩樣野"唔拿更"刪除
非常高之膽固醇食物,少食為佳.回覆刪除回覆
係架,所以屋企唔會煮來食刪除
作者已經移除這則留言.回覆刪除
哦, 仲在啟德道, 冇搬咩...回覆刪除
這間我以前成日食架,佢啲魷魚鬚,同魷魚鬚丸真係幾好味,下次可以試吓回覆刪除回覆
我下次要試墨魚鬚丸刪除
潮州牛雜出名,呢間係豬雜,味道有沒有相同嘅口感呢?睇見就想食!回覆刪除
暑假返嚟就一定要嚟食番碗豬雜粥!回覆刪除
我未去英國時都成日去黃明記, 以前只會食佢地的魚蛋粉 (唔通我記錯左).回覆刪除回覆
係咪九龍城黃明記呀刪除
等我返嚟都去試下!回覆刪除
作者已經移除這則留言.回覆刪除
早晨EE:我間中都去九龍城,下次試吓先.回覆刪除
早好 ! EE, 禾只能看.. 不能食.. 小週末愉快 ! ^0^回覆刪除回覆
呢個我都唔可以多食架刪除
豬雜未食過, 但咁多餸賣$26, 而家好少有咁平!回覆刪除回覆
你應該你唔食豬什,聽講墨鬚丸都好出名刪除
豬什米粉好味呢!我哩頭食都要$30,仲好重味精食完好口渴.回覆刪除回覆
佢呢間個湯底唔錯,味道ok架刪除
上次小雲同老公去嗰邊行街本應都想食, 但搵唔到間舖(唔記得舖名)^^~回覆刪除回覆
今次記住,下次去食啦.刪除
陳明記嘅蝦子麵好靚㗎(乾糧)回覆刪除
豬肝補血,營養豐富,都鍾意食.^_^回覆刪除回覆
不過膽固醇高,不宜多吃.刪除
怕咗d膽固醇,已經無食豬雜牛雜好多年囉.回覆刪除
好介紹, 下次有機會我會去試的.回覆刪除回覆
行開九龍城不妨試下.刪除
前排行九龍城沒有行呢條街 , 錯失了 .回覆刪除回覆
下次行開九龍城不妨試下.刪除
黄明記本來最出名係豬肉丸,唔知而家係唔係轉咗老細 !回覆刪除回覆
聽講而家係個女做,但我仍然見到有位老伯收銀,我其實係第一次幫儭,原來豬肉丸出名,下次試下先.刪除
好多年前都有去食過, 但感覺都係咁....!回覆刪除


text:
獨食樂,與人食樂,孰樂﹖ ---之,老派既皮蛋瘦肉粥
皮蛋瘦肉粥,又叫「下火」,系廣東地區最常見既粥品.坊間既粥鋪為左慳皮,一般用豬肉片或者用拾熟左既豬肉打碎佢做成所謂「肉鬆」頂上既,好處系快起貨,壞處就系豬肉又鞋又老又韌.所以,只要有時間,我會用返老派既做法.將手瓜噤粗既豬肉連埋d 粥一齊滾佢兩個鐘,滾到心都熟透之後撈起,再用兩枝筷子或者叉,順住瘦肉既紋理將佢一絲一絲噤扯開,扯到頭髮絲噤細.再全部放番入粥度,過程最少要兩粒鐘,好考工夫同時間.但值得既,因為換黎既系整個層次既昇華﹕煲左三四粒鐘既粥又綿又滑,然後綿滑既質感之中再配上一絲絲又軟又韌既肉絲,另到層次感更加豐富,完美既配搭.方法系一位小學同學既嫲嫲教我既,老人家系一位江獻珠式既大家閠秀,知書識禮,而且煮得一手好菜,所以我成日去佢屋企「痴」餐.老人家亦對我多有提攜,閒時會教我詩書古文,亦都會同我講佢既飲食之道,想黎亦系一段金庸武俠式既奇緣.可惜果陣細個未識貨,好多野只系一知半解,記得既唔多,只有呢個皮蛋瘦肉粥印象最深刻,需知道,噤樣既一煲粥,連煲粥連起肉絲,無三五個鐘起唔到貨,食既系一啖啖既心機同老人家對兒孫既愛護.所以偶爾仲會煲一兩次,兼懷故人.所謂既文化,所謂既傳統,除左口耳相傳既記錄,仲有既就系我地自身既堅持,既然方法傳到比我,我就有責任將佢保留,記錄,並且傳揚開去,所以每次煲好,我都會邀請幾位朋友試食,同佢地講解當中既秘決同典故,當為盡我既一份心意啦.


text:
唔同人有唔同嘅性格,同時有獨特嘅MPF管理方法.網絡紅人Ming仔經常透過玩樂,激發個人創作思維,而理財方面則交由專人代勞.而崇尚自由享樂嘅人,可以考慮採用動態資產配置策略嘅基金,由基金經理代勞,緊貼市況作較靈活嘅投資.
屬於領袖型既司徒永富,係一個能力型保護者,對MPF管理亦有自己既一套方法.佢認為投資既開始就係儲蓄,而MPF就好似人生既防火牆,理財除左要有危機意識,一定要打好左個底,先可以向目標勇往直前.作為鴻福堂集團執行董事,司徒永富亦會以自己既知識同經驗,身體力行實踐重任,為其他人決策!
唔同人有唔同嘅性格,同時有獨特嘅MPF管理方法.屬於和平主義者嘅正生書院校長陳兆焯喜愛與人分享,亦以成為青年人嘅好老師作為人生目標.同樣愛和平和諧嘅朋友,好多都崇尚中庸之道,而屬於混合資產基金類別,風險一般較股票基金為低嘅均衡基金係可考慮嘅選擇之一.
唔同人有唔同嘅性格,同時有獨特嘅MPF管理方法.權威領袖型嘅鍾建民喜愛冒險,成功挑戰七大洲嘅最高峰同南北極點,從中發掘好多樂趣.而愛拼搏冒險嘅人,可以考慮投資股票基金,透過多元化市場同區域嘅選擇,爭取理想嘅潛在回報,不過作出決定前亦要考慮個人風險承受能力.
唔同人有唔同嘅性格,同時有獨特嘅MPF管理方法.實踐實幹型嘅Baby John視演戲為終身職業,由學習到實踐,Baby John都跟住自己嘅計劃一步一步實現夢想.而要實現退休目標,除咗按照風險承受能力選擇合適嘅強積金基金,仲可以考慮額外自願性供款,每個月儲多啲啲,長遠嚟講更有機會儲到更豐裕儲備.
唔同人有唔同嘅性格,同時有獨特嘅MPF管理方法.臨床心理學家何念慈盡心保護同照顧唔同病人,事事都謹慎而行,但同時亦保留著好奇心發掘不同嘅治療方法.而小心謹慎,循規蹈矩嘅人,可以考慮風險程度較低嘅「保證基金」.
唔同人有唔同嘅性格,同時有獨特嘅MPF管理方法.歐陽偉豪教授博學多聞,喜歡思考,積極建構自己嘅學術版圖.觀察思考型嘅人一般都有自己嘅見解,投資可能都一樣.而家好多強積金公司提供嘅基金涵蓋咗唔同區域,國家或種類,成員可以按照自己嘅需要,建構適合自己嘅投資組合.
唔同人有唔同嘅性格,同時有獨特嘅MPF管理方法.由小演員到成為女神,美棋BB一直選擇做自己喜愛嘅事情.呢類自在型人士,如果選擇人生階段基金或者由投資經理管理嘅強積金基金,就可以有更多時間發展個人興趣,自在生活.
唔同人有唔同嘅性格,同時有獨特嘅MPF管理方法.愛心大使型嘅深水埗明哥就係願意關心別人,「穩打穩紮」以實幹去回饋社會.而債券基金同緊貼指數基金都屬於相對「穩打穩紮」嘅強積金基金選擇,較適合希望在中長期賺取平穩回報嘅人士.
唔同人有唔同嘅性格,同時有獨特嘅MPF管理方法.星級化妝師Annie G屬於完美主義者,呢類型人追求凡事喺自己掌握之內,會好好規劃唔同人生階段.所以,可以考慮人生階段基金,因應個人唔同階段嘅需要,選擇唔同股債比例嘅基金.


text: 眨下眼,郭晉安同歐倩怡一對仔女:大仔郭令山同細女郭以雅,一個讀緊小學,一個就快升小學,時間飛快.今日係被稱為「大抽獎」嘅小一統一派位公佈結果,29,243名參與統一派位嘅學童當中,68.95%獲派首三志願.咦,出年呢個時候,應該輪到郭以雅小妹妹喇喎!出年嘅事出年先算,今日星期六,唔使返學,開心下享受家庭樂先.下午兩點幾,郭氏一家四口齊到大坑順興茶餐廳開餐,兩公婆不時篤下手機,見到得意嘢即馬上開心share,小丸子歐倩怡直頭笑到見牙唔見眼,真性情盡露.食到咁上下本來埋單走,點知突然傾盆大雨,拖住兩個小朋友,所以安仔決定繼續留喺茶記避雨,一等就等到三點半左右.咦,又係時候tea一tea…應該係食甜品至啱!本來就咁嘅,爸爸拖囝囝,媽媽拖囡囡,爸爸埋單俾錢走啦.行行下,身高去到爸爸格勒底咁高嘅郭令山小朋友,突然發現一家甜品店!係喇,頭先嗰餐都差唔多消化晒,係時候食甜品,於是拉住爸爸企喺門口指點一輪,最後郭氏一家拉隊入去喇!安仔仲俾令山小朋友睇menu,自己甜品自己揀,果然甚懂教仔同尊重之道.就係咁,又食咗半個鐘,真係埋單走喇.一家四口行經7仔,安仔就同令山小朋友入去買嘢,順便增值八達通,然後就撇喇!


text:
前一日嚟過,當時啱啱係開場同散場時間所以好多人,哩朝嚟到就靜好多啊!重發現個天花會變色好靚啊!
哩日再嚟嘅時候竟然無人喎!
所以好順利地買完票就可以入座,今次要加隻半熟蛋呀!真係超正啊!
食完出嚟開始有人龍啦!隔離哩個燒八瓜魚丸平時都好多人排隊咖!不過我哋唔係幾鐘意哩啲関西燒嘅醬汁,所以無幫襯啊!
其實重一個最主要嘅原因 - 就係要消化埋哩盒喺黑門市場買嘅士多啤利嘞!真係好好味啊!
好嘞!飲飽食醉後,係時候返酒店攞行李出機場啊!本來諗住坐急行南海電鉄,車費890円,但我唔想去諗同搵邊個月台上車,一於比多500円一個人坐特別急行,即係人稱嘅鉄人十號,包唔會搭錯車嘛!
趕住上車,手陣添!
比多500円換嚟舒適嘅車廂.
我由上車哩一刻開始就睡魔上身咁啦!因為唔使擔心上錯車,又唔怕會過站,所以瞓得好冧好安心呀!
三十五分鐘就可以出到機場,但15:35分先開始辦理登機手續,所以我哋去行吓先!
有博品館喎!
又有100円店
藥房緊係唔少得啦!未買夠哩到都重可以血硑呀!
関西土產,繼續買!
時間差唔多,可以去辦理登機手續,因為前兩日已經做咗 on line check-in,所以程序快好多,三件行李都係52.7kgs,今次真係買少好多嘢,記得上次北海道都係哩三個喼,當時係62kgs呀!
哩到候機室,人影都無隻呀!
士多啤利和菓子做下午茶,真好味呀!
軟林林嘅草餅包住新鮮嘅士多啤利,味道好夾,而家諗起都想食呀!
食飽就喺候機室瞓著咗,直到5:30就順利上機,上到飛機亦係睡魔上身,除咗食嘢之外,三個幾鐘頭機瞓足全程,就係喺睡魔上身狀態下為我哩個發花癲之行畫上個圓滿嘅句號啊!
續...2012京,阪,神發花癲之行(後記)


text:
作為占卜師好多時幫客人占完之後,總會有d客人想知點化解或者可以點改善;一般黎講最普遍既方式係睇返牌面上有咩建議又或者有d野可能係問卜者自己本身可以去做去改善,例如同另一半相處有咩注意又或對方點樣睇大家之間既感情;係比較從實際條件幫問卜者了解客觀情況.當然亦其實會有d例子係會用到一d法術又或者靈修上面既方法啦,唔係既話以前既法師同占卜師唔會係同一個人擔當哩兩個角色...
港澳地區係中西文化交匯地,好自然問卜既人有西式有中式選擇,應用起上黎都會有咁既情況亦都唔出奇.好簡單既一d旺桃花求愛情既都可以有中式有西式,自己亦有客人會問下塔羅牌又可能求下籤睇下八字.其實就算兩樣唔同既野我覺得都有空間MIX埋黎用,當然唔係一篇觀音經一篇聖母經梅花間竹咁唸啦;例如西式法師CHECK到一間屋有怨靈,可以選擇叫個客人自己搵中式師傅做超渡,或者教個客人唸佛,擺電子唸佛機咁,又或者可以搵魔法師做西洋魔法儀式趕佢走,又或者個客自己祈禱之餘,請Archangel Azrael黎接引佢到神既地方;又或者新居入伙想幫間屋「清潔」下,唔講d咩儀式拜四角定起結界,單以植物黎講,中式會用綠柚葉水黎抹,西式就會燒下鼠尾草;哩d情況可以考慮一邊燒鼠尾草一邊用綠柚葉水黎抹野,不過我諗應該無咩人會選擇會咁做除非間屋明顯地好有哩個「需要」.
對於同一問題可以有好多方法可以解決,當然剛才所講既只係打個比喻,暫時我又未遇到哩d例子.但以中國人社會為主同埋大家既習俗,如果真係有客同我講佢屋企中招了,當然首要會睇返佢有冇特別既信仰或者佢既接受程度,但我諗我多數會叫佢唸佛會多過搵天使.
所以其實雖然係學習西方神秘學,但有時都會推薦中式方法比d客人,情況就好似肚餓既時候,食中餐定西餐都可以飽肚,睇自己想食d咩啦...


text:
原來幸福既女人,係唔需要減肥架.
一向認為,如果一個女仔二百幾磅,都識倒男朋友,o個個男人一定好愛佢!眼見都唔少呢d例子.
一個女人好肥好肥,佢老公好瘦(好多時都係咁),恩恩愛愛,好錫佢,相識時已經係咁肥.
另一個識佢男友時好肥,依家減左好多,男友叫佢唔駛減,一樣咁錫佢.
一個肥妹仔(唔係好肥)男友唔俾佢減,怕佢辛苦.
一個肥肥地又唔係好肥,但你唔會覺得佢係靚女o個種,同男友拍左都有十年喇,對方又係好瘦,個女仔一直俾人佔上風既感覺.
其實眼緣都幾緊要,好多時話如果你肥左一樣咁愛你,但係識你時如果你已經二百幾磅未必會對你有興趣(同整容或是甩頭髮一樣道理,不過呢種情況似乎係女對男多…)但如果個男人識你時已經係咁肥而又愛上你,咁佢可能真係好愛好愛你,至少愛既更多係內在而唔只於外表(唔排除有人係偏好肥美型既…).
06年最積極既一次減肥過程中出過一篇文章係講男友唔鍾意我減肥(當時減到瘦依家十幾廿磅),就算依家肥返咁多佢都覺得幾好丫.好耐之前問過佢如果我肥到欣宜咁佢會點,佢第一次答我陪我減,第二次答:「你都唔會,你咁貪靚」XD
如果識你時已經肥,耐左嫌棄,咁根本呢D都唔算得上係咩幸福.
當然唔係話幸福既女人就可以放肆,只要同相識時差距不遠,根本唔需要刻意減肥.


text:
17 January 2007
事緣小弟今日開會既時候交份report,我一路同department manager交代份野有d乜,我pm一路睇一路睇......然後用支原子筆係上面改......
我打左can做cannot......梗係打o個陣恰緊眼訓.真係俾佢吹脹.我o個陣真係想同佢講,你咁得閒check我份野,不如你平時打email o個陣用個word check下自己d grammar先啦.你見我份野有錯mark低唔緊要,但最激氣係佢竟然真係係上面打個交叉,頂!
跟住仲要卒我,話我份野冇寫乜冇寫物.但其實份野係有,我成段野講d code點用點解用同埋alternatives係乜,佢就睇都唔睇,一眼望落去,就係咁話我冇寫,然後要我出個table form既.
大姐,我o個段野都係o個五六行o者,你睇埋先卒我都未遲丫.我出o個份叫internal document,係suppose寫得detail d,第日有番個reference,咁呢d野有得elaborate下既,我梗係寫一個paragraph架啦.
喂,你話要俾張list 人地o者,你冇話要我直接出張list俾你就咁俾人丫嘛,仲要係你話要我consolidate埋人地o個份,人地o個份都唔係table form丫,由頭到尾都冇叫過我出table.我早就講成份document係總結成個plotting,而你o個陣冇異議.
跟住仲要教埋我點寫個table:「拿,你一邊就寫objective,一邊就寫用過邊個object或者method啦」.唉,我想講,o個d unofficial code東用一d西用一d,點執到咁有系統俾你﹖你講就梗係易啦,有d code,我用左都唔知點解係咁用既(因為冇document,我淨係知有咁既method,而個method試出o來係做到),平時又唔跟,開會就係你老細面前卒我,即係點﹖
我不知幾想學吳彥祖咁講一句:「想我出table之嘛,我識出丫Diu」,我駛你教番我轉頭﹖不過我又唔debate啦,「哦」
都唔知係咪睇過我日記而家走o來玩報復.一時唔偷雞就做保長.
靖康恥猶未雪,你睇住o來.
1 comment:


text:
18 12月, 2010
正呀有骨骨食
今日車媽媽去街市買餸行過牛肉檔見到有靚牛骨即刻要放低銀両返到屋企即煮比我吃"嘩"正到無朋友呀不過車媽媽就慘D因為佢係唔食牛一路餵我食一路叫救命佢話實在太羶聞到佢差D想嘔車媽媽真偉大我愛妳
17 12月, 2010
Fashion show
呢兩日真係凍到發溫不過都有好處就係可以著靚衫好似fashion show甘日日唔同款哈仲有件跳跳虎裝未出睇吓聽日有無機會show比大家睇啦
15 12月, 2010
聖誕車車
聖誕節就快到我羅車車梗係要應吓節啦不過我唔扮聖誕老人而係扮佢隻"聖誕鹿"哈哈車媽媽勁鍾意我個鹿Look佢話我好可愛喎嘿其實我扮咩佢都甘鬼冧我啦
12 12月, 2010
環保水樽
有一日車爸爸攞咗一個水樽返屋企車媽媽問做乜山長水遠帶返嚟為乜跟住車爸爸好型甘話妳知唔知個水樽係環保物料做好好玩特登攞返嚟比妳玩車媽媽心諗呢個樽都唔係新聞啦^@^不過都多謝車爸爸一番心意最後呢個水樽就變成我"羅車車"嘅玩具嘞hahaha~~~~
10 12月, 2010
嚇車親媽
早兩日又無端端半邊身抽住痛嚇到車媽媽半死都唔知咩事耐不耐總會發生一次轉頭就無事車爸爸話我抽筋幫我按摩完就無事唔知係咪天氣忽然間凍引致呢希望唔好再痛就好啦多多保祐
訂閱: 文章 (Atom)


text:
行完晒去食粥,有豬紅有少少肉,幾好味道,出番街市外仍然好熱鬧,都幾多野賣,小販同市民都好忙碌下,睇到咁上下就走人了
行完大約7點半,又原路行番GH,有個比較簡陋既露天市場,買左少少羅望子(tamarind)同柑就走了,番到GH嗌早餐時已經8點,因之前一晚已執好野,所以好快ready,但早餐就非常多人,等左半個鐘先有得食,快食完就等車黎,卒之等到9點先到,原來我係最後一個,怪不知咁耐先到
由center去pakou caves要成個鐘,先到一個沙灘,再行去搭船,對面岸就係了,我地坐既木船比較窄,比清萊金三角既細隻同簡陋,都坐左幾多人,如果側埋一邊就會反船,好彩我坐既全部係外國人,而大陸人同2個泰國人就坐另一隻,我估佢地會較激動,所以可能有危險,都係同外國人坐感覺安全少少,
不過路程唔遠還ok
講番景,d山型都幾靚,而河都係果條湄公河啦應該,去到對岸係竹搭既台,要小心行,再上就係石樓梯,上到第一個cave叫Tham Ting,有一堆佛像一般般,反而透過石窟望番出河同船同d山個景較靚,影左陣相就離開,行左一條算係較長既樓梯,就去到另一個cave(Tham Phum)既入口,木造既雕刻幾古舊,入面好黑,有幾堆佛像,某d像都幾靚,睇完就坐番船離開去食野了
大約廿分鐘車程去到食飯既地方,有幾隻象係度,原來就係依度可以食飯同騎象(行程有寫要另比錢不過可以選擇唔坐),本身想坐既就走左去騎象,唔去既就去食飯,只係一般炒飯加雞肉,而環境清靜,旁邊有兩張木登,可較高低非常舒服,真係睇佢唔出木登都可以咁舒服
食完飯就羅左朝早經過露天街市買既生果食,雖然食羅望子食到成手都係,但酸酸地真好食,之後就開始睇下書咁,幾咁柔閒,跟手等埋騎象番黎既人食埋飯,就見到d 象食野,佢地係食蔗既,咬到什什聲,又見佢地用象鼻羅水飲同噴身,幾過癮
之後就去左十分鐘唔既whisky village(sang hai village)睇野,聽講依度係整handmade whisky(lao lao)係供應比night
market既,不過製酒多數係夜晚,所以睇唔到佢地點整,但就介紹左佢地整酒既工具,相當簡陋同原始,見到有d whisky成50度,我之前係muang long飲過都幾好味,唔太涸喉,所以今次就試左16度米酒,好飲.不過當然試飲完就算,其他人都有買不過我怕羅所以無咁做
睇完就去最後一站亦即係重點地方關西瀑布(Kuang Si Waterfall),不過要去番市中心放低部份唔去既人再出發,去到瀑布大約3點左右,陽光岩岩好,依度真係好靚,有人游水,好開心咁,再高d既仲有人跳水添,有d淺水d既地方可以行,不過好滑,係瀑布一直上,去到上游都幾大水,如果雨季應該好勁
丫,入口時經過Bear Rescure Centre,睇左陣熊(好健康下)又買左件T,要60000kip(=hk57),不過幫熊既就ok啦,睇完不知不覺已兩個鐘,行番去搵司機,之後番town了
去左法國街買車票,最後揀左10:00mini van,130000kip(=hk123),要6個鐘先到旺陽(Vang Vieng),去到都係4點,仲可以睇日落,就ok啦
買完車票就去搵食,唔知食咩好所以又去左night market,先食左個寮式潛艇堡,唔錯,之後就行左去買燒雀同燒雞番去GH食,因第二日係住private room,所以羅行李上2樓,房唔算靚不過還可,見時間唔早,就去攪番香港既票先(之前book左曼谷走但因黑色旅遊警告,出發前cancel左,差唔多完個旅行見局勢唔太差,所以都係飛曼谷走,要打去airline攪refund同rebook ticket,因太多人要改機票,好難先搵到人fix),攪好再食野時d野都凍晒,同埋d燒雞好硬d雀又有少少怪味,食左一隻就唔食了,都係雞翼好食d,ed野加加埋埋都要30k(=hk28),佢地好多野郁下都10k,其實都唔平,旅遊區就係咁了,食完太眼訓就訓了,第二朝再睇market先坐車到VV,就係咁了
To Day.12 - LPB,VV
[25/01/14 to 10/02/14]
Photo Link
<<<<<<<<<<<<<<<<


text:
呢個又係整畀舒韻嘅生日蛋糕
好耐無整過公主蛋糕囉~今次整得好鬼順, 唔連焗, 一個鐘攪掂!
點整?睇下面啦~
我99最近買咗呢個裙形模, 整公主蛋糕而好多!
但係無嘅都唔緊要,一般家用鐵碗都OK㗎(記住查晒牛油喺底)
屋企無焗爐嘅...可以睇返我之前整嘅蛋糕, 係用現成喺超市買嘅蛋糕砌出嚟㗎:)
仲有呢到(Jelly + cream做fillings, 唔建議用,因為要砌到個蛋糕咁高好搖)同呢到(用咗卜卜米做fillings, 卜卜米喺蛋糕中會好𣺉,唔好食㗎!唔建議用!)
99仲買咗左邊嘅CAKE RELEASE, 個模查咗佢,個蛋糕就會好易攞出嚟!
我今次用咗CAKE MIX,呢隻真係好食嘛! 又易整!
CAKE MIX呢包整到個兩磅蛋糕㗎 (如果用VICTORIA SPONGE就牛油+糖+面粉8各安士+蛋4隻)
大家想加CREAM之類嘅FILLING, 可以橫切咗個蛋糕加.
可以嘅話,焗完個蛋糕後雪下佢先切, 因為個蛋糕凍咗後切會少蛋糕碎D~
*fondant同我用緊嘅frosting 都係唔洗雪嘅. 唔好放fondant落雪櫃,攞出嚟時有小水點凝結喺表面, 令fondant溶㗎! Buttercream icing (牛油加糖霜)都係唔洗雪,朝咗會表面硬㗎! frosting 有好多種, 大家可以上網搵下, 睇下邊隻啱大家:)
先幫個公仔包住對腳(影曦揀咗呢個公主做舒韻個蛋糕,所以今次唔洗做件衫,但如困大家要做埋件衫嘅,可以睇返樓上嘅連結)
跟住說明攪好CAKE MIX, 就倒入模
我加咗兩個盆喺下面.細嘅係防止佢倒瀉,大嗰個...倒瀉咗嘅話唔會倒到成個焗爐係!
說明話要180度焗30分鐘,但因為呢個蛋糕較大,中間難煮熟,所以我較咗150度,差唔多焗咗成個鐘啦!
加咗錫紙係因為面頭易燶,加咗就唔會啦
之後發現個蛋糕唔夠高
所以焗多咗個VICTORIA SPONGE, 咁有兩隻味~
VICTORIA SPONGE(牛油,面粉,糖各6安+3隻蛋=磅半蛋糕),咁就差唔多啦
即係呢個係3磅半嘅蛋糕
兩層中間我加咗FROSTING.我買現成嘅,但係其實牛油加糖霜嘅BUTTERCREAM都可以㗎啦
CUT我咗條多餘嘅邊出嚟,但條裙未到腰...
我就加咗FONDANT落去 (如果你用CREAM嘅, 用CREAM加都得)
我而家用緊呢隻REGAL-ICE (fondant), 好好用!以後唔洗自己搓~ (我以前係自己搓㗎- 棉花糖加糖霜...做法喺旋轉木馬蛋糕到有)
搓時記住加大量糖霜喺枱,以免黐手
如果大家想用CREAM(好似美心嗰D公主蛋糕)係可以㗎
但個人嚟講,覺得用fondant易同靚好多,感覺乾淨D~
今次會整片嘅裙(一塊過係得,但係難整D㗎!細細塊會易控制D!)
我喺蛋糕面都加咗FROSTING,再鋪上FONDANT, 黐實佢!
加紅色色素將FONDANT搓成粉紅
鋪前,鋪後再鋪左右咁就攪掂!
喺後面加埋個靚靚BOW~
(見到TUB ICING嗎? 我就係用呢隻㗎啦!)
加珠仔同ICING
手痕畫多咗少少PATTERN~咁就攪掂啦!
我地今日食咗個蛋糕啦~真係好好味㗎!
希望大家都會鐘意啦:)
10個小朋友食,仲有大半個蛋糕剩呢!


text:
病好做過乜
上個blog講到上個禮拜二手震腳震返番工同教書...
禮拜三日頭返工,夜晚教書.
禮拜四繼續返工.九點幾返屋企食完晚飯梳洗完十二點起再開一陣夜,皆因要預備禮拜六一個公開講座.
禮拜五晚響團契帶左個文章分享既週會,討論後現代既X-generation.(對個週會有咩意見都可以響度comment.)十點幾同弟兄姊妹三扒兩撥叫做食埋個晚飯拿拿臨返屋企,梳洗完十二點又一樣再開一陣夜,為禮拜六晨早既講座作最後衝刺.呢個年紀唔係以前,兩晚夜訓少少已經足以令我個頭開始痛.
禮拜六朝早8:30老細接埋我到九龍塘InnoCentre(估唔到第一次去呢度就係講talk!),兩個人conduct個seminar由朝早9:30直到下晝4:00+.人少少既講座除左我同老細講之外仲有傾偈時間,反應算唔錯,但係咁樣直踩你都咪話唔攰!返到屋企附近買左兩件裝麥記脆香雞翼補下個五藏廟,食完即刻上床訓番陣,補番前兩晚唔夠既訓.矇矇矓矓... 岩岩訓著老婆就叫我起身食晚飯勒!
一路食晚飯一路睇《爭霸》大結局,可以話係一家人近幾個禮拜最休悠既時刻!睇住馬德鐘點樣變左披頭散髮(其實幾型吖!),問西施到底有無愛過佢(演得算係咁啦!記憶中佢應該未試過做得咁好勒);睇住劉松仁點樣變衰,為左面子借D二誅殺自己人... 唉!臥燊嚐膽既勾踐原來反影左唔少中國歷史既悲哀!
咪以為食完飯睇完電視可以輕鬆bor,一家四口加埋菲傭即刻要開工unpack成個禮拜都無郁過既行理:細路執拾玩具,老婆同菲傭執立雜野,我就執影音有關既野... 攪到半夜成三點先訓!
禮拜日晚會合家人食團年飯之前諗住幫個大女買過對已經殘晒既波鞋,點知揀極都揀唔岩,反而買左對高筒既Converse All Star俾個細女,佢異常興奮,乜病都好番晒啦!
Labels: 生活


text:
聖誕交叉扑之(聖誕鴨)
本篇係契媽HANA响百忙之中抽閒嚟寫嘅作品,聽講仲會有下集.據未經證實嘅小道消息透露,下集會有點點出場,點點將會被公司派去鴨店放蛇做資料獀集,點知情陷強仔,更被強仔攪到慾罷不能,劇情精彩萬分,不容錯過.如欲知後事如何,請定期留意HANA個Blog啦,多謝.
聖誕交叉扑呢個idea幾有創意,點都要俾啲鼓勵呀大鐵鎚.
就送個火鶴熱吻俾大鐵鎚啦... 都係好嘢嚟架!
我叫張小強今年二十七歲,係一個專業的健身教練,雖然我讀得書少,中五畢業就出咗來哩個萬惡的社會工作,好彩二十七前成功制造咗我既嗰一晚,我阿爸盡心盡力,我阿媽都萬分高興,所以我哩個愛的結晶品硬件好好,身型好健碩,又幾英俊下.妹妹仔喜歡叫我高大威,細個時我都好驕傲,大個咗先知自己原來淨係威在外表,我個連體細佬咪又係普普通通.
我一生人都好有女人緣,八歲已經開始收情信;十二歲同隔離班個小娟拍拖;拖過手仔又錫過個嘴;十四歲俾個英文miss嘗咗鮮飲咗頭鍋湯,當我認住佢係我的女人時,miss淨係俾咗封利是我,叫我以後唔好再搵佢.我喊咗五分鐘,用衫袖抹幹眼淚,跟住揸住封利是去買咗罐黑啤一飲而盡,原來啤酒一變黑係苦得咁緊要嘅.從此開始咗同我細佬一齊既閱女無數生涯.
至今女人對我來就似街邊既的士,揮一揮手随時有得上,但係啲的士費越來越貴,咁落去真係唔係辦法.我咁靚仔時不時都會遇到唔收錢既司機,第一次固然興奮,內心實在感謝阿媽生成我一個萬人迷嘅外表,遇多幾次先發覺唔收錢既啲士通常都係巴士改裝.搞搞下我開始單手上網都唔搵女人了.
就來聖誕節我都係孤家寡人似乎真係有啲齋,啲卡數又越欠越多,所以當今日見到熟客Bobo媽時就同佢講:聖誕嗰幾日假期我決定去佢間場客串.Bobo媽係尖沙嘴最旺嗰間會員制鴨吧既老板,成日都游說我去幫佢手,今日佢如願以償開心得笑不攏口.話保証我兩日攢到一個月人工喎.
好,一於在唔凍既聖誕去做鴨.
哩幾日我心身疲累,日頭係健身院返工身水身汗,放工返到屋企係咁上網做資料收集,夜欄人靜果陣時就拿起夏蕙姨幅肉照自我修練.唉,點知未還始做鴨先發覺到自己已經不舉,原來對住夏蕙幅相,個腦點諗舒淇同木村乃都係冇鬼用嘅.帶住萬分慚愧同內疚嘅心情,我忐忑不安地打咗個電話俾Bobo媽,聽我講覺不舉經過,Bobo媽係電話度足足笑咗兩分鐘,笑完佢話:傻仔,我哩個係頂級場,一個人一晚最低消費千五蚊未講街鐘架,街鐘就行緊長八短五,而啲客中意溝仔feel,未必咁快會去街,我果度絕對唔會有類似夏蕙姨嘅物體,所以呢你即管放心,淨係用你平時返工對我哋啲靚女客人嘅態度對我啲客已經ok,當然我總會操下你.
女人哩樣野真係神奇,Bobo媽一句"操下你" 已經即時令我細佬昂首挺胸,諗起Bobo媽36D,26,36既美好身體(天然胸前偉大嘅女人條腰一定唔會22,23,哩啲係生理常識,兄弟們要記住了),運動後紅粉菲菲嘅面珠,起伏跌蕩嘅胸脯,啊呀!明知今晚要返工做聖誕鴨都係忍唔住爆發咗一次.
冲咗個靚凉,穿上我衣柜裡唯一一套飲衫,姑慈嘅西裝,我覺得自己唔差得過劉華,下屆四點我淮時到達Bobo媽哩間於尖東海旁商業中心嘅酒吧,入門要按視像對話,確認咗先會由電腦開啓大閘,入到酒吧感覺冇乜特別,只是比較豪華,而沙發位全部呈U字型,超高嘅椅背私癮度較高,另外總有八間對住維港嘅VIP房.經理Dee哥帶我入咗老板房,Bobo媽穿了一你黑色吊帶裙,映得皮膚更雪白,胸前兩團寶具幾乎奪衣而出,我感覺到細佬又唔安份了...
待續待續...


text:
day 2: 十點幾先起身去,睇左一陣相,then去飲茶,勁多人等位,叫細妹去客家好棧等,我同christin去美心.我呢位iq奇高,精通多國語言0既佢只係聽0岩籌,已經掌握廣東話數字0既發音.同我同一日出世0既人係醒d.我同佢去美食庭選野食,佢選左豬皮蘿蔔,豬皮佢唔食 ,蘿蔔就好鍾意食.佢話想試dim sum,有架車仔行過,點了牛肉,又點了春卷,紫菜卷 .我都有咁上下飽,佢就唔夠飽,想食飯.我點左油雞飯俾佢,佢一個人差不多食SAI .佢都幾大食.食左幾碟野就冇左百六蚊,美心很貴.
THEN坐火車出 YAU MA DEI 加旺角shopping.我選擇跟旅發局suggest 0既路線,由太子花墟開始行,then雀仔街-,then金魚街 ,花園街,女人街,廟街,廟,玉器市場.對於向來鍾意行山多過行街兼方向感奇差0既我 來講去呢頭有難度,行行下仲要我penfriend拎住地圖帶路.花墟 ,雀仔街,玉器市場等我都未去過.花墟好熱鬧,可能因為情人節同新年近,不過好多店的害羞草 都係假,唔識收.then去雀仔街,好似公園,好多阿叔蒲,後生仔就冇乜 ,比我想像中細.then去花園街,佢嫌d衫太chinese style,唔係好buy,但女人街就好鍾意,因為有好多遊客精品,假名牌,平錶,佢買左好多野,仲話果度係天堂 .我仲幫佢同d小販講價.平時0係香港我好少講價,因為用自己母語講價有d尷尬 ,0係大陸用普通話講價就冇咁避忌,好興奮.但我penfriend叫到 ,又冇理用唔幫.佢叫我幫佢講個假gucci,對方開價120,我話80蚊,對方話一百啦 ,我話80啦,同樣0既對話重覆多一次,最終以80蚊成交,penfriend好開心 ,冇expect咁平,個小販話今日最平我,冇得賺,但我諗既然我d講價技巧咁爛而佢又肯應承 ,其實可以仲平d.
行完女人街都好晏,於是搭mtr去yau ma dei,唔行.途經行人專用區,人頭湧湧,penfriend影左張人頭湧湧0既相,效果好嚇人 ,足以嚇走d想來香港0既鬼.我教佢唔使睇交通燈過馬路,因為香港人都冇耐性等燈 ,大家都知幾時可以過,幾時唔過得.佢又發現mtc d電梯好快,真係feel到香港係一個fast city.
0係旺角當然場唔少得街頭小食.原來penfriend 0係武漢已經好鍾意珍珠奶荼,驚嘆呢個世界點解可以有咁好飲0既野! 其實我0係澳洲一年,最掛住0既除左係阿媽煮0既野,就係港式奶茶.penfriend都好好雞蛋仔 ,魚蛋原本唔知點解唔敢食,但係試左佢話好食. 去到廟街五點半,d人開緊檔,有好多0係北京上海見到0既毛主席 PROUCT,仲有舊上海畫報PRODUCT,可惜屋企太細,掛唔起.PENFRIE ND想買本毛語錄德文版,小販 開價成舊水,PENFRIEND叫我幫佢講價,我冇IDEA一本 毛語錄幾多$,佢話佢有個FRIEND買左四十蚊,於是我講四十,小販原本唔肯賣 ,但我話有人用四十蚊買左,佢冇聲出,成交.廟街賣0既野比女人街實際同FUNNY ,我PREFER廟街.THEN去玉器市場,D店應該就關,我買左條三十蚊0既玻璃頸飾 ,如果唔係個老闆們咁熱情我唔會買,我PENFRIEND又幫佢地買左條玉鍊同玉豬仔. 廟街老榕樹. 食完飯同PEN FRIEND去公眾電話庭打電話,搞左一輪佢先打到電話俾佢RO MANIA 0既BOYFRIEND,入左十幾蚊講得四十幾秒,原來佢地用英文溝 通.PENFRIEND話拍拖前佢原全唔識ROMANIAN,所以佢男朋友屋企人唔係好鍾意佢 ,於是就去學講
THEN坐火車番上水食DINNER,0係火車上聽佢部MP3 ,0係武漢買,二百幾蚊仲可可以睇VIDEO.佢買時人地入左隻VIDEO去,竟然係上海灘首 主題曲,有D劇集0既片段,開心死鍾意周潤發0既佢.又聽左好多德文/羅馬尼亞文歌 .我地去左街市上面0既大排檔,言語不通,好靜.雖然我PENFRIEND識普通話 ,我阿爸阿媽唔識,冇咩可以講‧我PENFRIND又唔算係好熱情0既鬼,比較嚴肅 ,所以餐飯氣氛一般.
ROMANIAN,不過佢同佢男友依然講英文.佢話佢男友D英文 比佢仲好,但係唔知點解去左行船,一年有超過半年時間唔0係ROMANIA ,0係貨船做JUNIOR ENGINEER,月人七八千.好似佢地咁0既異地戀我冇諗過可以維繫 .但我PENFRIEND對呢段感情期望好高,仲想同佢男友生仔結婚.如果唔係因為佢男朋友 ,佢會選擇番0係中國學中文同做野.THEN回家食生果,我老豆竟然問人地德國有冇香蕉 .白痴!PENFRIEND對炮緊馬經0既佢好好奇,唔知佢做緊乜 .我問佢我老豆係咪LOOKS SCARY,因為好多細路見到佢都喊,佢話A BIT,BUT I THINK HE'S FUNNY.我又俾佢睇下我地細個D相,仲有D畢業相.佢見到婆婆著我件袍張相就笑 左好耐.十二點幾佢番房,我同細妹睇PROJECT RUNWAY,佢唔肯訓同我地一齊睇.睇睇0下我位唔識英文又唔識普通話但又好想同鬼交流0下0既細佬番來,佢同人講HELLO,GOODNIGHT,我同PENFRIEND講 "THAT'S ALL HE CAN SAY",點知我細佬講左叫"WHAT ARE YOU TALKING ABOUT?" 我PENFRIEND問佢識唔識普通話,佢用普通話講"我懂",之後又同人講"HI! MY NAME IS HANDSOME WING".
去到廟街五點半,d人開緊檔,有好多0係北京上海見到0既毛主席 PROUCT,仲有舊上海畫報PRODUCT,可惜屋企太細,掛唔起.PENFRIE ND想買本毛語錄德文版,小販 開價成舊水,PENFRIEND叫我幫佢講價,我冇IDEA一本 毛語錄幾多$,佢話佢有個FRIEND買左四十蚊,於是我講四十,小販原本唔肯賣 ,但我話有人用四十蚊買左,佢冇聲出,成交.廟街賣0既野比女人街實際同FUNNY ,我PREFER廟街.THEN去玉器市場,D店應該就關,我買左條三十蚊0既玻璃頸飾 ,如果唔係個老闆們咁熱情我唔會買,我PENFRIEND又幫佢地買左條玉鍊同玉豬仔.
廟街老榕樹.
食完飯同PEN FRIEND去公眾電話庭打電話,搞左一輪佢先打到電話俾佢RO MANIA 0既BOYFRIEND,入左十幾蚊講得四十幾秒,原來佢地用英文溝 通.PENFRIEND話拍拖前佢原全唔識ROMANIAN,所以佢男朋友屋企人唔係好鍾意佢 ,於是就去學講


text:
2013年度最愛電影排行榜
有關睇戲,有時真係要學下manage自己嘅expectation,免得理想與現實落差太大,離場時周身唔舒服.
《公義終站》同《魔谷奇案》係今年上半年我好期待嘅兩套戲,結果睇到反晒白眼.前者到最後十幾分鐘先入戲肉講男主角Oscar被白人警員槍殺,但之前用咗差唔多成套戲嘅時間為佢塑造好好先生嘅形象,平淡到差啲瞓著;後者故事又長又沉氣,成套嘢最重要就係三個男童究竟點解同埋係畀咩人殺害,但個故事結局(亦係呢件真人真事嘅結局)竟然係查唔出!大佬呀,咁就咪鬼喺張poster上面寫「5月22日,水落石出」啦!何來水落石出呢?違反商品說明條例呀!
論驚喜,歐洲電影節開幕電影《星星與乳房》一定係首選.故事講述腦癱症病人Mateusz生活上嘅大小事件,有親情,亦有愛情,同時亦講述佢好點樣努力去證明畀人睇自己係一個有思想嘅人,而唔係植物人,每次見到佢差少少就可以成功都真係會好戥佢肉緊.唯一嘅敗筆係個港式譯名,人哋波蘭文《Chce sie zyc》解作「wants to live」(from Google Translate),英文譯做《Life is Good》,《星星與乳房》呢個同原意差千百哩嘅中文名會唔會太商業化呢?
另一個驚喜係題材特別嘅《小明星》,女主角Jane係一個年輕AV女演員,某日買咗老太婆Sadie一個二手水壺,之後發現入面有一卷卷銀紙,於是決定要接近Sadie,多多少少都要將筆錢用喺佢身上.呢一段忘年嘅友情,加埋Jane隻狗Starlet,好得意.
第三個驚喜係《真的有天堂》,到入場前一刻都仲係好驚會係嗰啲「你信啦,信教啦,唔信你就落地獄架喇」,兼且加入大量主觀意見嘅傳教片,點知又唔係喎!成套戲好自然,話佢係一套普通親情片睇都仲講得通.
胡鬧片當中最喜歡《老爆伴郎團》,胡鬧得嚟亦有感動位,唔似得《金雞sss》咁造作,咁夾硬嚟.另外雖然《奪命西》成個故事無聊到喊,但係戲入面嘅笑位比《賤鄰50》來得自然同生鬼.
最後,誠意推介《小失戀.大漫遊》,故事描繪印度失婚女子Rani喺法國呢個「大世界」所遇到嘅人同事,除咗開頭勁長嘅歌舞有少少悶之外,成個故事內容非常豐富,搵唔到一秒鐘悶場.
好,事不宜遲,去榜-


text:
我非常認同作為觀眾,入場睇演唱會應該尊重表演者,更有責任尊重其他觀眾.其實只要遇到以下任何一類觀眾,都足以破壞晒當晚嘅氣氛,令在場嘅你興致大減.
姍姍來遲
「一開始係大牌歌手遲令到觀眾遲,定係大牌觀眾遲令到歌手遲」呢個問題分分鐘仲難答過「有雞先定有蛋先」,呢個惡性循環造成而家八點三嘅紅館只係得唔夠一半觀眾入咗場,八點九都未齊人嘅現像.
歌手加埋準時到嘅觀眾成村人等你入場,唔覺得肉酸架咩?再係咁落去,過多兩年會唔會搞到十點先開得場?
珍饈百味
話說有一次臨開場突然聞到陣酸臭味,追查之下發現原來前幾行有人買咗碗仔翅入場食!大佬呀,食雪糕都算啦,碗仔翅咁大陣味,又易倒瀉,你估你喺屋企睇電視咩!
重點係到開場都仲食緊.
最佳導演
尚且唔談論版權問題,我明白有一部份人根本唔至在欣賞成個演出,在乎嘅只係以有限技術盜錄最多嘅片段放上Facebook話人知「禾今日去睇演唱會巧Kai針牙~*」(跟住又會有一大班智障嘅走去like,明明條片就係濛到嘔,仲要錄晒錄影者啲尖叫聲入去),但影還影,可唔可以唔好長時間遞到個電話咁高?成個紅館唔係淨係得你部電話嚟睇show架,顧下後面成棚觀眾嘅感受得唔得?
熱愛生命
吹氣棒又好,螢光棒都好,大家都只係想打個拍子hyper下啫!唔好再用吹氣棒篤人哋隻眼,打人哋個頭啦!唔好再舉到隻手高一高fing螢光棒搞到人哋好似隔住個水撥咁睇嘢得唔得?
又唔係跳緊開心舞,可以唔駛咁大動作嘅!
自組樂隊
我真係好想知究竟係邊個發明吹氣棒呢樣咁荒謬嘅嘢,唔環保都不在話下,呢兩碌嘢製造出嚟嘅根本就係噪音,尤其係當呢樣嘢落喺唔識打拍子嘅人手上,會令人誤以為紅館附近有人打樁,真係何其煩擾.同埋其實有啲慢歌係唔需要「BOOM! BOOM! BOOM! BOOM! BOOM!」咁震撼架,連鼓手都唔駛出場,點解仲要有觀眾喺度起勢打拍子?
成個氣氛錯晒,下次唱生日歌嗰陣駛唔駛又要吹氣棒一路「BOOM! BOOM! BOOM!」一路唱?
特別嘉賓
明明睇緊專業歌手嘅演出,無啦啦側邊又多個嘉賓多把聲,容祖兒搞下氣氛開到口叫你大合唱《心淡》就話啫,駛唔駛好唱口到首首都跟住唱咁誇張呀!
我絕對有理由懷疑呢啲人係本身想去Neway但行錯咗去紅館.
思覺失調
今次係陳奕迅唱緊《陀飛輪》有人九唔搭八大嗌Joey,過往亦都見過歌手唱唱下歌突然有女仔尖叫,亦見過有男人喺首歌唱到一半嗰陣好似《怪獸大學》啲怪獸咁怪叫...
香港人壓力係咪真係咁大?
家庭會議
最後一類,亦係最令人覺得煩厭嘅,就係每逢間場,或者台上嘅歌手稍為講兩句嘢,甚至係歌手唱緊歌嗰陣,啲港女,師奶都會不停講嘢,全人類好似廿年冇見急不及待要catch up咁.其實間場音樂/間場片段/歌手講嘢都會有entertaining嘅地方,你未聽過/unplugged嘅歌唔代表唔好聽,你唔想聽亦唔代表其他人唔想聽,忍一陣,靜一靜亦唔代表會有人話你係啞!
最經典係2007年睇鄭秀文演唱會,旁邊嘅兩位妹妹仔由開場傾到《交換溫柔》.如果唔係我噓佢哋,我諗佢哋會傾到完場.
Part 1: Opening
唯獨你是不可取替
Talk
放不低
愛情萬歲
Part 2: X派對
男仕今天你很好
表演時間
一夜成名
Part 3: 抱擁這分鐘
唉聲嘆氣
愛是...
Part 4: 薩拉熱窩的羅密歐與茱麗葉
交換溫柔
結論係當你下次懷疑自己患上躁鬱症嘅時候,應該先諗諗自己近期有冇去過睇演唱會,有冇遇過以上類型嘅觀眾.如果有,可能你患嘅只係「驚見冇品觀眾症候群」,而唔係躁鬱症.好好休息一下,等到演唱會出DVD嗰日你就差唔多完全康復架喇.


text:
今日想晏少少先去奧塔哥半島,希望夠運嘅話可以碰到啲比較早番歸嘅黃眼企鵝;所以去奧塔哥半島之前有少少時間,可以係 Dunedin 市區嚟個快嘅 city tour.而呢個 city tour 嘅第一站,先去呢條全球最斜大街 ~ Baldwin Street.
在較大的地圖上查看紐西蘭南島自駕遊 2014 - Dunedin
鮑德溫街係但尼丁一條獲健力士世界紀錄大全認證為全球最陡大街嘅街道.上面個地圖就記低咗呢條街個位置係邊嘞.
呢條街總長度大約係 350 公尺.街道由 Lindsay Creek 嘅山谷開始,向東沿住 Signal Hill 而上.
呢條街每年有兩個大型活動;首先每年夏天 (通常係 2 月),有個叫(Baldwin Street Gutbuster)嘅競跑比賽;另外呢道每年 7 月有個鬥快碌啲 Jaffas 朱古力落條街道嘅競賽.
如果係正咁上下時間過開去玩,計劃行程時就可以試吓就唔就到個時間過去趁吓熱鬧嘞.
行完 Baldwin Street 跟住出車去下一站,但尼丁火車站.
呢個但尼丁火車站已經係 1873 至 1906 年,超過一個世紀前嘅建築,亦係紐西蘭最後興建嘅 3 座火車站嘅其中之一;佢曾經係紐西蘭最大最繁忙嘅火車站嚟.
車站地板上面可以睇見啲精細嘅馬賽克鑲嵌,正中央係紐西蘭鐵路嘅標誌.
呢個火車站嘅裝飾有好多小細節都幾值得細細品味.除咗參觀個火車站本身嘅建築之外,車站二樓仲有個藝廊可以入去睇睇.
樓梯欄杆上面亦有好多繁複嘅裝飾;二樓兩側嘅彩繪玻璃窗,亦係另一個參觀嘅重點嚟.
家陣從但尼丁火車站出發嘅觀光列車,每日早上 9:30 出發,沿住河谷開向當年採礦區,到終點站 Middle-March 回程,大約係下午 15:00 左右番到但尼丁.你亦可以選擇先搭程觀光列車,係終點站再接駁 Track & Trail 巴士到皇后鎮繼續觀光.
參觀完個火車站,亦差唔多係時候過去奧搭哥半島嘞.不過見出面場雨越落越大,而奧搭哥半島嗰邊無論人行同車行嘅路都唔容易走,當時都有啲擔心咁嘅天氣下之後嗰段行程行唔行得成 .


text:
July 14, 2009
今日出發去Rotorua (路多路亞), 由Auckland 揸車大約3個鐘頭.Rotorua 係一個溫泉地方, 大部份香港旅行團都會去.我其實巳經去過好多次, 不過想帶d小朋友去見識吓, 通常去Rotorua 都會順便去Waitomo睇螢火蟲, 但係今次時間唔夠, 所以去唔到,我哋成10時多先出發, 中途要停低休息吓, 因為有老有嫩, 行程不可以太緊迫.
Google map (Auckland to Rotorua)
準備出發
細仔: 不如我做司機
大仔: 緊係唔得啦, 你咁細, 等我嚟啦
細仔: 好啦, 我唔做司機, 我做乘客, 你睇我坐得幾舒服
大仔: 好喇, 我都做乘客
起緊屋
有2架車一齊去, 所以每架車要有一部walkie talkie, 方便聯絡
行咗大約2個鐘就停低休息
附近有間cafe, d薯絛好好味, 又粗又大條
細仔: 你睇我食得幾開心就知道有幾好味啦, 薯條仲粗過我d手指呀
估吓係咩嘢? 唔好誤會係地下執到果d. . . 佢其實係鮑魚餅呀
大仔: 有湯飲即刻暖番晒
細仔: 一路食薯條, 一路盪鞦韆
細仔: 好舒服呀
快d上番車, 又要出發喇


text:
最近畀燒腩仔D情緒搞到頭都大晒,再加上呢兩星期艾菲私務煩忙,搞到都無精神寫blog,本來今日應該寫燒腩仔嘅31個月成長紀錄,不過想回顧返前一個星期日嘅燒腩仔表妹生日buffet先,因為再拖落去就多數會拖到無咗影...
上星期日係燒腩仔表妹正日生日,不過呢日係燒腩仔表姨結婚嘅大好日子,所以燒腩仔姨媽就決定提早一星期慶祝,而慶祝地點就係香港迪士尼酒店翠樂庭,約埋燒腩仔姨婆一家齊齊食tea buffet切蛋糕,可惜呢日米高要返工,只係得艾菲一個帶燒腩仔出席.
呢日米高幫艾菲叫燒腩仔起身(艾菲叫就喪扭,米高叫就唔扭喎﹗),艾菲仲可以好順利咁同佢做埋功課先出發,一心諗住早D去酒店幫燒腩仔同燒腩仔表妹影多D靚相,點知星期日坐巴士去迪士尼嘅時間原來比平日耐,結果我哋用咗個半鐘先入到迪士尼酒店,仲撞到早來嘅燒腩仔姨婆同燒腩仔公公婆婆,結果啦...喺一眾長輩嘅騷擾下,靚相實在唔多影到. >.<
一直諗住同兩個小朋友影大草地靚相,仲專登帶埋野餐墊去,不過大草地原來喺另一間酒店,諗住迷宮都照殺啦,但呢個燒腩仔居然話唔玩,點都唔肯行入去﹗明明上次去濕地公園時行迷宮行得好開心㗎喎﹗最後要姨丈公同佢騎膊馬咁先勉強行到一個圈﹗
迷宮燒腩仔唔OK,表妹又唔肯自己坐草地賞花,艾菲唯有出絕招吹泡泡啦﹗今次米高唔喺到要請燒腩仔姨丈代勞吹泡泡,吹到佢氣咳咁滯,好彩燒腩仔勁欣賞,跑來跑去笑到勁開心,亦引咗幾個小朋友埋來一齊追逐,而姨丈經此一役後,已經即刻去千色店入咗枝電動吹泡槍以備不時之需,kakaka...
至於主角燒腩仔表妹呢,第一次見識泡泡威力嘅佢,起初係全程呆樣O晒咀咁,喺燒腩仔姨媽多次示範後,終於領悟到泡泡嘅好玩之處,肯試吓伸手去拍D泡泡,同畀個一號笑容出來.
見兩個小朋友嘅狀態都不宜影相,我哋又差唔多夠鐘,就入返去餐廳門口等啦,門口有個mini米奇噴水池,艾菲氹咗好耐先氹到燒腩仔埋去影相.
一入去都未坐低就見到Minnie埋來,艾菲梗係拿拿聲推燒腩仔出去影,其實過程都唔合作有D扭擰㗎,不過事後睇返D相就發現,全部卡通人物嘅合照入面,得呢張係最順攤影得最靚,因為之後張張都只係顧住食... ;P
有相為證,無論係Pluto定Goofy埋來,都唔肯落地影相堅持要繼續食,要人哋埋位同佢影仲要拎實D食物唔放,仔...你有無咁肚餓呀?
就連至愛Mickey都無面畀﹗Mickey埋到來第一個就撩佢玩,佢都仲係顧住食薯條理都唔理吓人﹗艾菲最後睇唔過眼要夾硬來,逼佢放低食物抱佢出去同Mickey影相,佢先燶口燶面咁影咗張相交差﹗
軟雪糕萬歲﹗其實燒腩仔呢日都唔係食咗好多嘢之嘛,只係食吓包食咗D薯條水果咁,就連表妹個生日蛋糕都竟然話唔食,至於艾菲今餐要一個人照顧佢就更加無啖好食,來來回回走咗好多轉,但食落自己個肚嘅無幾多啖,再加上呢到D食物賣相同味道都好一般就更加無意慾去喪食啦(艾菲起初仲以為會有好多米奇造型嘅食物㗎,可惜實情並唔係咁所以連食物相都懶得影).
不過來得呢到食buffet,都係志在可以同卡通人物影相姐,呢樣嘢就絕對無令人失望,短短兩個鐘入面,四個卡通人物輪住出場,基本上你拎完嘢食返來,坐低食幾啖又要出去影相,我哋仲要唱埋生日歌切埋蛋糕添,都真係幾忙無乜時間食嘢㗎﹗
食完我哋就上返酒店lobby逛啦,因為艾菲張銀卡有九折,大家就好順便咁去埋隔離間shop到買嘢,喺等大家掃貨嘅時候,艾菲又同燒腩仔玩吓,終於成功氹到佢帶副米奇超來影相,YEAH!
艾菲都湊熱鬧買咗個反斗車王泳鏡畀燒腩仔,喺鋪頭同佢試時猛話鐘意,但返到屋企都唔知氹咗佢幾耐先帶到上頭,至於個Disney書簽就係買完嘢抽奬送嘅,不過最揼心口係買完唔夠三日,就收到迪士尼嘅SMS話五月頭會做會員購物六折優惠﹗所以決定來緊呢個特選周末會入迪士尼買返D嘢溝淡吓,希望燒腩仔呢幾日會生性唔好再咁扭計,等艾菲可以有藉口帶佢入去玩來做奬勵啦﹗


text:
伟华盛通国际资本管理(深圳)有限公司网站你上线了
更新时间:2016-02-22 17:46:41点击次数:253次字号:T|T
伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了伟华盛通国际资本管理(深圳)有限公司网站你上线了
(编辑:baibian)


text:
羅曼語族
羅曼語族,又叫羅馬語族同拉丁語族,屬於印歐語系,係由意大利語族衍生出來嘅現代語族,主要包括由拉丁文變過嚟嘅現代各種嘅語言.講羅曼語族語言嘅人主要包括傳統意義上嘅「歐洲拉丁人」.紀元前後嘅古羅馬帝國瓦解之後,原本統一嘅拉丁文都跟住地域嘅唔同而產生各類方言.呢啲方言就係今日羅曼各種語言嘅雛形.
雖然係咁,現代羅曼語族各種語言同古老嘅拉丁文之間已經存在好大唔同啦.比如,現代羅曼語以冠詞同介詞嚟替代拉丁文複雜嘅格變化;現代羅曼語用助動詞嚟構成複合時態,呢啲都係拉丁文冇具備嘅.
即管都係由拉丁文演化而成嘅,羅曼各種語言之間重係存在比較顯著嘅差別.造成呢啲差別嘅原因包括:歷史傳統嘅互相隔絕,古羅馬帝國治前嘅地域性古文嘅影響,羅馬帝國覆滅後頻繁嘅戰爭同社會變遷,以及文藝復興時期各種地域文化之間嘅衝突同共融,等等.
Romance一詞係拉丁文嘅romanice一詞變過嚟嘅.喺拉丁文入面,呢個詞係romanicus一詞嘅副詞形式,意思係「用羅馬人嘅方式」.
目錄
現代羅曼各種語言同古典拉丁文之間嘅主要差別[編輯]
除羅馬尼亞文之外,其他語言已經冇格變化.
現代羅曼各種語言入面名詞通常淨得有兩種文法性,而拉丁文入面名詞就有三個文法性.咁梗係有特例,比如羅馬尼亞文同意大利文入面就保留咗一啲中性名詞嘅表達,而西班牙文,意大利文同加泰羅尼亞文入面仍然保存住一啲中性嘅代詞.
拉丁文中嘅指示詞喺現代羅曼語入面變成咗冠詞.
拉丁文中嘅將來時已經衰退,喺現代羅曼文中將來時有新嘅構成方式,並結合咗「條件式」呢個新嘅語式.拉丁文入面habere(相當於英文嘅to have)一詞成為構成時態嘅重要助動詞.好多重要時態都係由呢一個詞嘅完成體或未完成體加上動詞嘅對應變位構成嘅.
拉丁文入面嘅「綜合完成時」喺現代羅曼文中變成咗由詞義相當於英文to be或to have嘅助動詞加動詞過去分詞嘅合成時態.但係喺葡文同法文入面,仍然保存咗拉丁文嘅「過去完成時」,而羅馬尼亞文就有兩種完成時態,兩者嘅意義就基本近嗙.羅馬尼亞文入面又保留咗「過去完成時」,淨係用喺直陳式入面,由動詞詞綴-se嚟體現.呢一個詞綴係源於拉丁文虛擬式過去完成時嘅詞綴-isse.
羅曼各種語言入面使用者最多嘅係西班牙文,其後依次係葡文,法文,意大利文同羅馬尼亞文.
喺現代嘅羅曼各種語言入面,拉丁文複雜嘅屈折變化同文法結構已經畀人大大簡化.意大利文,薩丁尼亞文同古典拉丁文最近嗙.
羅曼語族內部嘅各種語言喺語音上彼此好近嗙,地緣接近嘅語言通常都有共通嘅部分.葡文,法文同羅馬尼亞文係羅曼語族入面最具獨特性嘅,而呢三種語言嘅獨特性又唔相同.薩丁尼亞文係羅曼語族入面最為孤立同保守嘅語言.係喺法國南部嘅郎格多克文被認為係最典型嘅西部羅曼文.
喺羅曼諸語言發展嘅歷史入面,最先從拉丁文入面分裂出嚟成為獨立語言嘅係薩丁尼亞文,跟住嘅係東部嘅羅馬尼亞文又同拉丁文脫離,成為獨立語言.第三個重要過程係意大利文同高盧-伊比利亞語言嘅分離.喺呢個時候,法國同伊比利亞半島諸國嘅語言重係具有高度嘅一致性.羅曼語言嘅第四次重大變化係伊比利亞半島嘅語言同法文脫離,慢慢形成非常近嗙嘅兩種現代語言:西班牙文同葡文.之但係喺西班牙東部嘅加泰羅尼亞文就被人覺得係法文同伊比利亞語言嘅中間產物,因為呢種語言融合咗法文,西班牙文同葡文嘅好多特徵.例如,英文入面fear一詞喺葡文入面係medo,喺西班牙文入面係miedo,喺加泰羅尼亞文入面係por,喺法文入面就係peur.
喺羅曼各種語言入面有好多方言,有時好難分得出邊啲係「方言」,邊啲係獨立語言.好多語言之所以有咁顯赫嘅地位係由於佢哋係政府,媒體同學校教育所採用嘅語言,比如法文,西班牙文,意大利文等.之但係好多語言雖然喺地方學校都有教,而且有一定嘅官方地位,但係顯得弱勢好多,比如薩丁尼亞文同羅馬傳語等.有一啲語言就長期受到官方嘅漠視,例如法國南部嘅普羅旺斯文,意大利境內嘅威尼斯文等等.如果講呢啲語言重有生命力嘅話,另外一啲更加弱勢嘅語言,如阿斯圖裏亞斯文,阿拉貢文等,就更加唔使講啦,可能隨時面臨滅絕嘅危險.呢啲語言(或方言)目前淨係喺好細嘅範圍內有人用緊,喺度逐漸萎縮緊.
羅曼各種語言嘅共同特徵[編輯]
常規[編輯]
羅曼各種語言嘅文法變化主要靠動詞嘅詞形變化,而唔係靠粘着成分.咁就係對動作嘅側重點係依賴動詞自身嘅變化,而唔係好似英文入面go in嗰種嘅「動詞+介詞」 嘅結構.咁即係講羅曼語言構詞法嘅重要特徵.
羅曼各種語言通常頻繁咁用兩個助動詞來構成時態,都係從拉丁文嘅不定詞esse同stare變過來嘅,一個用喺描述本質,一個用喺描述狀態.
羅曼文嘅動詞都要照住人稱同數量嘅唔同而進行變位.第三人稱通常有文法性嘅區別,而第一同第二人稱就冇.呢一點同希伯萊文好似,不同就係希伯萊文嘅所有人稱都有性同數嘅變化.
幾乎所有嘅羅曼語言中都重保留住敬詞嘅痕跡,主要體現喺第二人稱單數上.例如法文入面「你」係Tu,而「您」就係Vous.呢個特徵叫佢做羅曼語言嘅「T-V差別」.
所有嘅羅曼語言名詞都有文法性嘅區別,但通常名詞本身冇屈折變化,即係拉丁文入面名詞係有格變化嘅.
喺語音上,羅曼語言通常都拎每個詞嘅重音放喺倒數第二個音節到(喺法文入面,重音係放喺最後一個音節嗰到,因為多數法文詞彙唔要咗拉丁文詞彙嘅最後一個元音),而且羅曼語言通常都會有一啲特殊嘅規定去消除聲門塞音,閉塞輔音等對語言整體美感嘅影響(例如法文入面就有「連讀」嘅規定).呢啲特徵令所有嘅羅曼語言都具有語素快,語調流暢嘅特點.
書面形式:
- 字母W同K用得好少,通常淨係出現喺人名同外來語入面.
- 字母C同G喺前元音(如i,e等)之前嘅時候通常讀音要軟化,喺後元音(如a,o,u)前就要發較硬嘅軟顎音.
喺大多數羅曼文入面,一啲表示國籍嘅形容詞,表示星期,月份同年份嘅名詞通常第一個字母唔使大寫,咁同日耳曼文唔同.例如,喺法文入面,「中國嘅」寫作chinois,而唔係Chinois.
名詞複數嘅構成[編輯]
喺一啲羅曼文入面,名詞複數係由名詞單數詞尾加字母s構成嘅,呢啲係喺拉丁文入面賓格名詞嘅複數形式變過嚟嘅,用咁嘅方式構成名詞複數嘅羅曼語言包括葡文,西班牙文,加泰羅尼亞文,普羅旺斯文同法文.之不過都有一啲語言嘅名詞複數係由詞尾嘅元音字母變化嚟構成嘅,呢個特徵就係喺拉丁文入面主格名詞嘅複數形式變過嚟.屬於呢一類別嘅語言有意大利文和羅馬尼亞文等.
比較級嘅構成詞[編輯]
羅曼各種語言嘅比較級構成詞有兩種,一種係喺拉丁文詞彙plus變過嚟嘅,一種就係喺magis呢個詞變過嚟嘅.採用前一種構成方式嘅語言包括法文(plus)同意大利文(più);而採用後一種構成方式嘅就有包括葡文(mais),西班牙文(más),加泰羅尼亞文(més),普羅旺斯文同羅馬尼亞文(mai)等.
數字「16」[編輯]
喺羅曼語言入面,「16」呢個數字喺計數體系入面地位非常特殊.除咗羅馬尼亞文之外,羅曼語言普遍用「1+10」,「2+10」……結構表示11-15,用「10+7」,「10+8」……結構表示17-19.而16作為兩組之間嘅分界線,喺各語言入面表達方法唔同,其中法文,加泰羅尼亞文,意大利文等用「6+10」;而葡文和西班牙文等就用「10+6」.
助動詞體系[編輯]
有啲羅曼語言用表達「有」呢個含義嘅助動詞(相當於英文嘅to have)嚟構成複合時態(比如法文入面嘅「愈過去時」等),而有啲語言就對動詞做出區分,有啲動詞用have嚟構成,有啲就要用be嚟構成.淨係用have構成嘅語言包括加泰羅尼亞文,葡文,西班牙文同羅馬尼亞文等.而撈亂使用兩個助動詞嘅語言就包括法文,意大利文同普羅旺斯文等.
喺後一類羅曼語言入面,用be嚟構成嘅複合時態嘅動詞經常係成日用嘅不及物動詞,呢種動詞經常講嘅係唔可以確定目標或講明狀態嘅動作.例如「嚟」,「去」,「變成」等等.而大多數動詞重係要用have嚟構成複合時態.
變體[編輯]
混雜語言同語言變體[編輯]
近代西方國家嘅全球殖民活動搞到羅曼語言嘅傳播超出咗歐洲本土而擴展到世界各地.西班牙文,葡文同法文嘅影響力好大.呢啲語言喺外國嘅傳播過程入面同其他語言融合,就產生咗同母語好大唔同嘅各類混雜語言同語言變體.下邊列出咗一啲重要嘅羅曼語言變體:
法文變體[編輯]
- 海地法文,係美洲國家海地嘅官方語言.
- 安替列法文,主要喺美洲嘅多米尼加同聖露西亞講多.
- Kreyol Lwiziyen,喺美國路易斯安那州講多.
- 毛里裘斯法文,喺毛里裘斯嘅法文變體.
- 塞舌爾文,喺塞舌爾地區嘅法文變體,同英文,法文都係塞舌爾嘅官方語言.
- Lanc-Patuá,主要喺巴西嘅阿瑪帕州講多,係法文同葡萄牙文結合產生嘅變體.呢種語言變體主要係喺講法文嘅南美國家圭亞那以及加勒比海嘅法國殖民地移民創造嘅.
- 越南法文,主要係喺東南亞嘅原法國殖民地越南,老撾等國.
葡文變體[編輯]
- Angolar,主要係喺聖多美島講多.
- Fá d'Ambô,係喺赤道畿內亞講多.
- Crioulo,係喺佛得角巴溫蘭托島講多.
- 達曼-印度-葡文,係喺印度嘅達曼同弟烏地區講多.
- 弟烏-印度-葡文,係喺印度嘅達曼同弟烏地區講多,差唔多已經滅絕.
- Forro,係喺聖多美島講多.
- 馬來葡文,係喺馬來西亞嘅一啲地方講多.
- Kristi,係喺印度柯爾雷地區嘅一啲村莊講多.
- Lunguyê,係喺普林西比島講多,差唔多已經滅絕.
- Patuá或Macanese,澳門葡文,係喺中國嘅澳門地區講多.
- 帕皮阿門托文,係喺尼德蘭安德列斯群島同阿魯巴島講多,係葡文同西班牙文,荷蘭文混雜語言.
- 蘇里南文,係喺南美國家蘇里南講多,係英文同葡文嘅混雜語言.
- 斯里蘭卡-印度-葡文,係喺斯里蘭卡嘅一啲瀕海城市講多.
- 畿內亞葡文,係喺非洲國家畿內亞比紹同塞內加爾一啲地區嘅混雜語言.
西班牙文變體[編輯]
- 查瓦卡諾文
- 帕蘭切羅文
- 帕皮阿門托文(混雜咗西班牙文,葡文同荷蘭文)
- 雅尼托文
人造語言[編輯]
拉丁文同羅曼諸語言都促進咗人造語言嘅發展.例如,著名嘅世界語,拉丁國際語,新佛蘭卡文等人造語言就係大量羅曼語言嘅特徵嚟構成自己嘅文法同詞彙體系.
羅曼語族語言一覽[編輯]
由於羅曼語言係喺拉丁文衍生出嚟嘅,喺歷史發展嘅過程入面經歷咗非常複雜嘅變化,所以對於羅曼語族內部各種語言派別嘅劃分歷來存在爭議,到而家為止都冇確鑿嘅定論.下面係羅曼語族各種話及方言嘅詳盡一覽:
- 伊比利亞-羅曼語支
- 奧克文
- 加斯科涅文
- 阿拉涅文
- 利穆贊文
- 奧弗涅文
- 朗克多格文
- 普羅旺斯文
- 尼薩德文
- 奧本克文
- 加斯科涅文
- 高盧-雷蒂亞語支
- 法文
- 皮卡爾文
- 瓦龍文
- 諾曼第文
- 盎格魯-諾曼文(已滅絕)
- 尕羅文
- 弗朗什-孔泰文
- 香檳語文
- 洛林文
- 雷蒂亞各種語言
- 弗留利文
- 拉迪恩文
- 羅馬傳語
- 意大利各種語言
- 意大利文
- 高盧-意大利文
- 皮埃蒙特文
- 利古里亞文
- 摩納哥文
- 倫巴第文
- 威尼斯文
- 西西里文
- 科西嘉文(同意大利文嘅托斯卡納方言好近嗙)
- 薩丁尼亞文
- 達爾馬提亞文(已滅絕)
- 伊斯特羅文
- 東羅曼語支
- 羅馬尼亞文(喺摩爾多瓦叫做摩爾多瓦文)
- 阿羅馬尼亞文
- 梅格蘭尼文
- 伊斯特羅-羅馬尼亞文


text:
20 十二月 [箱根] 第九日Part III – 箱根吟遊 – 房間篇
之前咪講過話《箱根吟遊》係好難訂房既,我早左九個月訂其實都係訂唔到我原本想訂既房.事源係甘既:《箱根吟遊》有四種唔同類型既房,分別在於房間同房內露天風呂既大細.我覺得間房細D都唔緊要,最重要係個風呂夠大,唔可以同屋企個浴缸差唔多.而係二樓最平個間房就有呢個問題,所以我稔住訂中價位係三樓或者四樓既房就OK架啦,但係我訂既時侯,凈係得返係一樓既豪華房,稔黎稔去,都係訂啦,橫掂都係一晚,就"豪"左佢啦.
而家稔返都係覺得個決定係好既,因為呢類型既房會有兩個風呂係房到;一個係好大,用石頭整成既露天風呂,而另外一個就係室內既銅風呂,有唔同既體驗既.
就等我同麥包介紹下間房啦~!
房間係分成六個部份既,分別係玄關,大廳,飯廳,洗手間,浴室,露天風呂;成間房大約1000尺到啦.
玄關部份唔記得左影相,甘就講大廳先啦.廳中間有張好矮既日式檯加坐氈,旁邊有電視機,DVD機等等.呢度亦係夜晚舖日式"ふとん"(futon)係"たたみ"(tatami)上面訓覺既寢室,佢地會係你食晚飯甜品既時侯入黎為你舖好架啦.
由大廳既左手面行過去就係飯廳,我地既早,晚餐都係係呢到食既.係飯廳既一邊放左部LCD電機同DVD機,但我稔緊坐係背住電視個個人(亦即係我)點睇電視呢(下右圖)?所以我地食飯既時侯都係聽佢地獨家既純音樂CD,都唔錯架,好soothing.仲有,好彩佢張餐檯既設計係可以放對腳落去中間個凹位到,唔係我地食個餐三個鐘頭既晚餐就慘喔~!哈哈哈~
飯廳開門出去就係露天風呂,唔知個dimension,但我覺得都真係唔細囉.睇下面兩張圖就會見到朝早係露天風呂望出去既景色,而左圖就係夜晚打燈時見到既竹林.因為對面都係山,所以唔驚人地會見到你.但係,麥包試過行到最近竹林既地方望上面,係可以見都二,三,四樓既露台架(佢地既露天風呂就放係露台);雖然係唔見到佢地浸溫泉既(你就想啦),但係難保佢地伸個頭出黎既時侯唔會見到我地間房近竹林既地方囉,所以我地浸溫泉既時侯都係會留返係有棚架遮頭既露天風呂同沙發既地方.
係露天風呂隔離就係用玻璃整成既浴室,有日式沖涼既細木桶同木凳,如果用唔慣日式,都仲有西式花洒可以用.而係埋入面既仲有室內既銅風呂(左圖),都唔細架,起碼坐得落兩個人.係銅風呂對外既就係套沙發,浸露天風呂覺得太熱時可以上黎坐下.
由玻璃浴室行入房內個邊就係洗手間.個面盆係銅色既(唔知係咪真既銅黎呢?),而佢地提供既護膚品都有分男,女;女仔個邊既係Kanebo同Shiseido既產品,都唔錯架.
睇完房之後,我地既server就囉左綠茶,芝士蛋糕,同埋一粒好似係好出名既梅黎俾我地食.綠茶好好飲,芝士蛋糕都好好食,但麥包話粒梅就好酸喔~呵呵~好彩我冇食到.緊住個server就同我地約好食晚餐同聽日早餐既時間(因為係係房食,佢想搵個你覺得最方便既時間先囉野入黎俾你食),就走左啦.嘻嘻,等我地黎浸下溫泉先~
《待續~》
§箱根§ – 第九日Part IV – 箱根吟遊 – 溫泉篇


text:
從來都冇試過可以拎埋架單去第二度踩(因為我冇乍車)
今日二舅父一家帶我哋一齊去科學園踩單車High Tea...
起初諗住實好多人可能會有D危險! (因為未買頭盔護膝俾佢哋)
點知原來係自己太擔心
我哋朝早飲完茶就一齊上車向大埔科學院出發
大概20分鐘嘅路程我哋到咗科學院裡面
喺接近碼頭嘅地方落車
小朋友們梗係拎番佢哋各自嘅交通工具就去玩啦
今日真係好曬,都已經就踏入十月份,但係天氣仲係咁熱
不過都冇六七月份咁濕,所以雖然曬但係都還可以
再行前一點就係公廁
呢個公廁都幾綠化!
再向前行就係碼頭喇
我哋就停留喺呢度等小朋友踩番夠本
跟住行到海邊見到有人喺度釣魚
所以小朋友又好奇咁行埋去睇
Hysan一路嘈住話希望有得試吓釣魚
當然都係抱住新屎坑的心態
睇佢到時真係有得釣魚嗰陣可以等魚上釣等幾耐
今日天氣好好,影住個海唔駛ps都已經好藍
兩個都喺度鬥快真係睇到都覺得好危險
Hysan一踩就成個人去到盡
真係驚佢遲早有一次就跌得好勁
芊芊都唔弱用盡腳力踩個scooter!
踩到咁上下就要番啖水
芊芊踩踩吓就企喺度望住人哋餵小朋友食嘢
好攪笑!一路望住都唔走,正一八卦妹
兩個追追下終於肯停落嚟喇!
一齊望住大海真係好寫意好舒服....如果冇咁曬嘅話
跟住大家一齊分享吓水果
坐低休息吓!
芊芊餵完哥哥食跟住再餵表哥食!
跟住要做嘅梗係同陽光玩遊戲同大海影靚相啦
二舅父好勁,識得叫小朋友咁樣排
呢個影相陣勢好正影出嚟真係好齊整
跟住我哋就離碼頭打算去食個下午茶囉
其實頭先飲完茶冇耐真係未食得落
只係想飲啖汽水就真
起初以為呢度會好危險
因為有好多大人都喺度踩
但係原來大人的單車徑在海旁的側邊
小朋友就可以喺海旁邊踩(係護衛員準許的)
所以可以好放心咁俾小朋友喺呢度踩單車
仲有呢度有個急救站,如果踩單車整傷大家可以嚟呢度歇一歇
踩踩吓去到海旁大家又想喺度停一停坐低吹吹海風
呢種唔駛睇時間鍾意幾時踩幾時停低嘅感覺真係好
四個小朋友又一齊嚟影番張相!
跟住入咗嚟大家樂食番個高質素下午茶
其實都係一樣炸雞肶豬扒包
但係喺呢個環境底下同埋一家人喺度食真係一種高級享受(我覺得)
之後我哋去咗出面的露天弧形廣場度繼續玩
舅父帶咗個足球仔嚟踢
佢真係犀利可以同d小朋友玩得咁開心
個個都追住佢嚟踢個波!
女仔真係女仔,踢波好似唔係好啱芊芊
佢都係自己行埋一邊玩膠青蜓
但係點知....
因為芊芊玩隻膠青蜓太近自己塊面
所以𠝹到面豬燈!
傻妹喊都冇喊仲繼續玩...真係冇佢乎
d小朋友仲出動埋scooter去追舅父
真係誇張!
最後玩到日落我哋就行番去頭先碼頭嗰度
上車番屋企食晚飯lu....
Photo by CANON 5D Mark III, Len | EF 24-70mm f/2.8L IS II USM
呀劍評語: 科學園夠哂大,可以沿住海旁踩單車真係好舒服,不過如果唔係有舅父車我哋去,我諗我都未必去!


text:
全知言
韓劇男神揀邊個?
睇咗男神金秀賢新劇《製作人》未呀?未知今次能否延續《星星》熱潮,不過韓劇男神點只得一個金秀賢呢?全知言今期就問咗一班藝人朋友,究竟大家嘅韓劇男神係邊個?答案各有不同,港產男神王宗堯就話會以鄭雨盛為目標,希望可以做到佢咁有男人味喎!
趙頌茹 愛妻車勝元
我都係一個煲劇嘅大媽,自己會鐘意比較成熟穩重,所以會揀《最佳愛情》嘅男主角車勝元.佢最大魅力就係對老婆好好, 18歲同老婆結婚,細個到𠵱家都仲係咁恩愛,生咗個小朋友,對個女又好好,好欣賞呢啲愛家又愛老婆嘅男人!
利嘉兒 成熟蘇志燮
我會鐘意成熟型,好似《主君的太陽》嘅蘇志燮,劇入面佢好 cool之外,有時候會好 cool叫你「躝開」,嘩,有型到呢!跟住就好低能咁上網 search佢啲資料,發覺佢原來對朋友都好好.佢以前有一個韓星朋友,後來過咗身,雖然當時好傷心,不過都有幫手處理身後事,我覺得除咗做戲好,有型,把聲磁性外,原來蘇志燮都係鐵漢柔情嘅男人.
連詩雅 得意都敏俊
我最鐘意係《來自星星的你》嘅都敏俊,因為覺得佢性格好 cool,但笑嘅時候就會好得意, cool cool哋嘅男仔會比較容易 draw到我 attention!至於自己揀男朋友就一半一半,太 cool會冇話題,如果真係要揀伴侶, cool啲外型嘅人可能會令我有興趣多啲!
王馨平 好戲金秀賢
我心目中嘅韓劇男神都係金秀賢.因為除咗有睇《星星》,之前喺《 3個特攻美少年》已經注意到佢,覺得佢做得好好,好老實,好天真嘅樣,但又做到間諜陰暗嘅一面,覺得可愛外表都有演技.佢嘅外形佔咗好大嘅優勢,笑起來會令到人嘅心溶化!
王宗堯 最 Man鄭雨盛
韓劇盛產男神,我最鐘意鄭雨盛.由佢同孫藝珍做嘅《我腦海中的橡皮擦》同《武士》已經好鐘意佢,記得有一年喺上海參加頒獎典禮,當時同佢一班機,我仲好似 fans咁埋去影相添!喺我心目中佢有小小類似韓國版嘅劉青雲,無論佢造型有幾咁「躝癱」,變番靚仔就會變得好 charm!好多韓國男星都係比較精緻,不過佢就相對有男人味,自己都希望可以做到咁!
街坊:趙寅成眼神好吸引
人人對男神嘅標準都唔同,一班街坊亦唔例外,有人就揀咗《沒關係,是愛情啊!》嘅趙寅成,原來男人嘅眼神,真係好重要㗎!
知無不言 言無不盡 我係全知言


text:
16/12/14 晴
講起元朗大棠,通常會諗起紅葉,但今年大棠多左個節目,就係香港哈爾濱冬日嘉年華,即係多數人所講既冰雪節!
今年係第一次搞,冰雪館位處大棠鄉村裡頭的空地,平日要前往,要響元朗市坐西鐵巴士K66,於大棠山道落車,再沿鄉村小路步行十五分鐘前往.
其實都唔係咁方便,趁平日少人去,條小路就無乜人,附近亦有狗,對於城市人黎講都有啲緊張.
換完手帶入到場,其實個場幾空曠,夜晚會開晒燈飾,都幾靚既,中間有個大圓頂的冰屋,都幾得意,如果裡頭有野睇就好好多,就咁展示就有啲頹.
果度仲有小型賽車俾小朋友玩呀,幾有趣.另外有攤位賣小食,仲有粒粒雪糕.至於賣紀念品毛公仔既攤位就好似無人,laugh out loud.
重點當然係個冰雪館啦,進入前要先著大會提供既大大件暖暖羽絨,先入到去呢個大雪房.
其實職員一拉開門,未行入去,就feel到裡頭既寒氣湧出黎,好凍呀!!!
入到去自然唔駛講,但興奮居多,所以見到咩冰雕展品就去影相,好開心.
不過零下十度既冰冷感覺好快就埋身,身體好暖唔覺凍,但外露部分就好凍,有啲痛.
最嚴重係隻手,開始凍到彊,無晒觸覺咁,摸咩都感覺唔到,所以想拎部相機出黎禁制影相都難,哈哈.
更搞笑係,第一次feel到自己既鼻水響鼻裡面凝固左,好得意.
至於冰雕方面,都係快快趣影晒相就想走,都無乜點欣賞過.
不過有唔少位值得坐低影相既,例如咖啡杯冰雕,雪橇冰雕等等,幾有紀念性.
另外場內有冰雕滑梯俾大人同小朋友玩,但啲人都無乜意欲去玩,因為實在太凍.
大會話預計參觀三十分鐘,其實人少的話,十分鐘就行完要走,實在頂唔順呢種低溫,而且個展館其實好細,兜個圈就行晒.
總括黎講,呢個館唔係咁方便去,夜晚行返出去大棠馬路都好靜,有啲路段仲係無街燈要開手機電筒.
不過買到一份零下十度既體驗係有趣既,係罕有既.如果六十蚊入場都算OK,但入冬加價至九十蚊就唔值了.
夜晚去食田中壽司,平價港式日本料理店,賣點係野食大件,有圖有真相,最抵食係啲大碗飯,四十零蚊可以分到三四個人食.
其實啲魚生真係大件得誇張,好正,如果叫刺身就好似成塊三文魚扒咁上,件件都咁厚,見到隔離檯叫都心心眼,哈哈.


text:
黎到呢個旅程既第四日啦….今朝要比較早起, 因為要準備離開別府, 前往日本OL最嚮往泡湯既地方-由布院又叫湯布院. 係酒店食完早餐後, 就要出發去別府站. 係呢度仲想讚下呢間酒店別府亀の井ホテル既早餐, 同晚餐一樣, 好好味呀!! 真系好抵, 一泊兩食又有溫泉浸, 間房都唔細ga, 只係11,800yen一晚, 真超值呀!
我地今日係坐9:51am既JR去由布院, 本身想儘量安排搭由布院之森既列車去由布院, 但由於時間上遷就唔到, 唯有放棄. 所以我地今次要係大分站轉車, 大約11點幾左右到達由布院. 好開心呀, 居然有一個免費既足湯係由布院車站裡面, 都幾好呀. 一路享受足湯, 一路等車. 咁我地當然唔會放過呢個享受免費足湯既機會啦, 原來只要俾160yen, 就算你唔系搭火車, 都可以入去站裡面泡足湯. 當我地浸浸下腳期間, 突然俾我地見到架由布院之森埋站, O...居然俾我地見到傳聞中既由布院之森呀!! 我諗呢架列車應該好出名, 我見到連日本人都系度同由布院之森影相, 當然我地都影埋一份啦.
泡完足湯, 影完相之後, 就要開始搵今晚住既酒店お宿 五輪花, 之前系網上查過資料, 由JR站行去酒店要30分鐘, 我地拎住張地圖, 係度左睇右睇, 終於係我地行左大約15分鐘左右, 見到我地間酒店個牌la, 雖然應該仲有一段路, 但總算我地無行錯路, 終於行到酒店門口, 真系好似田園中既一間屋咁... 好特別. 其實間酒店check-in時間係下午3點, 但係我地諗住放低行李先, 再出去四周行下, 但係由於酒店只係得返一位伯伯係度, 我地又雞同鴨講咁希望佢俾我地放低行李係度, 最後佢終於明白我地想做咩, 幫我地安頓左d行李, 仲借埋單車俾我地出去tim.
頭先由JR站行黎酒店要用大約半個鐘, 而家踩單車出去只需10分鐘左右, 快好多呀!! 返到JR站, 首先搵野食先, 想搵本旅遊書介紹既餐廳, 但係搵左好耐都搵唔到, 唉..算la, 最後放棄轉食第二間, 求其入左一間餐廳, 呢間餐廳好奇怪, 佢有d似食堂, 其中有部份位置劃為賣蔬菜同盆栽. 不過d野食都幾好味. 食飽之後, 就諗下今日既行程點行la.
首先沿湯之坪街道, 行去金鱗湖, 湯之坪街道係好多遊客前往金鱗湖必經的街道, 今日係星期一, 但係成條街都好多人, 差唔多每間商鋪都擠滿遊客. 因為我地係踩住單車, 所以有時都要左閃右避其他人, 都有d危險呀....終於去到金鱗湖, 金鱗湖係一個小湖泊, 湖景優美, 係湖邊發現有幾隻鴨, 好大隻呀! 同埋佢地好百厭, 我走埋去同佢地影相時, 佢居然啄左我隻腳一下, 咁又唔痛, 但真係俾佢嚇親, 莫非佢覺得我隻腳好好味? 當影影下相發現部相機無電tim...見時間倘早, 就踩單車返酒店叉一叉電先, 順便抖一抖. 係酒店出返黎, 再去返金鱗湖, 今次無咁多人la, 可能都接近黃昏, 所以今次好快就到達, 影埋之前未影完既相之後, 就諗下今晚要食咩la. 初時諗住係附近搵間餐廳食飯, 但係又唔想咁夜先返酒店, 因為附近無咩街燈, 黑麻麻咁踩單車好危險, 所以決定去Supermarket買便當返酒店食, 當然買埋我最鍾意食既士多啤梨. 係Supermarket買完野之後, 天都黑晒, 由布院呢度一到夜晚, 真係連街燈都無咩, 四周漆黑一片, 我地踩單車返酒店都唔敢踩得太快, 終於平安返到酒店la.
當食完我地既晚餐之後, 當然就要享受一下呢個私人既露天風呂, 當初點解選呢間酒店, 就係因為呢個私人風呂, 佢有兩個池, 一個大池用作浸身, 另一個細池係用作浸腳, 隔離就有洗澡既地方, 感覺寫意, 不過就好多蚊飛黎飛去. 屋主仲好細心, 係雪櫃裡放左一些清酒跟枝豆, 俾我地一邊浸溫泉, 一邊吃小食同飲酒....真係好渦心呀.....
第四日既行程完結了, 總結來說, 由布院給人感覺好舒服, 令到我好唔捨得離開. 如有機會, 真係好想再去多次....


text: 今晚中環Dior唇膏活動真係星光閃閃,星二代雲雲,包括應該係最索嘅關禮傑女兒關楓馨,仲有林俊賢女林鈺洧,鄭丹瑞女兒鄭瑤,湯鎮業女兒湯愛嘉,以及何超鳳女兒何鍶珩等等等等.五位美女跟番大會dresscode,以黑,紅或白色現身,一身成熟打扮,林鈺洧更加係高人一等,鄭瑤同關楓馨就嬌小可人,何鍶珩就高貴成熟,湯愛嘉輪廓似足英俊老竇,各有各靚.關楓馨啱啱喺英國大學畢業,之後計劃去澳洲working holiday一年,呢排都會出吓活動接job:「電視,電影同做模特兒都可以試下,不過唔會叫爹哋搭路,要靠自己,爹哋媽咪都好支持我.」至於會否接受拍親熱戲?關楓馨就話:「未諗到咁遠,如果有親熱錫嘴,都會問爹哋媽咪,始終係屋企人,男友都要問,佢都好支持我喺呢行發展,佢唔會呷醋,佢明白係工作.」林俊賢個女林鈺洧就透露會專注模特兒發展,都會考慮拍戲:「要學好做戲,不過未搵到老師,唔會搵爹哋,佢忙緊喺大陸做生意,亦都唔會特別搵佢介紹工作畀我.0依家工作量都OK,會想喺香港做模特兒工作,等香港成功先出去發展,自己最鍾意係Victoria's Secret天使模特兒Candice,自己就冇咁嘅身材做到,因為鍾意食嘢,惟有每個禮拜做多啲運動keep住身材.」


text: 男神黃子華嘅舞台劇將於7.1開騷,最近佢雖然忙於綵排,但前晚都抖吓氣,抽空出席友人嘅生日聚餐,晚上9點幾,《蘋果》記者喺中環歌賦街嘅意大利餐廳,發現男神嘅蹤影,同場仲有已故巨星張國榮嘅摯愛唐鶴德,張艾嘉等20多人,佢哋包場為友人慶生,又開咗多支酒慶祝,席間言談甚歡.食到七七八八時,子華,張艾嘉同友人到門外煲煙,子華發揮棟篤笑拿手好戲,傾到手舞足蹈,講嘢又中又英,好似開免費私人棟篤騷,身邊圍了多位友人洗耳恭聽.全晚講唔停口嘅子華,邊講邊飲邊扯煙,原來佢嘅煙癮都好大,短短一粒鐘之內,竟然扯足5支煙,可以講係幾乎煙不離手,酒不離口,直到晚上11點半,子華似乎有啲醉意,開始腳步浮浮企唔穩,要用手扶住張枱,最後更索性喺門口搵張櫈坐低,繼續吹水.至於張艾嘉嘅煙癮都唔弱,不但有幫子華點煙,仲幾乎全程都陪住子華煲煙,其間仲聽到張嘉艾問友人:「記唔記得呢度呀?我以前喺呢度拍過戲㗎.」之後就攞手機出嚟周圍影相,又叫全部朋友出門口影大合照留念.而冇見一排嘅唐唐,依然keep得又fit又有型,呢晚佢胃口都唔錯,坐喺子華隔籬不停食,但就冇去門口煲煙,直至凌晨12點幾,友人們陸續離開,有男友人同子華擁抱道別後,唐唐就同男友人貼面拜拜,完全符合佢鬼佬嘅作風,而子華就坐友人嘅七人車離去.


text:
邊個話去旅行就要花好多錢?住hostel,食下麵包,唔瘋狂購物,行多兩步...就住洗真係唔需要好多錢.話時話,我去左兩個幾月旅行,計埋機票,衣食住行加埋保險都只係用左兩萬蚊左右.仲有!唔係因為我有錢可以成日去玩,而我堅係有草錢,平時點慳無同你講啫!
有咩好驚?只要自己識得執生同保持冷靜,無問題係解決唔到.咁你仲驚咩?
你肯同人講野吹水,包你日日有新旅伴同你一齊玩,到時你反而想有多D私人時間.係呀係呀,仲唔會口臭.
呢個易啦,住hostel問下職員或者其他背包客,實答到你!佢地仲有可能係世界上最好既travel guide.哈哈哈!
唔識架,但你識問人架嘛!正所謂路在口邊,有地址,有地方名你驚你去唔到咩?如果你搵hostel既話,有D網仲會Send埋個direction俾你,照住行就得啦!再唔得,問人啦!
睇你識唔識保護自己架咋喎.貴重財物唔好露眼,著到一睇就知你仲窮過佢地,唔好夜晚晚自己行小路,其實好多野你都避到.
點解唔得?除非你唔敢開口同人say hi,又或者你自成一角.出黎行,最緊要靠朋友,分分鐘你今日識到佢,他日佢就幫到你!
擔心架,養兒一百歲,長憂九十九,即使你係香港佢地都會擔心你著唔暖食唔飽,何況你去左地球既另一邊.重要既係你每日同佢地報平安就得啦!(同埋唔好係旅程未完時同佢地講自己遇到咩問題!哈哈哈!)
繼續蘯到天昏地暗...其實有時都幾享受蘯失路,你會睇到更多完全無預計過會見到既景色.當然,點都要蘯返去既,呢個時候都係靠把口,問下路人,點都返到去既.
好.可.惜!無!
其實自己一個又有咩好怕喎!


text:
因為儲儲埋埋有一堆書,但成日hea住係𥦬台同梳化真係好唔自在,於是的起心肝去買左個書架.執好晒之後原來已經裝滿了!仲諗住係為黎緊呢一兩年可以買多D書比佢睇有位放架潻.都無數過有多小本書,初初用肉眼睇以為我地只有好小書,可能遲小小要再執下,睇下邊D要落架讓位至得了.以後買書都唔買硬皮版了,又厚又嘥位!
有左呢個圖書館後,妹妮更加鐘意睇書.以前佢都每日執起一兩本睇下.
而家佢當自己去左圖書館咁,自己摷完一本又一本.雖然全部都係舊書已經睇過晒,好彩佢又唔厭,睇完再睇都仲話好睇,有時自己睇完又要我再講多一次佢聽.
都好彩佢好肯睇書,平時去書局佢多數揭下睇下圖畫就算,係屋企坐定定反而佢會lun埋d字,細細聲口噏噏咁讀書.希望妹妮對閱讀既興趣有增無減,繼續睇多D書啦!
暑假時問佢想要咩書包,妹妮話要jewel pet,其實之前都唔知咩叫jewel pet架,妹妮話係隻貓有jewelery eyes喎.因為驚佢未揸定主意,所以叫佢睇定D先,唔好買住,等我集合晒所有款再揀.居然淨係一個jewel pet都有成8款你揀!!!未計hello kitty, melody, twin stars!!
我問妹妮真係要jewel pet? hello kitty, melody唔靚咩?佢話都靚,但係未買過jewel pet既野吖嘛,想要一個jewel pet呀...又有道理噃
最後揀左呢個漸變色既,因為佢好鐘意rainbow color喎!!試下揹上身睇下,又幾啱身吖,於是就帶左佢返屋企.其怪係原來jewel pet係細路界好hit呀!見其他同學仔都有好多人買左jewel pet書包,但又一個都無相同噃!
嘩,新書包大過舊書包好多呀!為免開學同同學仔撞包,我地扣左個hello kitty 名牌,咁一睇就認得出自己個書包啦!


text:
昨朝早老公特然話去 Plantasia 帶D仔仔囡囡去玩, 這裡有好大的迷宮和郊野徑, 晨早就預備好野餐, 睇咗鄰居朋友食藥, 又去玩囉!
Plantasia 位於英國的 Warwickshire, Plantasia的迷宮都幾大, 個迷宮分咗六區, 用唔同的國家做主題. 而小朋友就有張咭可以去每區找尋印章. 今次遊迷宮, 囡囡全程留係我身邊, 因為有次同囡囡去迷宮, 佢自己帶頭跑咗去先, 點知另轉頭就搵唔到我哋, 佢大喊又跑來跑去, 到見到我哋又間住咗, 嚇到佢好驚. 而我和老公就唔驚, 因為我哋睇到和聽到囡囡. 上次比咗個教訓佢, 今次囡囡非常之乖, 一家人一齊行,一齊玩,一齊搵印章機, 一齊搵終點和出路, 這樣才有意議啊!
這是迷宮的一部份!
玩完迷宮, 食完野餐, 又起程行郊野徑
途中有果園, 也有不同的農場動物玩吓!
玩完一日, 當然要坐吓, 放鬆吓對腳仔啦! 自已選擇小食或飲品, 點知囡囡要波波糖味(bubble gum) 的雪糕, 超鮮藍色, 食完之後好似外星人, 藍晒! 點帶佢出街呀!
我和仔仔都好正常飲新鮮果汁, 老公就食咗個好鮮味的士多啤利雪糕!
輕輕鬆鬆又玩咗一日, 就要回家啦!


text:
簡介
台北市 信義區 大安區 松山區 中山區 中正區 一般公寓申裝找我優惠價申
裝 專員吳先生 洽詢0966-008-837
第一種方案 單裝第四台 第四台 年繳3500再送你3個月
平均每月只要233元
第二種方案 光纖上網+第四台 前半年1-6個月最優惠30M每月只要
399元
7-24個月 每月690元 第四台加光纖上網最優惠價格
新舊大樓進有線電視 辦說明會 套房申裝 公寓申裝 大樓申裝 真的不要再讓費錢
收視訊號真的很棒 用過多說讚 還有優惠價給你 來電問0974-066-716
大台新北市有線電視/台北市有線電視/台北有線電視/台北網路寬頻/台北第四台/中山有線電視/大安有線電視/信義有線電視/內湖有線電視/松山有線電視/士林有線電視/文山有線電視/北投有線電視/大同有線電視/南北地區有線電視/台北數位有線電視/申裝電話數位第四台/士林第四台/北投第四台/大安第四台/文山第四台/內湖第四台/信義第四台/南港第四台/中山第四台/松山第四台/大同第四台/大安第四台北都數位有線電視TaipeiNet-台北市有線電視/北都有線電視/北都客服電話/北都數位有線電視/北都申裝電話/北都寬頻/北都數位第四台/士林區/北投北都有線電視/北都數位有線電視/北都第四台/士林區/北投區/大安區/文山區/內湖區/信義區/南港區/中山區/松山區/大同區/大安區有線電有線電視第四台
大台北地區有線電視/台北數位有線電視/申裝電話數位第四台/士林第四台/北投第四台/大安第四台/文山第四台/內湖第四台/信義第四台/南港第四台/中山第四台/松山第四台/大同第四台/大安第四台南港有線電視/內湖有線電視/台北數位有線電視/申裝電話數位第四台/士林第四台/北投第四台/大安第四台/文山第四台/內湖第四台/信義第四台/南港第四台/中山第四台/松山第四台/大同第四台/大安第四台新北市有線電視/台北市有線電視/台北有線電視/台北網路寬頻/台北第四台/中山有線電視/大安有線電視/信義有線電視/內湖有線電視/松山有線電視/士林有線電視/文山有線電視/北投有線電視/大同有線電視/
台北都數位有線電視/北都數位有線電視TaipeiNet-台北市有線電視/北都有線電視/北都網路寬頻/北都第四台/中山有線電視/大安有線電視/信義有線電視/內湖有線電視/松山有線電視/士林有線電視/中正有線電視/北投有線電視/大同有線電視/文山有線電視/南港有線電視/萬華有線電視/中山第四台/大安第四台/信義第四台/內湖第四台/松山第四台/士林第四台/中正第四台/北投第四台/大同第四台/文山第四台/南港第四台/萬華第四台/寬頻上網 有線電視 台北市第四台 台北市有線電視 光纖上網 凱擘大寬頻 陽明山有線電視 新台北有線電視 大安文山有線電視 金頻道有線電視 全聯有線電視 新唐城有線電視 士林有線電視 北投有線電視 大安有線電視 文山有線電視 中山有線電視 松山有線電視 大同有線電視 南港有線電視 信義有線電視 內湖有線電視 三重有線電視 蘆洲有線電視 淡水有線電視 新莊有線電視 新店有線電視 深坑有線電視 士林區有線電視 北投區有線電視 大安區有線電視 文山區有線電視 中山區有線電視 松山區有線電視 大同區有線電視 南港區有線電視 信義區有線電視 內湖區有線電視 三重區有線電視 蘆洲區有線電視 淡水區有線電視 新莊區有線電視 新店區有線電視 深坑區有線電視 士林區第四台 北投區第四台 大安區第四台 文山區第四台 中山區第四台 松山區第四台 大同區第四台 南港區第四台 信義區第四台 內湖區第四台 三重區第四台 蘆洲區第四台 淡水區第四台 新莊區第四台 新店區第四台 紅樹林有線電視 深坑區第四台 士林第四台 北投第四台 大安第四台 文山第四台 中山第四台 松山第四台 大同第四台 南港第四台 信義第四台 內湖第四台 三重第四台 蘆洲第四台 淡水第四台 新莊第四台 新店第四台 深坑第四台 第四台 台北市大安區第四台 台北市北投區第四台 台北市文山區第四台 台北市士林區第四台 台北市內湖區第四台 新唐城有線電視 台北市南港區第四台 大新店有線電視 台北市信義區第四台 台北市中山區第四台 台北市大同區第四台 台北市松山區第四台 全聯有線電視 天外天外有線電視 大豐有線電視 全國有線電視 數位天空有線電視 全國數位有線電視 凱擘有線電視 凱擘第四台寬頻上網 有線電視 台北市第四台 台北市有線電視 光纖上網 凱擘大寬頻 陽明山有線電視 新台北有線電視 大安文山有線電視 金頻道有線電視 全聯有線電視 新唐城有線電視 士林有線電視 北投有線電視 大安有線電視 文山有線電視 中山有線電視 松山有線電視 大同有線電視 南港有線電視 信義有線電視 內湖有線電視 三重有線電視 蘆洲有線電視 淡水有線電視 新莊有線電視 新店有線電視 深坑有線電視 士林區有線電視 北投區有線電視 大安區有線電視 文山區有線電視 中山區有線電視 松山區有線電視 大同區有線電視 南港區有線電視 信義區有線電視 內湖區有線電視 三重區有線電視 蘆洲區有線電視 淡水區有線電視 新莊區有線電視 新店區有線電視 深坑區有線電視 士林區第四台 北投區第四台 大安區第四台 文山區第四台 中山區第四台 松山區第四台 大同區第四台 南港區第四台 信義區第四台 內湖區第四台 三重區第四台 蘆洲區第四台 淡水區第四台 新莊區第四台 新店區第四台 紅樹林有線電視 深坑區第四台 士林第四台 北投第四台 大安第四台 文山第四台 中山第四台 松山第四台 大同第四台 南港第四台 信義第四台 內湖第四台 三重第四台 蘆洲第四台 淡水第四台 新莊第四台內湖有線電視 三重有線電視 蘆洲有線電視 淡水有線電視 新莊有線電視 新店有線電視 深坑有線電視 士林區有線電視 北投區有線電視 大安區有線電視 文山區有線電視 中山區有線電視 松山區有線電視 大同區有線電視 南港區有線電視 信義區有線電視 內湖區有線電視 三重區有線電視 蘆洲區有線電視 淡水區有線電視 新莊區有線電視 新店區有線電視 深坑區有線電視 士林區第四台 北投區第四台 大安區第四台 文山區第四台 中山區第四台 松山區第四台 大同區第四台 南港區第四台 信義區第四台 內湖區第四台 三重區第四台 蘆洲區第四台 淡水區第四台 新莊區第四台 新店區第四台 紅樹林有線電視 深坑區第四台 士林第四台 北投第四台 大安第四台 文山第四台 中山第四台 松山第四台 大同第四台 南港第四台 信義第四台 內湖第四台 三重第四台 蘆洲第四台 淡水第四台 新莊第四台 新店第四台 深坑第四台 第四台 台北市大安區第四台 台北市北投區第四台 台北市文山區第四台 台北市士林區第四台 台北市內湖區第四台 新唐城有線電視 台北市南港區第四台 大新店有線電視 台北市信義區第四台 台北市中山區第四台 台北市大同區第四台 台北市松山區第四台 全聯有線電視 天外天外有線電視 大豐有線電視 全國有線電視 數位天空有線電視 全國數位有線電視 凱擘有線電視 凱擘第四台長德有線電視第四台全國數位有線電視新店第四台 深坑第四台 第四台 台北市大安區第四台 台北市北投區第四台 台北市文山區第四台 台北市士林區第四台 台北市內湖區第四台 新唐城有線電視 台北市南港區第四台 大新店有線電視 台北市信義區第四台 台北市中山區第四台 台北市大同區第四台 台北市松山區第四台 全聯有線電視 天外天外有線電視 大豐有線電視 全國有線電視 數位天空有線電視 全國數位有線電視 凱擘有線電視 凱擘第四台長德有線電視第四台全國數位有線電視 台北市有線電視 新北市有線電視 台北市第四台 新北市第四台北都申裝優惠 北都網路 北都數位 北都大飯店 北都數位有線電視 北都有線電視公司北都數位有線電視TaipeiNet-台北市有線電視/北都有線電視/北都客服電話/北都數位有線電視/北都申裝電話/北都寬頻/北都數位第四台/士林區/北投北都有線電視/北都數位有線電視/北都第四台/士林區/北投區/大安區/文山區/內湖區/信義區/南港區/中山區/松山區/大同區/大安區有線電有線電視第四台北都數位有線電視/北都數位有線電視TaipeiNet-台北市有線電視/北都有線電視/北都網路寬頻/北都第四台/中山有線電視/大安有線電視/信義有線電視/內湖有線電視/松山有線電視/士林有線電視/中正有線電視/北投有線電視/大同有線電視/文山有線電視/南港有線電視/萬華有線電視/中山第四台/大安第四台/信義第四台/內湖第四台/松山第四台/士林第四台/中正第四台/北投第四台/大同第四台/文山第四台/南港第四台/萬華第四台/寬頻上網 有線電視 台北市第四台 台北市有線電視 光纖上網 凱擘大寬頻 陽明山有線電視 新台北有線電視 大安文山有線電視 金頻道有線電視 全聯有線電視 新唐城有線電視 士林有線電視 北投有線電視 大安有線電視 文山有線電視 中山有線電視 松山有線電視 大同有線電視 南港有線電視 信義有線電視 內湖有線電視 三重有線電視 蘆洲有線電視 淡水有線電視 新莊有線電視 新店有線電視 深坑有線電視 士林區有線電視 北投區有線電視 大安區有線電視 文山區有線電視 中山區有線電視 松山區有線電視 大同區有線電視 南港區有線電視 信義區有線電視 內湖區有線電視 三重區有線電視 蘆洲區有線電視 淡水區有線電視 新莊區有線電視 新店區有線電視 深坑區有線電視 士林區第四台 北投區第四台 大安區第四台 文山區第四台 中山區第四台 松山區第四台 大同區第四台 南港區第四台 信義區第四台 內湖區第四台 三重區第四台 蘆洲區第四台 淡水區第四台 新莊區第四台 新店區第四台 紅樹林有線電視 深坑區第四台 士林第四台 北投第四台 大安第四台 文山第四台 中山第四台 松山第四台 大同第四台 南港第四台 信義第四台 內湖第四台 三重第四台 蘆洲第四台 淡水第四台 新莊第四台 新店第四台 深坑第四台 第四台 台北市大安區第四台 台北市北投區第四台 台北市文山區第四台 台北市士林區第四台 台北市內湖區第四台 新唐城有線電視 台北市南港區第四台 大新店有線電視 台北市信義區第四台 台北市中山區第四台 台北市大同區第四台 台北市松山區第四台 全聯有線電視 天外天外有線電視 大豐有線電視 全國有線電視 數位天空有線電視 全國數位有線電視 凱擘有線電視 凱擘第四台寬頻上網 有線電視 台北市第四台 台北市有線電視 光纖上網 凱擘大寬頻 陽明山有線電視 新台北有線電視 大安文山有線電視 金頻道有線電視 全聯有線電視 新唐城有線電視 士林有線電視 北投有線電視 大安有線電視 文山有線電視 中山有線電視 松山有線電視 大同有線電視 南港有線電視 信義有線電視 內湖有線電視 三重有線電視 蘆洲有線電視 淡水有線電視 新莊有線電視 新店有線電視 深坑有線電視 士林區有線電視 北投區有線電視 大安區有線電視 文山區有線電視 中山區有線電視 松山區有線電視 大同區有線電視 南港區有線電視 信義區有線電視 內湖區有線電視 三重區有線電視 蘆洲區有線電視 淡水區有線電視 新莊區有線電視 新店區有線電視 深坑區有線電視 士林區第四台 北投區第四台 大安區第四台 文山區第四台 中山區第四台 松山區第四台 大同區第四台 南港區第四台 信義區第四台 內湖區第四台 三重區第四台 蘆洲區第四台 淡水區第四台 新莊區第四台 新店區第四台 紅樹林有線電視 深坑區第四台 士林第四台 北投第四台 大安第四台 文山第四台 中山第四台 松山第四台 大同第四台 南港第四台 信義第四台 內湖第四台 三重第四台 蘆洲第四台 淡水第四台 新莊第四台內湖有線電視 三重有線電視 蘆洲有線電視 淡水有線電視 新莊有線電視 新店有線電視 深坑有線電視 士林區有線電視 北投區有線電視 大安區有線電視 文山區有線電視 中山區有線電視 松山區有線電視 大同區有線電視 南港區有線電視 信義區有線電視 內湖區有線電視 三重區有線電視 蘆洲區有線電視 淡水區有線電視 新莊區有線電視 新店區有線電視 深坑區有線電視 士林區第四台 北投區第四台 大安區第四台 文山區第四台 中山區第四台 松山區第四台 大同區第四台 南港區第四台 信義區第四台 內湖區第四台 三重區第四台 蘆洲區第四台 淡水區第四台 新莊區第四台 新店區第四台 紅樹林有線電視 深坑區第四台 士林第四台 北投第四台 大安第四台 文山第四台 中山第四台 松山第四台 大同第四台 南港第四台 信義第四台 內湖第四台 三重第四台 蘆洲第四台 淡水第四台 新莊第四台 新店第四台 深坑第四台 第四台 台北市大安區第四台 台北市北投區第四台 台北市文山區第四台 台北市士林區第四台 台北市內湖區第四台 新唐城有線電視 台北市南港區第四台 大新店有線電視 台北市信義區第四台 台北市中山區第四台 台北市大同區第四台 台北市松山區第四台 全聯有線電視 天外天外有線電視 大豐有線電視 全國有線電視 數位天空有線電視 全國數位有線電視 凱擘有線電視 凱擘第四台長德有線電視第四台全國數位有線電視新店第四台 深坑第四台 第四台 台北市大安區第四台 台北市北投區第四台 台北市文山區第四台 台北市士林區第四台 台北市內湖區第四台 新唐城有線電視 台北市南港區第四台 大新店有線電視 台北市信義區第四台 台北市中山區第四台 台北市大同區第四台 台北市松山區第四台 全聯有線電視 天外天外有線電視 大豐有線電視 全國有線電視 數位天空有線電視 全國數位有線電視 凱擘有線電視 凱擘第四台長德有線電視第四台全國數位有線電視 台北市有線電視 新北市有線電視 台北市第四台 新北市第四台北都申裝優惠 北都網路 北都數位 北都大飯店 北都數位有線電視 北都有線電視公司板橋第四台數位機上盒. 板橋數位有線電視. 板橋類比有線電視. 板橋數位電視. 板橋數位頻道. 板橋數位影音. 板橋數位互動電視. 板橋第四台節目表.板橋高畫質頻道. 板橋DVD畫質. 板橋隨選影片. 板橋即時互動電視網路平台 土城有線電視, 土城第四台, 大大寬頻, 大豐有線電視, 大豐第四台, 板橋有線電視, 板橋第四台 天外外有線電視第四台三重有線電視第四台全聯有線電視第四台 永佳樂有線電視第四台 大豐有線電視第四台.全聯 板橋看電視. 板橋高畫質電視服務. 板橋電視下單. 板橋電視上網. 板HDTV.PPV. 板橋HDMI高畫質電視節目影音. 板橋互動TV. 板橋LIVE電視節目. 板橋計次付費節目. 板橋多媒體轉換. 板橋互動節目表. 板橋電子節目表. 板橋包月電影. 板橋好萊烏院線下檔. 板橋好萊塢院線下檔. 板橋節目預約錄影. 板橋預約提醒收視. 網路第四台.板橋隨時倒轉重播. 板橋超級錄影機. 板橋一邊收看電視一邊錄影. 板橋有空再收看. 板橋直播節目可暫停. 板橋直播節目可倒轉. 板橋自選電視頻道. 板橋包月影片. 板橋節目隨處看 板橋寬頻上網服務. 板橋寬頻上網. 板橋光纖網路:.橋DCTV全國數位有線電視 新莊三重區有線電DCTV全國數位有線電視 新莊三重區有線電視第四台服務:視第四台服務:光纖寬頻. 板橋寬頻光纖. 板橋有線電視寬頻上網. 板橋寬頻網路申裝. 板橋寬頻申裝. 板橋網路申裝. 板橋光纖申裝. 板橋數位寬頻光纖. 板橋數位寬頻生活. 板橋數位匯流. 板橋雙向光纖同軸網路. 板橋雙向光纖銅軸網路. 板橋光纖同軸纜線. 板橋光纖寬頻到府. 板橋視話網路服務. 板橋上網優惠. 板橋光纖網路錄影儲存. 板橋社區監控即時影像. 板橋互動監控系統. 板橋社區鄰里監控監控連接. 板橋社區鄰里監控監控系統. 板橋智慧型大樓. 板橋數位雙向互動. 板橋ADSL上網. 板橋寬頻網路電話. 板橋互動式數位服務. 板橋固網電話. 板橋寬頻網路電話. 板橋寬頻纜線電話. 板橋網路影音. 板橋高速上網. 板橋雙向寬頻網路. 板橋免費Wi-Fi.家中Wi-Fi. 板橋Cable Modem. 板橋Cable Phone. 板橋光世代. 板橋Wi-Fi無限通. 板橋光世代 新莊第四台.
服務內容: 申裝服務,費率介紹,網路費用,有線電視費用=,安裝問題,大樓進線洽談,套房申裝,優惠辦理服務配送方式:親取
付款交易方式:現金
主要服務地區:台灣北部


text:
2015年10月11日 星期日
香港遊2015 — 玩自拍
阿姐有個高中同學,同男友仔o黎咗香港玩,阿姐見佢同學仔係facebook度post玩自拍o既相,阿姐又話要玩,約咗旺角呢間自拍店
呢一間唔算多造型選擇,所以玩咗一個鐘,影咗好少相就走了
影完相原本等個朋友收工一齊去食Tea,但朋友媽媽入咗醫院,要趕去醫院睇睇,好彩伯友無咩大礙
先去太平道啲寵物用品店搵木天廖粒,但搵唔到,行入去新世紀廣塲,見到阿姐鍾意o既Minions
再經花墟行去太子
我帶阿姐去金鳯据扒
食飽阿姐話唔想再行,所以就搭港鐵先去荃灣,去爭鮮買定兩個三文魚生飯,表哥見佢阿娘去咗旅行,搵friend食埋飯至返o黎,呢晚同阿姐各自煲劇,hea住邊煲劇邊食魚生飯,直至瞓覺,阿門
12 則留言:
自拍係咪好玩過俾人拍? 我覺得自拍冇咁難為情 haha回覆刪除回覆
自拍o既好處係,做咩post都無人知,無人會笑,不過好似著婚紗咁,就下身靚靚,個頭就掃把囉,除非自己都可以搞得掂個頭同個粧囉刪除
玩自拍又真係好好玩 , 呀姐都好多造型 , 個個都好可愛呢~!!回覆刪除回覆
梗係啲年青人影得意啲啦,不過我呢個肥師奶都得意o既,哈哈刪除
哈哈,著公仔衫好搞笑,妳同阿姐好以大細路咁回覆刪除回覆
自拍嗎,唔怕俾人笑,我呢個肥師奶扮熊都得意o架,哈哈刪除
識食梗係去金鳳食啦回覆刪除回覆
我以前係去金鳯食,所以都係繼續去金鳯食,而且好抵食,平過波士頓,好食過莎樂美刪除
哈哈~百變女王!回覆刪除回覆
想再變多啲都仲得,刪除
夜晚休息下都幾好呀回覆刪除回覆
阿姐夜一夜至瞓o架刪除


text:
2016年1月6日
酒店既早餐雖然簡單, 但都OK, 一般既食物都有.
包包又係只飲橙汁, 我都由佢了
呢日為左包包安排左去海之中道公園, 駕車都要45 MINS
海之中道公園
去到泊好車,買飛入去
個公園真係好大
其實我plan左租單車,因為我知個公園好大
但老公話睇地圖行都ok, 天氣又好,結果無租單車,不過到走時好後悔呀
沿住呢條路行10分鐘左右
呢度如果開滿櫻花一定好靚呀~
就會見到好多野玩
包包一見到thomas就自己走上去
仲有呢啲車仔,100yen一次好扺玩
嗰度有啲舊式嘅機動遊戲
車迷包包話要玩車
爸爸同包包一架
媽媽我自己一架
有兩條路揀,平路or凹凸路
我地揀後者,諗住刺激啲,點知中伏,“鄧”到patpat痛,包豬玩完呆晒,哈哈
之後就到旁邊呢個玩
其實佢係彈床黎架,可以彈下彈下,但包包太細彈唔起,呢日又早無咩人玩.我睇人地啲相小朋友彈得好開心架
藍色位置就係頭先玩車嘅地方
過少少就係日本好常見嘅長滑梯.
但我地無買滑梯墊,唔敢畀包包玩
而其實包包都唔敢玩
見呢日著厚衫,叫老公去試玩條最短嘅
老公話無patpat痛,因為sir得好慢呀,可能太重 XD
仲有小嘅滑梯
同好大個沙池
但怕沙嘅包包無玩
再行過啲又有好大個playground
包包超鍾意呢個藍色大波波
碌來碌去玩到爸爸都無氣
呢個滑梯正常好多,包包玩到唔捨得走
仲有仲有好多木屋仔,小滑梯同火車
淨係個火車都玩好耐
呢度真係可以消磨好多時間!
可惜我地時間無多
仲要玩埋個小小動物園
路過個湖,其實已到午飯時間,怕包包餓,買左冬甩同果汁畀佢.
以為好細,點知又玩左一陣,失晒預算
淨係餵羊都玩左好耐
啲羊真係好得意呀
馬仔都可以餵架
但我地趕時間就無玩
行左咁多地方,回頭路好攞命呀,應該行左20分鐘! 都話應該租單車啦~
見啲日本人一家大細來公園玩,好羡慕呀~
下一站就係去outlet shopping la
MARINOA CITY OUTLET
已經2點幾,個個都好肚餓,拿拿聲醫肚
包包見到麵包超人highchair好開心
我同包包share鯖魚
老公個三文魚親子丼好正!
一如我所料,放晒電嘅包包食飽飽一上stroller就訓著,我地可以盡情shopping啦~
個outlet真係好大,但價錢唔算好平,因為冬天好多大褸呀,好多都靚但好貴呀~
所以結果老公收獲最多呢! 包包都買左對鞋仔好抵! 兩個姑媽當然收獲都唔少!
拎住一袋二袋返酒店休息下!
休息完就去晚餐,呢晚食蟹!
由酒店過去只係5分鐘車程,對面街有入錢carpark好方便.不得不讚google map!
かに通 博多店
日本〒810-0002 福岡県福岡市中央区西中洲1−2
我地揀左2個7800yen,2個 6800 yen
蟹刺身好正,熟蟹就一般
隻蟹真係好大隻架!
天婦羅好味,包包食唔少
之後就係火鍋,一定飽!
最後會倒啲飯落個湯底,吸晒啲精華,飽到上心口都食左一碗!
我覺得貴左少少,好食但又唔係好食到嘩嘩聲嗰隻啦~
食飽飽去行supermarket
買包包至愛 yogurt
大人買宵夜!!
***我都好鍾意九州呢個地方,一定會再去! 希望地震後居民快啲無事啦


text:
我哋7點幾起撈出發去迪士尼睇煙花.沿途滿天星斗,清風送爽,燈火通明,真係好舒服.到咗迪士尼,我哋一路食嘢,一路等.煙花一開始放,我哋成班就一齊衝晒上甲板.一路睇,一路吹水,個個超低能,講埋晒啲超爛gag,笑爆咀.
噚日在下受少奶邀請去咗遊船河.於是在下跟美人一齊食埋lunch至去買我哋負責買o既飲品.出發去食lunch途中,少爺受少奶之命要幫在下美人組,在下就叫埋少爺一齊食咗至做喇.我哋响IFC食咗好味道泰式單骨雞翼同軟殼蟹卷.
算完帳,我哋原本諗住近近哋响City Super買完就走人.點知少奶下令唔準買咁貴,叫我哋去返Exchange Square間惠康買.於是我哋3條友就碌過去買啲無謂嘢飲喇,但係跟手要將佢哋搬去9號碼頭.嘩... 呢段路就金囉!好彩少爺同美人夠堅強,連平時唔勞動o既少奶都出手,我哋至成功抵埗.呼... 真係辛苦晒.
15個到齊就上咗一條40人o既遊艇,多位到任hea任碌唔嬲,感覺超good!
我哋由中環出發去基地南灣,停低咗佢哋就開始釣魚.hohoho... 除咗船上o既工作人員之後,只得少奶同豬豬有魚上鈎,好叻!
上次同過在下一齊去潛水o既堂弟Francis,同佢女友,仲有表哥,就去咗玩撐艇仔.佢哋走完一轉,少爺同肥仔仲撐上岸買雪條o忝.因為肥仔超重,隻艇以龜速行進.當少爺接埋少奶再返岸接肥仔嗰時,速度超碼快1.5倍,哈哈哈... 笑死晒!
奧運雖然啱啱閉幕,但噚日繼續有女子韻律泳表演.佢哋5個有2個唔識游水o既响度玩擺pose,真係笑到癲咗!
睇完煙花,我哋全速駛回香港仔.上到岸,佢哋就話去食大楷B,但係在下同美人都食唔落,所以就先行離去喇.美人帶在下坐咗一部唔似van仔o既van仔好快咁就返到出去灣仔.勁呀!美人萬歲!


text:
呢d玫瑰花5係用糖皮做gar,亦都5係用而家新出o個d朱古力糖皮整嘅,呢d玫瑰花係用真正朱古力嚟整gar,雖然呢種做法我識左N年,之但係查實我都係第一次做,所以技術真係有待改進.
人人都有高潮,低潮,我諗我而家係低潮緊,所以連做"嘩!Box"嘅心情都無.無心情我鍾意做d 5洗用腦嘅o野,例如睇下電視,睇電視對我好重要gar,可能你地會覺得好奇怪,但係睇電視係一樣令自己咩都5諗嘅活動,咩o野都可以5諗住,淨係望住部電視就得o勒~所以對我嚟講睇電視係一個令自己減壓嘅方法.
為左可以令自己5諗o野,我5止係齋睇住部電視,追住字幕,我重要連對手都要o係度不停咁做緊一d重覆嘅動作﹣﹣> 例如做糖皮花同今日呢d朱古力花.
不過後果係......因為不停咁做,但係又無要用嘅地方,於是成屋一盒二盒花擺到周圍都係.
有時諗下覺得人生好無奈,以前o係Melb.讀書,拍拖,結婚同生BB,住左十幾年因為小王子爸爸工作嘅關係,我就抱埋小王子一齊同小王子爸爸搬左去Canberra.又o係 Canberra住左十年,因為小王子讀書嘅關係我同小王子爸爸一齊搬左嚟Sydney.
之但係......走嚟走去都好似無一件事係因為我自己而去做.每個人都有夢想,我由細到大嘅夢想係做一個老師,不過之後結婚,生BB,又因為小王子太叻,攪到我無一分鐘係得閒嘅.
原來~o係我未實現到自己嘅夢想嘅同時,就要為實現另一個人嘅夢想而努力.
如果而家你問我有咩夢想,我可以答你我無!連自己想咩都5知,呢個感覺好恐怖.
好似教會咁,又好似從來都5係我鍾5鍾意而決定留5留低,以前o係Canberra因為小王子要學聽道,我同小王子爸爸就轉左間英文教會,就算我幾5慣都要頂.
到而家o係Sydney,雖然我5慣,但係我見小王子爸爸好投入教會生活,又再一次我5知為乜但係都要留低.
所以雖然我有一個好幸褔嘅家庭,有好錫我嘅小王子爸爸,又有一個好聰明嘅小王子,但係幸褔係要付出嘅.而我就付出左自己嘅夢想同自我o勒~


text:
2010‧11‧06
SUNNY DAY
今日好開心呀 可以同tiba嘅同事去bbq
bbq大會四點幾先開始 我地同阿ti返完興趣班就去左荃灣
阿ti最愛嘅囝囝 一話同佢合照
即刻企定定任影 真係聽話架啫...
pizza hut依家有好抵食嘅lunch
一個lunch都係三十蚊咋 仲可以用pizza card呢
阿ti一見到碟就大叫 : 好靚呀! 我要影低佢呀!
:(
結果大小姐影左張有少少景深嘅相出嚟 ok喎...
飽飽就返婆婆屋企坐一陣
見阿ti自戀 即刻幫佢影下見先
奇怪 以前明明好唔鐘意qoo嘅阿ti
呢排狂飲qoo嘅提子汁
哈哈 連條管都唔放過 係咁咬....
好喇 我地byebye婆婆
向大埔出發喇!
yeah! 我地準時到達
仲有時間去餵下兔仔
兔仔咁得意
可惜有人話驚驚 唔敢自己餵
乜平時你唔係好大膽架咩?
餵完兔仔
我地返去開餐喇
阿ti食好多腸仔啦豬扒啦飽飽同棉花糖
我地叫左乳豬餐
所以有人幫我地燒豬仔
好好味架 d皮好脆 肉好嫰
食左一round 阿ti就同哥哥們去玩bubbles
愈玩愈癲 搞到大家對手都濕晒
大人們就食蠔啦 食花甲
好好味 同埋好新鮮 yummy!
wa 豬呀豬 你真係好好味呀
d皮脆到暈
tiba一早帶左枝Chivas嚟
大家可以盡興一下喇
wu who...
返到去見到大家玩緊花火
我地都唔輸蝕 比左支阿ti試
哈 初初估佢會驚 點知佢咁大膽
諗都唔諗就揸住嚟玩喇
呢種花火都唔係好危險
只要好好睇住就ok喇
阿ti初初都有d緊張
但好快就冇野 玩得好自在
阿ti今晚好開心呀
有得bbq 又有bubbles同花火玩
最緊要係有哥哥們陪佢玩呢
呢張相笑得同花火一樣燦爛
下次同你再玩過 promise!


text:
唔使成日嚟...因為無乜嘢睇~ 但係你地嘅回應就多多唔區(記得留低大名)... 歡迎歡迎... Welcome to my Blog, the contents are mostly in Chinese, more English will be coming or alternatively, learn Chinese~
2007年5月1日星期二
Treo 680 到手再到手
前晚食完晚飯咪又埋位將部機再 fine tune 吓同試下啲 hardware 呀咁,就比我禁中個 SplashPhoto 嚟試相,噢 my god!左上角出現咗我一直好擔心嘅嘢.○○◎ 光點
何解之前一直做緊 setting 嘅八小時完全察覺唔倒?皆因光點係在任何情況下都會亮著的 pixel,在看文字及 icon 的情況下係好難發現,除非特登用色版去測試又或者睇相!我就係未做呢吓動作~
都無辦法,唯有去換機,旺角再走一轉!不過換咗一部個盒無代理 label 嘅機,但都係中文 ROM 機,都算啦,都一樣係一年 Worldwide warranty!換咗機使唔使由頭 setup 過呢?唔使擔心,Palm 就有呢個好處,最基本可以做 Hotsync,還原倒九成資料,不過好彩我有用 BackupMan,回程途中已經百分百 restore 番曬部機,連個時間都 update 埋,無意中重發現 restore 中途都可以接電話,同埋可以出到 contact 裡面啲 caller data!Very Good ~ 值得我多年來不離不棄咁支持呢個 program! (我由第一部 Palm 機已經開始用啦)
多得 Tere 嘅幫忙,今日再 set 多咗幾個 program!部機用咗叫做兩日,比起部 Treo 650,有好有懷,過幾日再寫吓啲比較!


text:
「電視」
香港嘅電視業去到呢一刻真係越嚟越倒退,無競爭,無進步.成日話市場萎縮,咁點解會萎縮?其實原因唔係個個變成低頭族咁簡單.首先社會嘅娛樂多咗,返工無放工,科技日新月異,節目質素每況越下,新聞政治化,等等都係導致依家所謂嘅問題.當然每個行業都有自己嘅龍頭大佬,亦有興衰嘅時期,但係不進則退,慢慢就會俾人淘汰.
「亞視」
亞視係唔係永恆?一間營運咗半個世紀嘅公司其實唔容易,百年老店就更加難.雖然好多人都唔鍾意亞視,但係無可否認佢其實都有過輝煌嘅時期.當然去到今日咁嘅地步,最大原因應該係因為不斷更換管理層,無一個領導者,無一個目標,以致多年嘅基業今日嚟到盡頭.今晚亞視就會完成一項歷史任務,無論大家有幾鍾意同唔鍾意都好,始終亞視係香港免費電視歷史嘅一部份.
「重新」
撐咗咁耐最終都係去到最後一晚,雖然不斷掙扎求存不過始終都係要有完結嘅一日.好多香港人都希望有個新開始,唔想再係一台獨大.不過香港政府真係死都唔俾個電視牌照王維基,依家剩低一個免費電視台,而港台不嬲都係政府嘢,雖然下星期會有新免費電視台出爐,不過會唔會改變依家嘅電視業嘅情況都係要有待觀察.點都好大家都係想有啲其他嘢睇啫!
Also published on Medium.